
ALCRIS 


Capitolul 1 


Asistam destul de rar la şedinţele tribunalului, dar îmi 
impusesem regula de a nu mă lăsa impresionată de 
niciunul din acuzaţii prezenţi în faţa Curţii noastre de 
Justiţie şi anume cea din New York, condusă de judecătorul 
Hamish Gaylord. 

Mă simţeam oarecum mândră ştiind că eram una din 
puţinele femei care erau admise în mod oficial la şedinţele 
Curţii. În anul 1890, acesta era un adevărat eveniment. 

În timpul proceselor, munca mea consta în consemnarea 
stenografică a tuturor pledoariilor, acuzațiilor şi depoziţiilor, 
pe care ulterior le transcriam cu ajutorul unei maşini de 
scris pe care învăţasem s-o folosesc. 

Pe plăcuţa de pe biroul meu scria: 


Lorraine Ward stenodactilograf judiciar 


La vârsta de douăzeci de ani, funcţia respectivă era 
destul de măgulitoare. Datoram parţial numirea 
judecătorului Gaylord, un vechi prieten al părinţilor mei 
decedați, din păcate, şi care de atunci mă luase sub aripa 
lui. 

Fiind văduv şi neavând copii, mă considera pe undeva ca 
pe fiica lui şi mă ajutase foarte mult. El este cel care mă 
sfătuise să accept acest post. La sfârşitul perioadei de 
stagiatură, devenisem destul de pricepută ca să pot 
executa actuala muncă. 

La început fusesem foarte invidiată de faptul că mă aflam 
în preajma unor personaje importante ale justiţiei şi a unor 
criminali de o tristă şi mare faimă, dar munceam în mod 
conştiincios şi primeam adesea felicitări. 

În primul an căpătasem în special o siguranţă de sine pe 
care la început nu o aveam absolut deloc. 


În ziua aceea mă găseam în sala de judecată, care era 
înţesată de lume. Ştiam că urma să aibă loc un proces 
important. Acuzatul, Joel Templeton, era judecat pentru că 
îşi ucisese soţia. 

Individul fu adus de doi poliţişti şi introdus în boxa 
acuzaților. Eu îmi aranjam creioanele pe birou şi aruncam 
din când în când câte o privire spre el. La un moment dat, 
privirile noastre se întâlniră şi mă grăbii să mă uit în altă 
parte, ca să nu observe cât de surprinsă eram. Acesta nu 
era deloc genul de ucigaş pe care mă obişnuisem să-l văd 
în sala aceea. 

Bărbatul era înalt, cu statură de sportiv, cu umeri laţi, 
care contrastau cu zvelteţea trupului. Deşi avea o înfăţişare 
tinerească, avea deja tâmplele cărunte. Trăsăturile erau 
foarte bine conturate şi ochii albaştri îi străluceau în mod 
deosebit. 

Am observat că avocatul îi vorbea cu multă însufleţire. 
Niciunul din ei nu părea mulţumit de discuţia pe care o 
purtau. Joel Templeton oftă şi se întoarse spre ea. Privirile 
noastre se întâlniră din nou. Tulburată, am încercat să-mi 
distrag atenţia aranjându-mi înfrigurată hârtiile, care erau 
totuşi extrem de ordonat aşezate! 

Spre uşurarea mea, în acel moment se produse agitaţie 
în fundul sălii. Avocaţii luară loc şi judecătorul Gaylord se 
îndreptă spre scaunul său. Era un bărbat înalt şi slab de 
vreo şaizeci de ani, care avea reputaţia unui om drept şi 
sever atunci când era necesar. Avocaţii apărării încetaseră 
de multă vreme să-i mai facă şicanele obişnuite prin sălile 
tribunalului. Ştiau că era în zadar. 

Joel Templeton se ridică în picioare pentru a asculta actul 
de acuzare. Părea să nu înţeleagă situaţia în care se afla. 
Ascultă totuşi învinuirile care i se aduceau. Toată sala avea 
ochii aţintiţi asupra figurii lui aspre pe care nu se citea nicio 
emoție. Numai un uşor spasm al maxilarului lăsa să se vadă 


că nu era indiferent la ceea ce auzea. 

Brusc, mă cuprinse un sentiment de panică la gândul că 
viaţa acelui bărbat liniştit şi onest urma să fie distrusă de 
către verdictul care urma să fie dat la sfârşitul procesului. 
În cazul în care ar fi fost declarat vinovat, putea să fie 
condamnat şi la moarte! 

Bântuită de gânduri, nu urmăream dezbaterile cu atenţie, 
şi m-am mirat atunci când şedinţa a fost suspendată din nu 
ştiu care motiv care trebuia discutat cu uşile închise. 

În momentul în care judecătorii părăsiră sala, acuzatul fu 
cuprins de un puternic acces de tuse. Templeton respira cu 
greutate. Nimeni nu-i acordă atenţie, dar eu, nemaiputând 
suporta acel spectacol penibil, m-am dus să iau un pahar cu 
apă pe care i l-am oferit. Mâna îi tremura atunci când îl luă. 

încercă să-mi mulţumească, dar accesul de tuse era prea 
violent. Numai ochii lui îi exprimau recunoştinţa. 

— Nu vorbi, i-am spus eu cu blândeţe. Bea încet. 

Atunci când termină de băut, i-am luat paharul gol, 
întrebându-l dacă mai vrea puţină apă. g 

— Nu, mulţumesc. Ai fost foarte amabilă. Iți sunt foarte 
recunoscător. Nu ştiu ce anume a provocat acest acces, 
şopti el mirat. 

— Uneori e destul de enervant, am spus eu. 

— E normal, recunoscu el aşezându-se din nou pe scaun. 

M-am dus în biroul meu şi am răsfoit un ziar. Munca în 
justiţie presupunea aşteptări extrem de lungi... Ca o 
coincidenţă ciudată, articolul de pe prima pagină avea 
drept temă apropiata execuţie a unui „rege” al crimei. 
Acest individ urma să fie primul care va urca pe scaunul 
electric de la începutul anului. Mă înfiorai la gândul că 
Templeton ar putea fi următorul... 

Acesta părea ultimul om din lume care putea fi 
amestecat în comiterea unei crime, dar dacă fusese adus în 
faţa tribunalului, însemna că i se găsiseră suficiente capete 


de acuzare. Cu toate astea, nu puteam să nu-l simpatizez 
pe acel om, în ciuda acuzaţiei de crimă care plutea asupra 
lui. 

După ce m-am întors în sală, procurorul general se ridică 
în picioare pentru a se adresa juraţilor. 

— Domnilor, ni s-a adus de curând la cunoştinţă o 
informaţie nouă, care obligă justiţia să renunţe la acuzaţiile 
împotriva lui Joel Templeton. 

Procurorul se aşeză din nou. În sală se produse rumoare, 
deoarece asistenţa cerea explicaţii, dar tot ceea ce fusese 
discutat în afara sălii de şedinţă, în principiu trebuia să 
rămână secret. Aşadar, Templeton nu va fi judecat, dar va fi 
lăsat în libertate provizorie! M-am simţit extrem de uşurată 
în acel moment. 

Şedinţa fu închisă şi începui să-mi strâng hârtiile de pe 
masă. Mă întrebam dacă nu cumva domnul Templeton va 
veni la mine. Nu eram de fapt doar curioasă, ci chiar îmi 
doream s-o facă! 

Când ridicai privirea, l-am văzut dispărând în mulţime, 
fără să-mi arunce nicio privire. 

Mă simţeam de-a dreptul părăsită. Am bătut la uşa 
judecătorului şi am primit permisiunea de a intra. Se 
dezbrăcase de togă şi acum se odihnea. 

— Intră, Lorrie. E şedinţa cea mai scurtă pe care am 
prezidat-o! 

— Ce s-a întâmplat? 

— Procurorul general a făcut o prostie uriaşă! Templeton 
fusese acuzat că-şi ucisese soţia şi îi îngropase trupul. 
Probele care îl acuzau constau în nişte oase calcinate 
descoperite în apropierea proprietăţii sale şi în dispariţia 
bijuteriilor decedatei. 

— Nu era suficient? 

— Ba da, dar avocatul lui Templeton a pus să fie 
examinate oasele de către un specialist. De fapt, era vorba 


despre un schelet... de gen masculin... şi anume de cel al 
unei maimuțe! 

— Dar cine este acest Templeton? 

— Este urmaşul unei vechi familii de marinari. Este 
proprietarul unei flote uriaşe pe care este pe cale de ao 
moderniza, trecând de la pânze, la motorul cu aburi. 

— Pare ciudat ca un om de o asemenea calitate să fi ucis 
pe cineva. 

Ochii judecătorului mă fixară cu atenţie. 

— De unde până unde interesul acesta faţă de el, Lorrie? 

— Pur şi simplu mă gândeam că totuşi nu are aspect de 
ucigaş... _ 

— Nu trebuie să te iei după aparenţe, copila mea. In 
timp, am învăţat că ucigaşii pot părea oameni cinstiţi. 
Recunosc totuşi că un asemenea om ar fi putut găsi o 
modalitate mult mai subtilă de a o face dispărută pe soţia 
lui. Dar cei din familia Templeton au faimă că sunt 
violenţi... 

— Oricum, eu mă bucur că este liber. 

— Este elegant... şi un bărbat frumos... continuă 
judecătorul râzând. 

Nu reuşisem să-l păcălesc. Până atunci, nu mai pusesem 
niciodată întrebări despre acuzaţi. 

— Mi-a fost milă de el. 

— Şi uite aşa, ţi-a stârnit curiozitatea! 

— Bineînţeles, spun eu uşor enervată. Nu mă poate 
interesa un bărbat bănuit de crimă. În plus, mi s-a părut că 
este şi un om civilizat. 

— Nu crezi că te grăbeşti să tragi concluzii? 

— Ba da. 

Acum, eram pregătită să discut cu vechiul meu prieten. 
În definitiv, nu-l voi mai revedea pe Joel Templeton decât 
dacă va mai compărea din nou în faţa tribunalului. 

— Cum era doamna Templeton? îl întrebai eu. 


— Habar n-am. Nu-l cunosc prea bine pe domnul 
Templeton. Singurele informaţii pe care le deţin despre el 
sunt de ordin profesional. Este foarte apreciat de cei care 
lucrează cu el. E considerat cinstit şi competent. Acum, 
spune-mi ce ai de gând să faci în cele şase luni de vacanţă? 

— Sper să-mi găsesc un alt serviciu. Nu pot să 
trândăvesc atâta vreme. Nu-mi permite buzunarul! 

— Inţeleg că ai un caracter orgolios, copila mea, dar ştii 
foarte bine că eu şi sora mea am fi bucuroşi să te găzduim 
la noi! 

— Mulţumesc, domnule Gaylord, dar trebuie să-mi 
croiesc singură propriul drum. Totuşi, e bine să ştiu că în 
caz de nevoie, pot căpăta un acoperiş deasupra capului. Mii 
de mulţumiri! 

— Cum vrei, dar să nu uiţi niciodată de propunerea mea! 

Am plecat să-mi transcriu notițele şi să termin câteva 
lucrări întârziate. Îmi era teamă de ce se va întâmpla la 
sfârşitul săptămânii, deoarece vacanţa putea însemna şi o 
lună de şomaj... 

După ce mi-am terminat treaba, am încuiat biroul şi am 
pornit la drum pe lungile şi întortocheatele coridoare ale 
tribunalului. 

— Domnişoară Ward, te rog să-mi ierţi maniera în care te 
abordez, dar mi-ai face o mare favoare dacă mi-ai acorda 
un minut din timpul tău. 

Eram încă prea uluită ca să-i pot răspunde lui Joel 
Templeton. Am citit însă în privirea lui că era vorba despre 
un lucru extrem de urgent. 

— Nu vreau să insist, dacă nu doreşti să mă asculţi. 

— Domnule Templeton, sunt într-adevăr surprinsă de 
gestul dumneavoastră, dar nu neg că sunt şi foarte 
curioasă. 

El schiţă un zâmbet. 

— In cazul acesta, accepţi să iei cina cu mine? 


— Nu, domnule. Nu din cauză că v-aţi aflat pe banca 
acuzaților, ci pentru că nu am fost prezentaţi unul altuia... 
Nu obişnuiesc să iau masa cu oameni necunoscuţi. 

— Foarte bine faci, dar eu nu sunt pentru dumneata chiar 
un străin şi, deşi încă mai planează asupra mea nişte 
bănuieli, aş dori foarte mult să scap de această senzaţie 
penibilă... cu ajutorul dumitale... 

— Serios? Şi la ce v-aţi gândit? 

— Nu ne aflăm într-un loc prea nimerit pentru a purta o 
discuţie serioasă. Vrei să mă însoţeşti până la maşină? 
Trebuie să-ţi fac nişte dezvăluiri importante, utile pentru 
mine. 

— În cazul acesta, accept, dar nu vă promit nimic. De 
acord? Totuşi, mai pot adăuga că mă bucur că aţi fost 
eliberat. 

— Mulţumesc, dar nu trebuie să uiţi că încă sunt suspect! 

Mă prinse de braţ şi mă conduse la trăsura care aştepta 
la colţul străzii. Îşi scoase pălăria, se înclină şi mă ajută să 
urc în ea. Veni şi el imediat după mine, după ce îi strecură o 
bancnotă vizitiului. 

— Poţi să te duci să-ţi cumperi ceva până la masă. 

Vizitiul se înclină şi se pierdu în mulţime. Domnul 
Templeton îmi ceru voie să-şi aprindă o ţigară, apoi începu 
să vorbească. 

— Domnişoară Ward, astăzi am fost eliberat, dar nu şi 
achitat. Aşa cum bine ştii, pot fi arestat din nou pentru 
acelaşi motiv. Acest lucru mă plasează într-o poziţie 
ingrată. Mai întâi, dă-mi voie să te asigur că nu mi-am ucis 
soţia. Trebuie să recunosc totuşi că nu o iubeam... dar n-am 
ucis-o. Este evident că a făcut-o cineva, deşi n-am nici cea 
mai vagă idee din ce cauză. Această persoană a încercat să 
convingă tribunalul că am făcut să-i dispară trupul arzându- 
|. Din fericire, astăzi asasinul n-a reuşit, dar asta nu 
înseamnă că nu va încerca să mă compromită din nou. 


Această bănuială m-a făcut să te abordez pe dumneata. Voi 
încerca să-l caut pe criminal şi motivele acestuia în trecutul 
familiei mele. Voi aşterne pe hârtie tot ce-mi amintesc. 
Poate că acest lucru va ajuta la descoperirea adevărului. 
Din păcate, nu am talent de scriitor, aşa că am nevoie deo 
secretară pentru circa o lună de zile. Te rog din tot sufletul 
să mă ajuţi. 

— Îmi oferiţi...? întrebai eu, mirată de cererea lui. 

— Exact. 

— Pot să vă întreb din ce motiv? 

— Fireşte! Am nevoie de o persoană în care să pot avea 
deplină încredere şi căreia să nu-i fie frică de mine. Azi- 
dimineaţă, când mi s-a făcut rău, mi-ai venit imediat în 
ajutor. A fost un gest plin de bunătate care m-a înviorat fizic 
şi... moral. Nu vezi în mine un căpcăun! 

— Dar, domnule Templeton, de ce aş fi crezut că...? 

— Aşadar, sunt bucuros din două motive. Ştiu că baţi 
perfect la maşină şi aş vrea ca tot ce-ţi voi dicta să fie 
retranscris. Bănuiesc că, dat fiind că eşti stenograf judiciar, 
poţi să stenografiezi rapid ceea ce se spune. 

— Pot să notez şi cele mai rapide schimburi de cuvinte 
dintre avocaţi. 

— Asta şi doresc. M-am uitat la dumneata astăzi când 
lucrai şi mi-a plăcut. Dar... ca să fii secretara mea 
temporară vei fi obligată să vii să locuieşti la mine, în Long 
Island, toată această perioadă. Ce părere ai? 

— E imposibil, domnule Templeton. 

— lartă-mă. Stai puţin! Eu nu locuiesc singur la 
Templeton Hall. Vei locui în perfectă siguranţă. Pot să te 
asigur că nu este vorba decât despre un angajament de 
prestări-servicii. Vei fi plătită cu treizeci şi cinci de dolari pe 
săptămână, cu o garanţie de şase săptămâni de lucru. Aş 
vrea totuşi să-mi dai un răspuns pe loc, deoarece mă 
grăbesc să încep treaba. 


Oferta lui părea căzută din cer. Nu-mi puteam permite să 
refuz un salariu atât de generos şi, în plus, eram sigură că 
Joel Templeton era un gentleman adevărat. 

— Dacă vei accepta postul, cred că locuinţa ţi se va 
părea plăcută. Este casa noastră bătrânească. Vreau să 
adaug numai că vei fi uşor intrigată de locatarii acesteia. 

— Domnule Templeton, eu n-am mai făcut niciodată 
genul acesta de activitate, dar, ca să fiu sinceră, sunt în 
căutarea unui loc de muncă şi accept bucuroasă, dar cu o 
condiţie. 

— Ce condiţie? 

— Părinţii mei au murit când eram un copil. Judecătorul 
Gaylord, prietenul lor de-o viaţă, a devenit confidentul meu. 
l-am urmat întotdeauna sfaturile, spre binele meu, de altfel. 

— Asta înseamnă că vei accepta sau nu în funcţie de 
părerea lui? 

— Exact. 

— În cazul acesta, sper că-ţi va da voie să-mi accepţi 
propunerea. Voi îndrăzni chiar să-ţi trimit biletul de tren 
pentru mâine dimineaţă. 

Probabil că păream extrem de uluită, deşi trebuie să mă 
fi obişnuit cu comportamentul lui destul de brutal uneori. 

— Când va trebui să încep lucrul? 

— Luni dimineaţă, dar te sfătuiesc să vii duminică 
dimineaţă. [i se va pregăti apartamentul format din două 
camere: una de locuit şi un birou. Vei găsi acolo o maşină 
de scris nouă şi tot ce mai ai nevoie. 

— Domnule Templeton, îmi permiteţi să vă amintesc că 
încă nu v-am dat răspunsul final? 

— Ştiu, domnişoară Ward, dar cunosc şi faima 
judecătorului Gaylord şi cred că o apreciază şi el pe a mea. 
Sper că îşi va da consimţământul. Mai sper de asemenea 
că, fiind o fată de caracter şi independentă, vei sosi 
duminică la Long Island, unde te va aştepta o trăsură. 


— Mi-e teamă că vă cam grăbiţi. Aşa cum aţi spus, sunt o 
fată de caracter şi tocmai din acest motiv, aş putea foarte 
bine să refuz propunerea dumneavoastră. 

— Ai putea, dar n-o vei face, spuse el sprijinindu-se de 
spătarul scaunului şi trăgând din ţigară. A avea caracter nu 
înseamnă să te porţi copilăreşte. Dacă aşa ar fi stat 
lucrurile, nu te-aş fi abordat. Templeton Hall nu este o casă 
prea veselă, dar este un exemplu perfect a ceea ce 
străbunicul meu considera a fi simbolul opulenţei. Eu 
consider că nu prea avea gust şi dacă aş fi avut timp, m-aş 
fi ocupat de reamenajări. Poate că o voi face cândva... 

Am zâmbit fără să spun nimic şi m-am ridicat să plec. 

— Te rog să nu pleci încă! exclamă Joel Templeton. Nu te- 
am informat decât în linii mari în legătură cu genul de 
muncă pe care îl ai de făcut. Vreau să-ţi mai dau nişte 
amănunte, pentru ca în felul acesta să-l poţi informa corect 
pe judecător, pentru ca acesta să-şi dea verdictul în deplină 
cunoştinţă de cauză. 

— Vă ascult. 

— Obiectivul meu este acela de a-l descoperi pe ticălosul 
care mi-a ucis soţia, parcurgând istoria familiei mele. Sunt 
singurul rămas din neamul meu, un văduv fără copii şi cred 
că numele de Templeton se va stinge odată cu mine, 
deoarece n-am de gând să mă mai recăsătoresc. 

— Cred că aveţi perfectă dreptate. Sper că vă veţi atinge 
scopul propus. Mai pot să precizez faptul că, după ce 
judecătorul Gaylord vă va cunoaşte motivele, nu se va 
opune venirii mele la dumneavoastră acasă. 

— Aşa sper şi eu. Nu vreau să te mai rețin. Pot să te 
conduc până acasă? 

— Nu, mulţumesc. Ca să fiu sinceră, aş prefera să merg 
puţin pe jos. 

Mă ajută să cobor din trăsură şi mă salută. 

După o scurtă plimbare, am luat masa într-un restaurant 


din apropierea locuinţei mele, dar nu eram prea atentă la 
ce mâncam. Eram prea emoţionată la gândul că voi petrece 
lunile cele mai caniculare ale verii într-o casă din Long 
Island. 

A doua zi, i-am povestit judecătorului toată discuţia avută 
cu Joel Templeton. El mă ascultă foarte atent şi după ce am 
terminat, rămase tăcut o vreme. Ştiam că studia 
argumentele pro şi contra. În ciuda tăriei de caracter pe 
care mi-o atribuia domnul Templeton, n-aş fi fost în stare să 
trec peste un verdict negativ dat de tutorele meu. 

— Ei bine, copila mea, uite că deja te-ai învârtit de o 
slujbă, spuse în cele din urmă judecătorul. E un fapt pozitiv 
şi condiţiile sunt excelente. Cât despre individ, în ciuda 
suspiciunilor care încă planează asupra lui, acesta mi se 
pare de bună-credinţă. Aşadar, nu te pot sfătui să-i refuzi 
propunerea. Totuşi, trebuie să te previn în legătură cu 
proprietatea lui, care se găseşte la o sută de kilometri de 
New York. E o zonă sălbatică şi izolată, care se potriveşte 
totuşi cu firea tumultuoasă a străbunicilor domnului 
Templeton. 

— Oh! Mulţumesc! îmi doream foarte mult să fiţi de 
acord. 

— Şi dacă n-aş fi fost? 

— Nu ştiu, domnule Gaylord. Nu mi-ar fi plăcut deloc 
ideea de a nu vă urma, pentru întâia oară, sfaturile 
înțelepte. 

— În cazul acesta, copila mea, nu vei fi nevoită s-o faci. 
Sper că nu greşesc dându-ţi voie să accepti. Totuşi, nu uita 
că, dacă simţi nevoia unui sfat, e de-ajuns să mă anunti, 
spuse el zâmbind. 


Capitolul 2 


După ce îşi ocupă locul în tren, un domn cu pălăria în 
mână mă întrebă dacă putea să ocupe locul de lângă mine 
şi eu îi spusei că da, deşi mai erau multe locuri libere. Am 
observat cu coada ochiului că vecinul meu era înalt şi 
îmbrăcat foarte elegant. Era proaspăt ras şi era înconjurat 
de mirosul plăcut al unui parfum scump. Avea buzele 
groase şi ochii cenuşii îi străluceau de bună dispoziţie. Cum 
se aşeză, mă întrebă: 

— Sper, domnişoară Ward, că nu v-aţi supărat că stau 
lângă dumneavoastră. 

Când îmi rosti numele, ochii mi s-au mărit de mirare. Asta 
păru să-l amuze. 

— M-aş bucura să-mi explicaţi şi mie cum de stăpâniţi 
atât de bine stenografia, ca să nu mai vorbim despre 
priceperea cu care apăsaţi tastele maşinii de scris. 
Felicitări! 

—  Păreţi a-mi cunoaşte nu numai numele, dar şi 
ocupaţia, deşi nu ne-am întâlnit niciodată până acum. 

— Mă numesc Philip Morgan. Sunt convins că mă 
cunoaşteţi şi dumneavoastră. 

— Nu vă cunosc şi mi se pare o obrăznicie din partea 
dumneavoastră să intraţi în vorbă cu mine în felul acesta! 

— Tare mi-e teamă că aveţi dreptate, dar poate că 
numele de Templeton îmi poate servi drept garanţie? 

— Îl cunoaşteţi pe domnul Templeton? 

— Foarte bine. Aşadar, pot să rămân lângă 
dumneavoastră? 

— Încă nu m-am lămurit cum stau lucrurile. 

— Dacă... v-aş vorbi despre Templeton Hall şi despre 
locatarii lui... ar fi de-ajuns? 

— Pot să vă împiedic în vreun fel? 

— Mi-e teamă că nu, răspunse el râzând, dar vă voi da 


toate explicaţiile necesare. În primul rând, vă voi informa că 
unchiul lui Joel, Frank Elkin, şi soţia lui Greta s-au instalat 
pe domeniu acum aproape douăzeci de ani. Probabil că le 
place aici, deoarece n-au dat niciodată vreun semn că ar 
vrea să plece. O veţi mai găsi acolo şi pe doamna Davis, 
persoana de încredere, şi câţiva servitori, precum şi pe 
căpitanul Hoyt, care are funcţia de grădinar şi bun la toate, 
ceea ce poate părea cam ciudat din partea unui lup de 
mare, nu-i aşa? Totuşi, aşa stau lucrurile. Acum este pe 
uscat şi nu-i place deloc acest statut. Probabil vă va uri. 

— Dar de ce? 

— Pentru că urăşte pe toată lumea. Mai există uneori şi 
nişte persoane aflate în trecere. Se spune că ofiţerii şi 
membrii echipajului tatălui lui Joel erau foarte ciudaţi. Eu 
unul, mă îndoiesc că erau mai ciudaţi decât fiul lui... 

— Trebuie să recunosc că toate astea mi se par foarte 
interesante, dar de ce mi le povestiţi mie, domnule 
Morgan? 

— Pentru că în curând veţi face parte din rândurile lor. 
Spuneţi-mi, nu vi se pare că Joel este un bărbat seducător, 
atrăgător...? 

Am simţit că mi se înroşesc obrajii. 

— Sunteţi de-a dreptul obraznic, domnule! 

— Vă rog să mă scuzaţi, spuse el fără să pară prea jenat, 
dar toate femeile sunt îndrăgostite de el. Probabil datorită 
aspectului său viril şi indiferenţei cu care le tratează... Toţi 
cei din familia Templeton sunt aşa şi viaţa soțiilor lor nu 
este deloc de invidiat. De exemplu, în cazul lui Bess... 

— Bess? 

— Da. Soţia lui Joel! Nu vă e teamă să lucraţi pentru un 
om asupra căruia planează încă suspiciunea de crimă? 

— Incă n-a fost dovedit nimic, domnule Morgan. 

— Aşa este, dar cei din familia Templeton nu s-au 
bucurat niciodată de un temperament prea blând. Totuşi, 


mă îndoiesc foarte tare că Joel ar fi vinovat, dar aşa cum pe 
bună dreptate aţi spus, n-a fost dovedit nimic. Deci trebuie 
să fie atent. 

Mă uitai la el cu ostilitate. 

— Vă faceţi că uitaţi faptul că domnul Templeton m-a 
angajat să-l ajut să-şi scrie memoriile. Nu am de gând să-l 
bârfesc pe patronul meu cu toată lumea care-mi iese în 
cale! 

— Bine faceţi, domnişoară Ward! Văd că Joel şi-a ales 
bine secretara, spuse el ironic. Totuşi, nu doriţi să aflaţi 
amănunte despre regiunea prin care treceţi? 

— Dacă ţineţi neapărat să vorbiţi, prefer acest subiect. 

— In urmă cu puţină vreme, trenurile incendiau adeseori 
recoltele. Era de-ajuns o mică scânteie de la loconmotivă ca 
să ia foc totul pe timp de secetă, ceea ce provoca furia 
fermierilor. Aceştia se răzbunau demontând şinele şi 
distrugând stâlpii de semnalizare, ceea ce a dus la 
falimentul companiei de căi ferate. 

Povestea atât de nostim, încât am izbucnit în râs. Morgan 
continuă: 

— Numai că de atunci, fermierii au nevoie de calea ferată 
pentru a-şi transporta recoltele. Sper că nu v-am plictisit. 

— Deloc. Dimpotrivă! 

— Vă mulţumesc, dar ceea ce aş putea să mai spun mi-e 
teamă că nu vă va face o impresie prea bună, aşa că mă 
voi retrage în vagonul pentru fumători. 

Se înclină, îşi puse pălăria pe cap şi mănuşile în mâini, 
după care ieşi din compartiment. 

Eram prea surprinsă ca să mai reuşesc să spun ceva. 
Omul acela ştia totul despre mine, deşi pentru mine nu era 
decât un străin. Imi răspunsese la toate întrebările pe care i 
le pusesem, dar nu fusese deloc plictisitor. Eram foarte 
convinsă că-l voi mai revedea. 

La un moment dat, îl auzii pe şeful trenului rostind 


numele staţiei la care trebuia să cobor. Mă trezii pe un 
peron pustiu, cu un aspect destul de trist. 

Domnul Templeton mă asigurase că se va găsi cineva 
acolo ca să mă întâmpine. Neştiind încotro s-o iau, am 
rămas pe loc. Tocmai când pierdusem orice speranţă, am 
auzit un zgomot de roţi. Câteva clipe mai târziu, apăru o 
trăsură vopsită în negru şi roşu, pe capra căreia îl văzui pe 
domnul Morgan, care îmi veni în întâmpinare cu pălăria în 
mână. 

— Aţi călătorit bine? mă întrebă el cu un zâmbet maliţios 
pe buze. 

— Foarte bine. Un tânăr misterios a pătruns în 
compartimentul meu şi m-a deranjat o bună parte din 
drum. 

— Da? înseamnă că era un băiat prost crescut, nu-i aşa? 
Acum că înşelătoria a fost dată în vileag, probabil aţi ghicit 
că sunt şi eu un oaspete al familiei Templeton... unul destul 
de modest. Tatăl meu şi Joel sunt asociaţi. Eu nu sunt 
deocamdată decât un umil funcţionar. Joel este cel care mi- 
a cerut să am grijă de confortul şi securitatea 
dumneavoastră în timpul călătoriei cu trenul şi apoi să vă 
conduc la conac. Sper că mi-am îndeplinit cu succes 
misiunea... 

— Mulţumesc pentru explicaţie. Templeton Hall este 
departe? 

— Facem patruzeci de minute până acolo, dar am putea 
să facem mai puţin, cu condiţia să vă ţineţi bine cu 
amândouă mâinile de marginile trăsurii de la han. 

— Care han? N-am văzut nicio clădire în jurul gării. 

— Este ascuns după copaci, ca şi sătucul nostru pe care 
sper că vă voi duce să-l vizitaţi. Dar nu cred c-o să vă 
placă... 

— De unde ştiţi? 

— Atunci, rămâne stabilit. 


Era plin de bună dispoziţie şi sigur pe el. Ceea ce nu era 
puţin lucru... 

— Domnul Templeton a sosit? l-am întrebat. 

— Aşa cred. Petrece cea mai mare parte a timpului la 
Templeton Hall. Acum, când ştiu c-o să fiți şi 
dumneavoastră acolo, mi-ar plăcea şi mie să stau acolo. Voi 
căuta pretexte ca să vin mai des! Aş putea chiar să rămân 
câteva zile, deoarece îmi place foarte mult compania 
dumneavoastră. 

— Am venit aici să muncesc, nu să mă distrez. 

— Oh! Joel n-o să vă prea omoare cu munca. Am putea să 
ne întâlnim după orele de lucru ca să jucăm crochet, de 
exemplu... şi aţi putea să-mi povestiţi toate întâmplările 
diabolice pe care le veţi descoperi în trecutul familiei... 

— Luaţi-vă gândul de la aşa ceva! Munca mea va fi 
extrem de confidențială... şi cred că vă veţi pierde foarte 
repede interesul pentru crochet după ce veţi juca împreună 
cu mine. 

— Dimpotrivă. În plus, mi-ar plăcea să citesc pe faţa 
dumneavoastră mirarea pe care v-o vor stârni revelaţiile lui 
Joel Templeton referitoare la trecutul familiei lui. S-ar putea 
să fiţi şocată, domnişoară. 

Veni şi rândul ei să-l tachineze. 

— Puteţi să staţi liniştit, domnule Morgan. Nu sunt atât de 
naivă şi mai ştiu şi că încercaţi să mă speriaţi pentru a vă 
amuza. 

Philip Morgan izbucni în râs. 

— Staţi puţin! Toţi strămoşii familiei Templeton au fost 
pirați, dar mă îndoiesc că scriind lucrurile acestea pe hârtie, 
Joel va putea să descopere cine i-a ucis soţia. 

— Dacă o fi murit. Trupul acesteia nu a fost încă găsit. 

— Aşa este. 

După ce urcarăm o pantă, zării marea, care îmi oferi o 
privelişte magnifică. Am luat-o pe drumul şerpuit care 


înconjura dealul şi, după câteva minute, Templeton Hall se 
ivi în faţa noastră. 

Era o clădire mare, cu trei etaje şi o faţadă albă, având în 
centru o terasă cu coloane şi două intrări. 

Am rămas mută de admiraţie. 

— Casa este superbă, am spus eu, impresionată în mod 
plăcut. 

— Aşa este. Joel nu organizează niciodată întâlniri de 
afaceri aici şi la fel proceda şi tatăl lui. În urmă cu puţină 
vreme, acesta era locul în care se dădeau recepții mondene 
la care uneori participau câteva sute de persoane! Se pare 
că era foarte vesel pe aici! 

— Ar putea să redevină ce a fost. O asemenea reşedinţă 
este menită vieţii luxoase. 

— Cu oameni ca dumneavoastră ar avea toate şansele, 
dar lui Joel cred că nu i-ar plăcea ideea... 

— Nici mie, domnule, deoarece poziţia mea în această 
casă va fi aceea de simplă angajată! 

— Nu e drept! Sunteţi prea tânără şi prea drăguță ca să fi 
venit pe lume numai ca să munciţi... 

— Sunt imună la genul acesta de complimente. Mă bucur 
că am ajuns. 

— Vă rog să mă scuzaţi. 

Pentru prima oară, Philip Morgan părea cu adevărat 
stânjenit. 

Am luat-o pe drumul mărginit de pajişti cu iarbă proaspăt 
tunsă şi am ajuns chiar în faţa scărilor de la intrare... 


Capitolul 3 


Joel Templeton veni imediat în întâmpinarea noastră, 
urmat de o femeie slabă cu trăsături aspre, îmbrăcată într-o 
rochie neagră, peste care îşi încinsese un şort alb. Stătea 
puţin retrasă, dar chiar şi de la acea distanţă, îmi dădui 
seama că mă priveşte cu antipatie. 

— Dânsa este Ida Davis, omul meu de încredere, îmi 
explică Philip încă înainte de a cobori din trăsură. A venit 
aici împreună cu Bessie, soţia lui Joel. Nu-i va plăcea de 
dumneavoastră, pentru că sunteţi mai frumoasă decât Bess 
„a ei” şi Ida urăşte tot ce ar putea să umbrească amintirea 
acesteia. 

— Sunt sigură că ne vom înţelege bine. Nu o voi supăra 
cu nimic. 

— Ea este cea care vă va supăra pe dumneavoastră, 
spuse el pe un ton de profet. 

Şi plecă să ducă micuțul cal în grajd. 

Joel cobori câteva trepte ca să-mi întindă mâna şi să-mi 
ureze bun venit. Simpla noastră atingere m-a tulburat 
profund, dar am sperat ca el să nu-mi fi observat emoția. 

— Bine ai venit la Templeton Hall, îmi spuse Joel 
zâmbind. Vreau să cred că-ţi va plăcea la noi, domnişoară 
Ward. 

— Mulţumesc, domnule. E un loc magnific şi sunt 
încântată să-mi pot petrece vara într-o regiune atât de 
frumoasă. 

— Eu mă consider norocos că am găsit o tânără atât de 
competentă care să mă ajute la lucru! Voi avea grijă să ai 
suficient timp ca să te şi distrezi. 

— Ce bine zici, Joel! spuse vesel Philip, care apăruse 
lângă noi. l-am vorbit deja domnişoarei Ward despre 
minunatul nostru teren de crochet... 

— Văd că n-ai pierdut timpul şi aţi făcut deja cunoştinţă, 


spuse Joel bine dispus. Tocmai de aceea l-am trimis pe el 
să-ţi ţină de urât în timpul călătoriei. M-am gândit că ar fi 
bine să fii la curent cu modul nostru de viaţă şi oamenii pe 
care urmează să-i întâlneşti aici. 

Am simţit că mă înroşesc în obraji. 

— Domnul Morgan a fost o companie plăcută în timpul 
călătoriei, am spus eu recăpătându-mi stăpânirea de sine. 
Conversaţia cu dânsul a fost pe cât de amuzantă, pe atât 
de instructivă. 

— Perfect! Şi acum, dă-mi voie să ţi-o prezint pe doamna 
Davis, administratorul acestei case, care te va conduce în 
camera ta şi îţi va oferi toate informaţiile pe care le 
consideri utile. Doamnă Davis, dânsa este domnişoara 
Ward, care va lucra împreună cu mine toată vara. 

— Bună ziua, domnişoară, spuse doamna Davis abia 
dezlipindu-şi buzele. 

li simţeam răceala de gheaţă în timp ce privirea ei lipsită 
de orice expresie era fixată asupra mea. Era foarte evident 
că individei nu-i convenea deloc faptul că picasem pe capul 
ei. 

Am înclinat capul în loc de răspuns şi am urmat-o. 

— Oh! Domnişoară Ward! mă strigă deodată domnul 
Templeton. După ce te vei odihni puţin, eşti amabilă să vii 
în salonul de la parter? 

— Desigur, domnule. 

Philip Morgan îmi lăsase bagajele pe terasă. Doamna 
Davis chemă o cameristă care îmi luă geamantanele 
zâmbind şi o luă înaintea noastră pe scară. 

— Nu ştiam, domnişoară, unde anume trebuie să vă 
instalez. In zona pentru angajaţi sau în cea pentru 
musafiri... 

— Probabil că ştiţi faptul că am venit aici să lucrez pentru 
domnul Templeton şi în acest caz, vă rog să mă consideraţi 
o angajată. 


— Aşa m-am gândit şi eu la început... dar domnul mi-a 
ordonat să vă pregătesc cea mai bună cameră şi pe cea de 
alături, din care să faceţi birou. 

— E foarte drăguţ din partea domnului Templeton. Pentru 
mine, e foarte comod în felul acesta. 

Traversam holul superb decorat din tavanul căruia atârna 
o lustră uşoară din cristal. 

— Holul acesta este magnific! spun eu plină de admiraţie. 

— Poate pentru dumneavoastră, dar pentru cei care 
trebuie să se ocupe de treburile casei... Pe aici, domnişoară 
Ward. 

Ne găseam în aripa de nord care bănuiam că este locuită 
de proprietarii casei, în timp ce cea sudică era probabil 
rezervată musafirilor. 

Doamna Davis mă conduse într-o cameră uriaşă pe care 
n-aş putea-o numi decât maiestuoasă. Locuinţa mea de 
două camere n-ar fi ocupat nici jumătate din spaţiul 
acesteia. Mobilierul se compunea dintr-un pat mare cu 
baldachin, două comode impozante, un dulap uriaş şi un 
mic secreter. 

Camera avea vedere spre mare. Puteam să văd valurile 
care se spărgeau de stâncile de pe țărm, dar nu le auzeam, 
pentru că geamurile erau închise. Sub ele, o plajă cu nisipul 
fin părea foarte ademenitoare. 

— Vă rog să mă urmaţi, îi mai spuse Ida Davis. Vreau să 
vă arăt biroul... 

Am intrat într-o cameră mai mică şi am văzut imediat 
maşina de scris aşezată pe o măsuţă de lângă fereastră. 
Într-un colţ al încăperii se găsea un şemineu, iar masa de 
lucru era o piesă veche, de o mare frumuseţe. Eram de-a 
dreptul copleşită! 

Am găsit o foaie de hârtie în maşină şi am încercat-o. 
Funcţiona perfect. Doamna Davis mă privea fără nicio 
emoție. 


— Am fost întotdeauna de părere, spuse ea pe un ton 
acru, că manevrarea oricărui tip de maşinărie ar trebui s-o 
facă bărbaţii. Dacă aveţi nevoie de ceva, există o sonerie 
pe şemineu. Mai doriţi ceva, domnişoară Ward? 

— Deocamdată nimic, mulţumesc. 

leşi din cameră, într-un mod cam zgomotos, după 
părerea mea. Dar acum nu mă mai putea supăra nimic. 
Aveam tot ce-mi trebuie ca să lucrez într-un mediu 
minunat! 

După ce m-am spălat, mi-am periat îndelung părul, 
strângându-l apoi la spate, mi-am pus o rochie albă 
înflorată, brodată cu panglici albastre. 

Doamna Davis mă aştepta în hol să mă conducă în 
salonul cel mare. Deschise uşa acestuia şi o închise în urma 
mea. Domnul Templeton, care stătea lângă şemineu, se 
ridică repede când intrai. Mă luă de mână şi mă duse la un 
fotoliu de lângă fereastră, iar el se aşeză în faţa mea. 

— Priveliştea este magnifică. Şi camera mea are vedere 
la mare. 

El păru mulţumit de constatarea mea. 

— Mă bucur că îţi place unde stai. Am ales cele două 
încăperi special pentru priveliştea pe care o oferă. 

— Sunteţi foarte amabil. Sper că voi lucra cu mult spor în 
aceste condiţii. 

— Aşa sper şi eu, dar astăzi nu te voi plictisi cu 
problemele de serviciu. Vom începe munca mâine. 
Deocamdată dă-mi voie să te conduc la o plimbare pe plajă. 

— Mi-ar plăcea grozav, domnule Templeton. La New York 
obişnuiesc să fac gimnastică şi să mă plimb foarte mult. 

Am ajuns pe plajă luând-o pe un drum lăturalnic. Eram 
atât de acaparată de frumuseţea peisajului, încât la început 
n-am luat în seamă tăcerea domnului Templeton. Deodată, 
am observat că avea o figură preocupată. Aproape 
ajunsesem lângă mare când acesta se hotări să vorbească. 


— Mi-e teamă, domnişoară, că am făcut o greşeală 
aducându-te aici. M-am lăsat dominat de un impuls stupid. 

Inima începu să-mi bată nebuneşte în piept. Oare voi 
pierde totul înainte de a apuca să mă bucur de toate 
lucrurile care mă înconjurau? 

— Nu înţeleg, domnule Templeton, spusei eu mirată. În 
urmă cu câteva minute păreaţi mulţumit. 

El îşi trecu mâna prin păr cu un gest nervos, apoi se 
întoarse brusc spre mine şi mă prinse de umeri. Degetele 
lui mă apăsau cu atâta forţă, încât mă dureau muşchii 
spatelui. 

— De unde ştii că nu mi-am ucis soţia? Eşti sigură că n- 
am făcut-o? 

— Cred... pur şi simplu cred că n-aţi fi în stare să comiteţi 
o asemenea crimă, spusei eu speriată de intensitatea vocii 
lui. 

— De ce... de ce mă crezi nevinovat, din moment ce 
toată lumea din jurul meu consideră că eu sunt autorul? 
Dumneata nici măcar nu mă cunoşti! 

— Vă rog, domnule Templeton... Mă doare. 

Am încercat zadarnic să mă eliberez din mâinile lui. 

— Mă vei cunoaşte aşa cum nimeni din lumea asta n-a 
făcut-o până acum. Dacă rămâi aici, vei afla totul despre 
familia Templeton şi trebuie să-ţi mărturisesc că nu există 
nici măcar un singur gentleman printre strămoşii mei. Erau 
toţi nişte oameni de nimic... 

— Domnule Templeton, vă rog să-mi daţi drumul! îmi 
distrugeţi umerii! 

De data asta mă ascultă şi începu să-mi maseze locurile 
dureroase. 

— Nu am vrut să-ţi fac rău, şopti el. Îmi pare rău. 

— Sunt convinsă. 

— Poţi să juri că mă crezi nevinovat? 

— Jur. În plus, îmi permit să vă amintesc faptul că trupul 


soţiei dumneavoastră încă nu a fost descoperit. S-ar putea 
să nu fie moartă. 

El oftă. Tensiunea care îl dominase până atunci părea că 
se mai atenuase. Totuşi, simţi nevoia să-mi spună cu 
gravitate: 

— De fapt, n-am fost sincer până la capăt cu dumneata în 
ziua în care am stat de vorbă în trăsură. 

Fu rândul meu să-mi pun întrebări îngrijorătoare, dar am 
tăcut, ştiind că ceea ce îmi va spune era problema care îl 
chinuia. 

— Ti-am spus că nu mi-am ucis soţia. [i-am mai 
mărturisit şi faptul că nu o iubeam. Ceea ce nu ţi-am spus, 
este că de fapt o uram şi aş fi putut s-o ucid. Am fost de 
multe ori tentat s-o fac. 

Am fost impresionată de neliniştea din privirea lui atunci 
când adăugă: 

— Acum, spune-mi, vrei să te întorci la New York? 

— Nu, domnule. Vă consider în continuare nevinovat de 
orice acţiune  răuvoitoare îndreptată împotriva soţiei 
dumneavoastră. 

Am schiţat un zâmbet. 

— Începând din acest moment, mă consider la ordinele 
dumneavoastră. 

— Dumnezeule mare! Domnişoară, dar văd că acţionezi 
ca şi cum ai fi o adevărată Templeton! spuse el cu un uşor 
zâmbet pe buze. Îţi rămân veşnic recunoscător. Sunt sigur 
că împreună vom descoperi demonul care a comis această 
faptă josnică. Vom scoate la iveală adevărul care îmi va 
dovedi nevinovăția. Adevărul!... Nu există o armă mai 
eficientă... dar şi mai cumplită. 

Mă luă de braţ uşor şi ne întoarserăm agale spre casă. 
Mergeam tăcuţi, ca nişte vechi prieteni. In clipa aceea chiar 
îl consideram aşa şi speram că sentimentele lui faţă de 
mine sunt reciproce. 


Capitolul 4 


Doamna Davis ne aştepta în holul casei ca să ne anunţe 
că domnul şi doamna Elkin se aflau în salon. Domnul 
Templeton mă conduse până în încăperea unde o pereche 
în vârstă stătea lângă fereastră pândind în mod evident 
sosirea noastră. 

Acest lucru fu cu atât mai evident cu cât doamna Elkin 
începu să vorbească înainte ca domnul Templeton să mai 
apuce să mă prezinte. 

— Oh! Ce dactilografă drăguță ai găsit, Joel! Eşti atât de 
minunată, copila mea, încât nici nu-mi vine să cred că poţi 
fi în acelaşi timp şi agreabilă, şi utilă! Ce mult mi-ar plăcea 
să am atâtea calităţi ca tine! 

— Mătuşă Greta, dă-mi voie să ţi-o prezint pe domnişoara 
Lorraine Ward. _ 

— Ce mai faci, scumpo? Mă bucur că eşti aici. In sfârşit, 
voi avea şi eu cu cine să mai stau de vorbă! Sunt sigură că 
ne vom înţelege excelent! 

— Vă mulţumesc, doamnă Elkin, am răspuns eu, sperând 
că nu se observa faptul că vorbăria ei îmi stârnea râsul. 

— Domnişoară Ward, acesta este unchiul Frank, spuse 
repede Joel. 

Cele două persoane formau o pereche ciudată. El era 
înalt şi slab, cu faţa serioasă şi privirea lacomă, pe când 
soţia lui era rotofeie şi curios de bucuroasă de venirea mea. 

— Nu-i aşa că e încântătoare? îl întrebă ea pe soţul ei. 

Ochii acestuia erau fixaţi asupra sticlei de whisky de pe 
măsuţa din apropiere. 

— Vă rog să luaţi loc, spuse Joel. Propun să sărbătorim 
sosirea ta aici cu un pahar de whisky. 

M-am aşezat lângă doamna Elkin, care mă întrebă 
imediat dacă eu credeam că-mi va plăcea aici. 

— E o casă superbă, mă asigură ea, şi are o poveste 


foarte interesantă... 

— Sunt convinsă, am spus eu întinzând mâna după 
paharul de whisky. 

— Propun să toastăm în cinstea „Memoriilor familiei 
Templeton”, spuse ea. 

— Joel, cere-i din partea mea permisiunea de a-i spune 
Lorraine, spuse doamna Elkin. 

— Vă rog, îi răspunsei eu politicoasă. 

Ochii ei străluciră de recunoştinţă. 

— Sunt sigură că vom deveni bune prietene. 

— Mulţumesc, Greta. 

— Aşadar, ce vreţi să-i spun domnişoarei Ward? o întrebă 
domnul Templeton pe mătuşa lui. 

— Vorbeşte-i despre cum a fost construită casa asta. Nu 
mă satur niciodată să ascult povestirea asta. E absolut 
fascinantă şi aş fi depănat-o eu însămi dacă n-aş crede că 
acest rol îţi revine ţie. 

Joel zâmbi amuzat. 

— Mulţumesc, mătuşă Greta. Ei bine, află că prin locurile 
astea locuia străbunicul meu, într-o colibă. Vara, pescuia şi 
trăia din te miri ce. Apoi, într-o noapte, un vas cu două 
catarge a fost împins de furtună spre țărm. Echipajul şi 
căpitanul o părăsiră. Atunci minunatul şi ţăcănitul meu 
străbunic înotă prin valurile uriaşe, ajunse la vasul 
abandonat şi reuşi să-l desprindă dintre stânci, aşteptând 
să se intensifice furtuna. Înainte de zorii zilei, vasul plutea. 
Atunci, el se declară stăpânul acestuia, conform obiceiului 
marinăresc. Incepând de la acest mic vas, a creat o cursă 
regulată de transporturi de persoane şi mărfuri care încet- 
încet a devenit o companie înfloritoare care a făcut din el 
un om bogat. Această victorie trebuia sărbătorită cum se 
cuvine, aşa că pe locul fostei lui colibe, a pus să se 
construiască un adevărat palat. 

— Este o poveste fascinantă, am spus eu foarte sinceră. 


Mă bucur foarte tare că voi contribui la scrierea istoriei unei 
asemenea familii. 

— Sper că aşa va fi, spuse domnul Templeton. Nu sunt 
toate întâmplările la fel de interesante ca asta, dar ele se 
bucură totuşi de o anumită originalitate. 

Era plăcut să stai de vorbă în tihnă, instalaţi confortabil în 
fotolii. La un moment dat intră doamna Davis, ca să ne 
anunţe că este gata masa. Joel ne invită la cină. 

Greta mă luă de braţ şi mă conduse spre o încăpere 
mică, pe care era evident că o foloseau în fiecare zi. 

Mătuşa Greta pălăvrăgi pe toată durata mesei. O 
interesau mai ales problemele legate de justiţie şi proceduri 
penale. Voia să cunoască atmosfera dintr-o sală de 
judecată. Intrebările ei mi se păreau deplasate. l-am 
răspuns că nu cunoscusem niciodată criminali care să fi 
apărut pe prima pagină a ziarelor şi am schimbat subiectul 
discuţiei, ceea ce păru să o dezamăgească foarte tare! Să-i 
fie de bine! 

După masă, am cerut permisiunea de a mă retrage şi m- 
am dus în camera care urma să-mi servească drept birou, 
unde mi-am pus ordine în lucruri. 

La ora nouă mă simţeam deja obosită. Am stins lampa 
din birou şi m-am dus în camera mea. Am fost surprinsă în 
mod plăcut când am văzut că lucrurile mele fuseseră 
aranjate cu grijă pe umeraşe şi în sertare. 

M-am întins în pat şi am încercat să citesc o revistă din 
teancul care se afla pe noptieră, dar n-am reţinut nimic. Am 
stins lampa, dar n-am reuşit să dorm. Mă gândeam numai 
la Joel Templeton şi la schimbările stării lui de spirit. 
Devenise brusc morocănos, după care se înveselise şi 
discutase sincer cu ea. Putea să fie ciudat de agresiv, dar şi 
foarte delicat. 

Simţeam însă în adâncul sufletului că mă puteam încrede 
total în el şi că era un om foarte drept, în orice împrejurare. 


Pe scurt, îl stimam pe Joel Templeton şi abia aşteptam să 
lucrez pentru el. 

Philip Morgan era însă total diferit. Părea că era interesat 
mai mult de partea veselă a vieţii, pe care o considera a fi 
mai mult un joc. Dar teatrul pe care îl jucase în tren mă 
deranja. „De ce oare nu se prezentase imediat ca fiind omul 
trimis de Joel Templeton?” 

Din câte îmi dădeam seama, voise să afle ce fel de 
persoană eram şi descoperise repede cum stăteau lucrurile 
în această privinţă. Eu însă încă nu reuşisem să-l cunosc 
foarte bine şi nu eram sigură dacă puteam să am încredere 
deplină în el. 

Cât despre Joel, acesta era interesat de mine numai 
datorită faptului că puteam să-l ajut să-şi scrie memoriile. 
Deşi eram tratată ca un musafir în acea casă, nu eram 
decât o dactilografă. Nu trebuia să uit nicio clipă acest 
lucru. 

În timp ce mă tot gândeam la aventura în care intrasem 
cu bună ştiinţă, am simţit cum treptat mă ia somnul. Oare 
visam?  Auzeam nişte zgomote înfundate... Nu, nu 
dormeam! Era un zgomot de paşi pe care îi simţeam foarte 
aproape de mine, în camera mea. 

Am sărit în sus şi m-am aşezat pe marginea patului. 

— Cine e? am strigat eu. 

Deodată, zgomotul a încetat şi totul s-a cufundat în 
tăcere, cu excepţia inimii mele care îmi bătea puternic în 
piept. Am întins mâna şi am aprins cu un chibrit fitilul unei 
lămpi cu gaz. 

Am mers apoi cu lampa în mână şi am cercetat toate 
ungherele camerei şi ale biroului. Nu era nimeni. 

Am stins lampa şi am încercat din nou să adorm. Abia 
începusem să mă mai liniştesc puţin, când zgomotul de paşi 
se auzi din nou, exact în locul în care îşi făcuse simțită 
prezenţa şi prima dată. Era ca şi cum cineva, în momentul 


în care îmi auzise vocea, se oprise brusc şi acum îşi 
continua plimbarea. Cu chin, cu vai, în cele din urmă am 
reuşit să adorm. 

Capitolul 5 


Atunci când m-am trezit, soarele îmi lumina deja camera, 
dându-mi o senzaţie plăcută. M-am dat jos din pat, 
pregătită să înfrunt o nouă zi. 

M-am îmbrăcat frumos şi m-am dus în birou ca să verific 
dacă totul era în ordine, aşa cum lăsasem cu o seară în 
urmă. Totul era în regulă. 

M-am dus înapoi în sufragerie, unde mă aştepta micul 
dejun. M-am mirat când l-am găsit acolo pe Philip Morgan, 
care se ridică politicos atunci când m-am apropiat de el. 

— Bună dimineaţa, domnişoară Ward. Aţi dormit bine? 

— Perfect. Sunt surprinsă să vă găsesc aici. Credeam că 
v-aţi întors la New York. 

— Pentru că n-am fost la masă aseară? Am luat un cal din 
grajd şi m-am dus s-o vizitez pe Celeste Bend, o vecină. Ne- 
am petrecut seara stând la taifas. S-a arătat foarte 
interesată atunci când i-am vorbit despre dumneavoastră. 
Mi-a pus o serie de întrebări despre dumneavoastră. 

— Despre mine? Dar nu m-am întâlnit cu ea niciodată! 

— O veţi face negreşit. Celeste se nelinişteşte 
întotdeauna când Joel cunoaşte o fată frumoasă. 

— Sper că i-ai făcut o descriere favorabilă mie. 

— Atunci când i-am spus că sunteţi o fată frumoasă şi 
drăguță, Celeste a devenit bănuitoare. Fiţi atentă la gelozia 
feminină, domnişoară Ward... 

— Domnişoara Bend n-are niciun motiv să fie geloasă. L- 
aţi văzut cumva pe domnul Templeton în dimineaţa asta? 

— S-a sculat în zorii zilei, s-a dus să se scalde, apoi a 
plecat să-şi inspecteze vasul. Apoi a luat micul dejun şi 
acum lucrează în bibliotecă, mă asigură el zâmbind uşor. 


— Atunci, nu mai am timp să stau la taifas, spusei eu 
servindu-mă cu ouă şi şuncă. 

Philip îmi turnă o ceaşcă de cafea. 

— Se pare că nu mă pot bucura deloc de compania 
dumneavoastră. Nu ştiu dacă din cauza lui Joel sau a 
dumneavoastră... 

— Niciunul din noi nu este vinovat, domnule Morgan, 
spusei  muşcând dintr-o felie de pâine prăjită. 
Dumneavoastră vă place să vă distraţi, iar mie să muncesc. 
Cred că domnul Templeton e ca mine. 

— S-ar părea că nu aveţi o părere prea bună despre 
mine, spuse el prefăcându-se supărat. 

— Sunteţi foarte drăguţ, domnule Morgan, dar nu reuşesc 
deloc să vă iau în serios. De fapt, nici nu am intenţia s-o 
fac. 

El începu să râdă, după care se aplecă spre mine. 

— Vă voi spune un secret, domnişoară Ward... Lorraine. 

Probabil că am părut uşor mirată când l-am auzit 
rostindu-mi numele mic, deoarece mă întrebă imediat: 

— Sper că nu vă deranjează să vă spun aşa... 

— Deloc! 

— Atunci, aş avea rugămintea să-mi spui şi tu Philip. 

Am sorbit o înghiţitură de cafea şi m-am şters la gură. 

— Acum mă duc la domnul Templeton. Probabil că este 
pregătit să începem ziua de lucru. 

Philip se ridică în acelaşi timp cu mine. 

— Ştiu că este mai bine să nu merg cu tine, spuse el, dar 
sper să ne vedem în seara asta. In felul acesta, vei putea 
să-mi divulgi şi mie toate secretele familiei Templeton... 

— Nu voi sufla niciun cuvânt despre asta, Philip, îi 
răspunsei eu zâmbind. La revedere! 

Habar n-aveam unde se găsea biblioteca, dar nu trebuia 
să-mi fac prea multe griji în privinţa asta: doamna Davis era 
în holul uriaş al casei. După ce am salutat-o, am rugat-o să- 


mi arate pe unde s-o iau. Fără să-mi răspundă decât cu o 
uşoară mişcare a buzelor, îmi făcu semn s-o urmez. 

Am traversat rapid salonul şi ne-am oprit în faţa unei uşi 
în care ea bătu. Am intrat şi am închis uşa în urma mea. 

Joel s-a ridicat şi a venit să mă întâmpine. Mă invită să 
iau loc pe un scaun cu spătar înalt, în apropierea mesei de 
lucru. Am aşezat teancul de hârtie de scris pe genunchi şi 
am aşteptat cu creionul în mână. 

Joel Templeton zâmbi 

— Munca pe care trebuie s-o facem nu este atât de 
uşoară cum crezi. Trebuie mai întâi să-mi pun cap la cap 
amintirile şi treaba asta o pot face mai bine cu voce tare. 
Sper că ai dormit bine. 

— Foarte bine, domnule, dar azi-noapte am auzit un 
zgomot de paşi atât de aproape, încât am impresia că 
umblă cineva prin camera mea. După ce am inspectat totul 
foarte atent, n-am descoperit nimic! 

— E ciudat... spuse el încruntat. Sper că nu te-ai speriat. 

— La început mi-a fost frică, deoarece, imediat ce m-am 
urcat din nou în pat, zgomotele s-au repetat. Apoi paşii s-au 
îndepărtat. N-am putut să-i localizez, deoarece coridoarele 
sunt acoperite cu covoare. 

— Ca şi apartamentul tău! 

— Asta face ca aceste zgomote să pară şi mai stranii. De 
fapt, încă nu m-am obişnuit cu casa. N-am niciun motiv de 
îngrijorare, spusei eu zâmbind. 

— Acum că te-ai mai liniştit, ne vom pune pe treabă. Aşa 
cum ştii, soţia mea a dispărut şi toată lumea a bănuit că 
este vorba despre o crimă. Acum trei luni a urcat în camera 
ei şi de atunci n-a mai apărut. Se retrăsese ca de obicei, dar 
bănuiesc că a trezit-o vreun zgomot şi a părăsit conacul 
fără să ia nimic cu ea, în afară de capotul de casă pe care îl 
purta şi câteva bijuterii pe care le avea asupra ei: o brățară, 
două inele şi un colier. 


M-am încruntat uşor şi el observă acest lucru. 

— Ce este? 

— Tocmai mă gândeam că e puţin probabil ca doamna 
Templeton să se fi culcat în noaptea aceea. Nicio femeie nu 
doarme cu brățări la mână şi coliere la gât. 

— Asta este într-adevăr o observaţie interesantă. Nu-mi 
trecuse prin cap aşa ceva. Şi nici poliţiei! Să continuăm... 
Vreau să revin la originile familiei mele atât cât mă vor 
ajuta amintirile personale şi documentele de care dispun. 
Dar asta ar dura prea mult. Vreau să analizez numai ultimii 
cinci ani. Poate că pe parcursul acestora voi descoperi 
motivul dispariţiei şi morţii soţiei mele. Dacă s-ar fi putut 
proba că am ucis-o pe Bessie, aş fi fost executat. Cine ar fi 
avut de câştigat după moartea mea? Asta figurează în 
testamentul meu, dar încă n-am de gând să-i divulg 
conţinutul. Oricum, mătuşa Greta şi unchiul Frank nu au de 
ce să se teamă că vor fi aruncaţi în stradă. 

— De altfel, nu prea văd de ce ar putea avea o asemenea 
soartă nişte oameni buni ca ei, îndrăznii eu să observ. 

— Ascultă-mă cu atenţie, micuţo, spuse el pe un ton 
foarte serios. Nu-ţi face prea mari iluzii în legătură cu ei. 
Greta pare că nu are nimic în cap, dar este mai şireată 
decât soţul ei. N-am încredere în niciunul din ei. N-ar fi prea 
înţelept să-i subestimez, ca şi pe doamna Davis de altfel, 
deşi ştiu că ea mă urâăşte. 

— De ce mai lucrează aici dacă aşa stau lucrurile? Şi de 
ce o mai păstraţi în funcţie? 

— Ca să-ţi răspund la prima întrebare, pot să-ţi spun că 
doamna Davis crede că are o datorie de împlinit aici. A 
venit în casa asta împreună cu Bessie şi soţia mea m-a 
obligat s-o dau afară pe cea dinaintea ei. Bessie era o 
persoană foarte exigentă... Doamna Davis este convinsă că 
eu am omorât-o. Rămâne aici ca să vadă cum şi când voi fi 
pedepsit. Să n-ai nicio încredere în ea. 


— Am observat deja că mă priveşte cu ostilitate. 

— La a doua întrebare îţi răspund spunându-ţi că o suport 
pe doamna Davis aici pentru că învăţ o grămadă de lucruri 
datorită ei şi din cauza ei! Altfel, aş fi dat-o de mult afară. În 
plus, mai este şi căpitanul Hoyt. Cred că ţi-a vorbit Philip 
despre el. 

— Da, i se pare că este un ticălos. 

— Căpitanul Hoyt este vinovat de pierderea unuia din 
vasele noastre, pe vremea când trăia tatăl meu. Acesta nu 
admitea nicio greşeală. Atunci, Hoyt şi-a pierdut licenţa de 
navigaţie, dar tatăl meu i-a oferit o slujbă pe uscat până la 
sfârşitul zilelor lui. Hoyt a fost nevoit să accepte, deşi turba 
de furie. De atunci, urăşte pe toată lumea. Cred că e 
inofensiv, dar s-ar putea să mă înşel. Cât despre Philip, al 
cărui tată este asociatul meu, acesta este un prostănac cu 
ifose. lată prezentarea pe scurt a persoanelor din anturajul 
meu. 

— Şi credeţi că unul din ei a putut s-o ucidă pe soţia 
dumneavoastră? 

— Nu, răspunse el repede. Pot chiar să spun că dacă unul 
din ei, dintr-un motiv oarecare, ar fi vrut să se răzbune, mai 
degrabă ar fi lăsat-o în viaţă pe soţia mea. Căsnicia noastră 
era un dezastru! Dar poate au ucis-o în speranţa că voi fi 
găsit vinovat! Am făcut o mare greşeală că m-am căsătorit 
cu Bessie din milă şi nu din dragoste. Am fost cucerit de 
fragilitatea, de delicateţea ei. M-am înşelat. S-a dovedit 
foarte repede a fi o creatură dură şi insensibilă, care nu mi- 
a lăsat nicio clipă de linişte. Mă simţeam bine numai pe 
vasul meu. Ea nu a pus niciodată piciorul acolo. Ura marea! 

Se opri şi eu mi-am coborât privirea ca să nu se vadă cât 
de mult îi apreciam sinceritatea. El crezu că mă şocase. 

— Nu trebuia să fiu atât de sincer cu dumneata. 

— Nu! protestai eu. Pur şi simplu nu ştiam dimensiunile... 

— Ceea ce, în mod firesc, îmi dă un motiv în plus de a o fi 


ucis, dar îţi jur că n-am făcut-o! 

— Vă cred, domnule Templeton. 

— Să continuăm. Mă voi ocupa numai de ultimii cinci ani. 
Dacă nu găsim nimic în această perioadă, vom merge şi 
mai departe. Cred că data morţii tatălui meu reprezintă un 
bun punct de plecare. 

— Sunt pregătită, domnule, spusei eu cu creionul în 
poziţie de start. 

Vorbi vreme de două ore, încercând să-şi aducă aminte 
cât mai exact cu putinţă evenimentele. Din când în când 
făcea referire la un soi de jurnal pe care probabil îl ţinuse 
tatăl său. Era un document important, care relata cu lux de 
amănunte dificultăţile profesionale pe care le întâmpinase 
tatăl lui Joel cu asociatul lui, Carl Morgan. Acesta din urmă 
nu vedea necesitatea înlocuirii pânzelor cu motorul cu aburi 
şi era vorba despre nişte discuţii sterile pe parcursul cărora 
Carl Morgan pomenea de justiţie. 

Joel voia ca astfel să demonstreze că Morgan ar fi avut un 
oarecare interes să fie inculpat. Tatăl lui Philip ar fi putut să 
câştige o flotă uriaşă pentru o sumă derizorie. 

— Chiar şi acum, continuă să-mi dicteze Templeton, face 
tot posibilul ca să încetinească procesul de reconversie 
pentru că în cazul în care ar avea de răscumpărat cândva 
compania noastră de navigaţie, aş avea de plătit mult mai 
puţin dacă ar fi încă prevăzută cu pânze. 

Am lucrat astfel toată dimineaţa şi o bună parte din 
după-amiază, după ce luaserăm o pauză pentru o masă 
frugală. Luasem încontinuu notițe şi începusem să mă simt 
cam obosită. Şi Joel părea la fel. 

Se opri brusc, puse documentele la loc în seif şi se 
întoarse spre mine zâmbind. 

— Dacă ai reuşit să notezi tot ce ţi-am spus de azi- 
dimineaţă până acum, eşti mare! 

— Nu mi-a scăpat nimic! Acum am să le transcriu pe 


curat. 

— Nici să nu te gândeşti la aşa ceva! Pune-ţi carnetul în 
dulap şi du-te la plimbare. Ne vom organiza timpul în felul 
următor: o zi de stenografiere, o zi de dactilografiere, dar 
acum trebuie să te mai relaxezi puţin. Poate că te vei distra 
vizitându-mi iahtul. E ancorat lângă plajă. Ţin foarte mult la 
el. E bine aşa? 

— E perfect. Va fi pentru prima oară când voi pune 
piciorul pe un vas. 

După ce mi-am dus instrumentele de lucru în camera 
mea, mi-am pus nişte pantofi comozi şi am plecat spre 
mare. Am trecut prin dreptul colibei căpitanului, dar nu era 
nimeni înăuntru. Când am ajuns aproape de pietrişul de pe 
țărm, după ce am aruncat o privire de jur-împrejur, mi-am 
scos pantofii şi am început să mă bălăcesc în apă, cu 
pantofii în mână şi rochia uşor ridicată. 

Am mers de-a lungul țărmului şi la un moment dat am 
zărit iahtul. Lemnul lui lăcuit strălucea în lumina soarelui. 
Era un vas superb, capabil să traverseze oceanele. Am 
urcat pe puntea acestuia, mi-am pus pantofii în picioare şi 
m-am aşezat în spatele cârmei, visând că plutesc spre 
orizonturi îndepărtate. 

Apoi am intrat înăuntrul vasului, luând-o de-a lungul 
coridorului. În faţa mea se aflau două cabine. Am deschis 
uşa celei din dreapta. Îmi atrase atenţia un dulap a cărui 
uşă era deschisă. Eram curioasă să aflu cum se îmbracă 
Joel atunci când se afla la bord. Dulapul era plin de 
îmbrăcăminte feminină. _ 

Am simţit că roşesc de ruşine. Incepusem să-l spionez. 
De fapt, el mă invitase să vizitez iahtul! Şi poate că hainele 
acelea aparţineau soţiei sale! După ce mă mai liniştii puţin, 
tocmai mă pregăteam să urc din nou pe punte, când auzii 
un zgomot de copite şi apoi nişte paşi mergând pe 
deasupra capului meu. Eram la jumătatea scării care ducea 


pe punte când zării o femeie foarte frumoasă de vreo 
douăzeci de ani, îmbrăcată în costum de călărie, care mă 
privea cu ostilitate. 
— Bună ziua. Sunt Lorraine Ward, secretara domnului 
Templeton. 
Capitolul 6 


Tânăra se îndreptă spre balustrada vasului şi se sprijini 
cu mâna de ea. Mă privea în continuare într-un mod care 
mă deranja. M-am ferit să-i arăt că mă enerva atitudinea ei. 

— Mda... făcu ea. Philip avea dreptate. Eşti foarte 
atrăgătoare. Eu sunt Celeste Bend. 

— Imi pare bine, spusei eu politicoasă. Mă bucur să vă 
Cunosc. 

— Serios? răspunse ea cu un zâmbet care îi schimonosea 
faţa. Joel ştie că te afli la bord? În general face mare tam- 
tam atunci când este vizitat fără aprobarea lui... 

— Mă aflu aici la sugestia domnului Templeton. 
Dumneavoastră aţi primit permisiunea dânsului? 

Era evident că nu-mi făcusem o prietenă din Celeste 
Bend, dar i-am dat răspunsul pe care îl merita. Aceasta 
dădu din umeri. 

— Scuză-mă, spuse ea, şi cobori în interiorul iahtului. 

Atunci când îşi făcu din nou apariţia, avea o rochie roşie 
în mână. Avea pe buze un zâmbet fals politicos atunci când 
îmi spuse: 

— Am venit să iau asta, domnişoară Ward. Sunt sigură că 
ne vom mai revedea şi cu altă ocazie. Spune-i lui Joel... Oh! 
Scuză-mă, am uitat că te afli aici numai ca să-l ajuţi să-şi 
scrie memoriile. Mesajul mai poate să aştepte. 

Cobori pe uscat, îşi dezlegă calul, încălecă şi plecă în 
galop, fără să se mai uite înapoi. Prin ultimele cuvinte, 
fusesem pusă la punct. Ce naivă fusesem să-mi închipui că 
toate hainele acelea din dulap erau ale lui Bessie 


Templeton! Acum îmi aduceam aminte că Joel îmi spusese 
că soţia lui detesta marea... şi că el nu-şi găsea liniştea 
decât pe iaht... Poate că Bessie avea un motiv întemeiat de 
a nu avea încredere în domnul Templeton, nu reuşeam să 
fiu supărată pe el. Eram numai dezamăgită. 

Şi cu toate astea, nu puteam să-l condamn că era 
îndrăgostit de Celeste. Era într-adevăr superbă, cu ochii 
aceia expresivi şi catifelaţi de care nu mai văzusem până 
atunci. 

Dar îmi demonstrase şi cruzimea de care tânăra putea fi 
în stare: nu venise pe vas decât ca să mă convingă că Joel 
era interesat numai de ea. Celeste îl iubea şi ea pe Joel, era 
evident! Dar la mijloc mai era şi Bessie... o persoană 
incomodă pentru planurile ei de viitor! M-am întrebat atunci 
dacă Joel se gândise că poate şi alte persoane, în afară de 
membrii familiei sale, ar fi putut să-i ucidă soţia. Hainele ar 
fi putut fi, în ciuda aparenţelor, ale doamnei Templeton. 
Atunci, de unde ştia domnişoara Bend că aceasta nu va mai 
avea nevoie de ele? Am simţit că mi se înroşesc obrajii în 
timp ce mă gândeam la această ipoteză. Eram la fel de rea 
ca Celeste. 

Am părăsit vasul şi am pornit pe drumul spre casă, 
traversând o mică plantație de pini. Curând, am zărit 
printre crengile copacilor o cabană mică, ce nu putea fi 
decât locuinţa căpitanului Hoyt. Un bărbat în uniformă cu 
nasturi aurii şi chipiu de ofiţer se uita la mine stând pe o 
bancă şi fluierând. Atunci când m-am apropiat, fluieratul 
încetă, dar nu mă salută, deşi când mă văzuse venind spre 
el, ridicase ochii. 

Lipsa lui de politeţe era intenţionată, dar, aşa cum 
procedasem ceva mai devreme şi cu Celeste, m-am hotărât 
să nu iau în seamă comportamentul lui. 

— Bună ziua, domnule căpitan Hoyt. Sunt domnişoara 
Ward, secretara domnului Templeton pe timpul verii. 


— Şi ce-mi pasă mie de asta? mormăi el. 

Eram prea mirată ca să-i pot răspunde, dar m-am uitat la 
obiectul pe care-l ţinea în mână. Era un craniu foarte 
frumos lucrat. Mi-l întinse, dar când văzu că fac un pas 
înapoi, îl lăsă să cadă la picioarele mele. Am luat-o la 
goană, urmată de râsul lui batjocoritor. L-am auzit apoi pe 
individ strigând: 

— Nu e locul tău aici! Du-te la tine acasă! 

Am ajuns cu sufletul la gură în camera mea. Plimbarea nu 
era una încununată de succes. Pe viitor, voi evita 
împrejurimile cabanei. 

M-am dus la birou, ca să-mi fac ordine printre notițe şi să 
mă pregătesc pentru o nouă zi de muncă. Spre marea mea 
mirare, am constatat că sertarele secreterului fuseseră 
răvăşite. Carnetele nu erau la locul lor şi hârtiile fuseseră 
scotocite şi aşezate într-o altă ordine. Cineva din casă era 
curios să vadă ce scrisesem! 

M-am întrebat atunci care locatar al conacului se 
pricepea să citească o stenogramă şi m-am hotărât să-mi 
iau măsuri suplimentare de precauţie pe viitor. 

Dacă cineva se dovedea atât de curios în legătură cu 
conţinutul memoriilor lui Joel, înseamnă că acea persoană 
ştia ce se întâmplase cu soţia lui. Teoria lui Joel Templeton 
părea a fi corectă. Dar cine oare mă vizitase în lipsa mea? 

M-am hotărât să-i cer o întrevedere domnului Templeton 
după cină, pentru a-l informa în legătură cu acel incident. 
Mă uitai cu atenţie la imaginea mea reflectată în oglindă. 
Oare de ce acceptasem să vin aici? Din cauza confortului 
oferit de un conac? Ca să fug de canicula din New York? 
Sau din cauză că interesul meu pentru el ca bărbat era mai 
mare decât acela pe care mi-l inspira statutul lui de 
„patron”? 

La gândul acesta, lăsai privirea în jos. Oare puteam fi 
atât de naivă încât să mă îndrăgostesc de un om suspectat 


de crimă? E adevărat că încă nu fusese nimic dovedit şi el 
îmi jurase că era nevinovat. Îmi demonstrase încrederea pe 
care o avea în mine mărturisindu-mi că îşi urâse soţia. Care 
ucigaş e dispus să ofere cuiva arme care se pot întoarce 
împotriva lui? 

M-am întors brusc cu spatele la oglindă. Pentru domnul 
Templeton nu eram decât o secretară temporară şi dacă 
eram atât de nesăbuită să-l iubesc, n-aveam decât să-mi 
fac bagajele şi să mă întorc la New York. 

Doar la gândul că ar trebui să plec, mă cuprinse o tristeţe 
cumplită, aşa că m-am hotărât să rămân. 

Cina s-a dovedit a fi un fiasco total. Frank era morocănos 
ca de obicei, iar soţia lui dădea dovadă de o veselie 
debordantă! Philip nu-şi făcu apariţia, deşi avea tacâmul pe 
masă. Domnul Templeton era căzut pe gânduri şi părea să 
nu audă nimic din pălăvrăgeala fără sfârşit a mătuşii lui. 

Imediat după cină, am cerut permisiunea de a mă 
retrage. Domnul Templeton se ridică pentru a-mi trage 
scaunul, apoi îmi spuse să merg cu el în bibliotecă. 


Capitolul 7 


L-am urmat pe Joel Templeton până la minunata lui sală 
de lectură. După ce mă invită să iau loc, se aşeză şi el 
confortabil într-un fotoliu. 

— Ai petrecut o după-amiază plăcută? întrebă el. 

— Mai degrabă interesantă. Mai întâi, m-am întâlnit cu 
domnişoara Bend în timp ce vă vizitam iahtul. A urcat la 
bord şi mi s-a prezentat. Apoi a coborât în cabină ca să ia 
un obiect pe care-l uitase acolo. Am plecat de pe iaht şi m- 
am plimbat pe proprietatea dumneavoastră. L-am întâlnit 
pe căpitanul Hoyt sculptând în faţa cabanei lui. 

— Se pricepe foarte bine la genul acesta de artă. A vrut 
să-ţi dea vreuna din lucrările lui? 

— Da, dar l-am refuzat. 

— Ce era? 

— Un craniu. 

N-am mai făcut precizarea că mi-l aruncase pur şi simplu 
la picioare. 

Templeton oftă. 

— A făcut o prostie, dar aşa este el. Încearcă să nu-i mai 
dai ocazia de a te supăra. 

— Mi-a sugerat că ar fi mai bine să plec cât mai repede 
cu putinţă. 

— Şi vrei să pleci? 

Joel mă privea prin fuioarele fumului de ţigară. 

— Nu, domnule, nicidecum! Doar dacă mi-o cereţi 
dumneavoastră. 

— Poţi să fii sigură că n-o s-o fac. Cât despre căpitan, 
ignoră-l! Se simte mult mai bine singur. lar în ceea ce o 
priveşte pe domnişoara Bend, sper că nu te-ai speriat de 
limba ei ascuţită! 

— Ba da, la început, dar nu i-am dat voie să continue pe 
tonul acela! 


— Bravo! 

— Trebuie să vă spun ceva care o să vă supere... 

El îşi puse ţigara în scrumieră şi se aplecă uşor înainte, 
cu coatele pe genunchi. 

— Spune-mi fără nicio teamă, domnişoară Ward. Despre 
ce este vorba? 

— Mi-aţi spus încă de la început că redactarea memoriilor 
dumneavoastră va provoca nişte reacţii în rândurile unor 
persoane din anturajul dumneavoastră. Aţi avut dreptate. 
Atunci când m-am întors în camera mea, după-amiază, mi- 
am dat seama că se umblase în sertarele secreterului. 

— Eşti sigură? întrebă el cu interes. 

— Absolut sigură. 

— Deci, îi atrage momeala... Ai transcris ceva din notițe? 

— Nu, domnule. Aţi hotărât ca această operaţiune s-o fac 
mâine. 

— Aşa este. Îţi mulţumesc că m-ai informat imediat. Dacă 
se mai întâmplă, am rugămintea să mă anunţi în cel mai 
scurt timp şi după ce vei transcrie o parte, vii s-o pui în 
seiful meu. În felul acesta, vom îngreuna sarcina persoanei 
interesate de povestea asta şi avem mai multe şanse să 
punem mâna pe ea. 

— Sper că aşa va fi, domnule Templeton, spusei eu 
ridicându-mă în picioare. 

El mă însoţi până la uşă. 

— Îţi mulţumesc, domnişoară Ward, că ai fost atât de 
atentă. Noapte bună! 

— Noapte bună, domnule Templeton. 

Tocmai ajunsesem la scară, când mă auzii strigată de 
Philip. 

— Hei! Lorraine! îmi face plăcere să te revăd. Vii puţin cu 
mine în salon ca să bem ceva? 

— Nu cred, Philip. 

Dar nu apucai să pun mâna pe balustrada scării, că mă 


prinse de braţ şi mă împinse spre salon. Îmi adresă un salut 
de muşchetar şi îmi făcu semn să iau loc. Ştiind că ar fi fost 
zadarnic să mă opun, m-am aşezat. Îşi turnă un pahar mare 
de whisky, se aşeză în faţa mea şi mă privi insistent. 

— Ai petrecut o zi interesantă? 

— Da, dar nu prea plăcută! 

— Din cauza lui Celeste? întrebă el zâmbind. 

— Şi a căpitanului Hoyt. 

— Nu te lăsa impresionată de individul acesta, Lorraine. 
Fereşte-te mai degrabă de Celeste! 

— Dumnezeule mare! Dar de ce? 

Philip începu să râdă. 

— Am luat cina cu ea în seara asta. Celeste locuieşte 
singură, împreună cu un frate mai mare ca ea şi foarte 
puţin comunicativ, aşa că se simte foarte izolată. 

— Îmi închipui. 

Mă gândeam la iaht şi la dulapul plin de haine. Mi se 
păruse că Celeste nu era femeia care să se lase izolată. 

Philip mă privea amuzat. 

— S-ar părea că nu-i prea dai importanţă. 

— Ba dimpotrivă! 

— Ai dreptate! Te consideră o rivală. 

— Dar e de-a dreptul ridicol! spusei eu, sperând că 
expresia de pe faţa mea nu mă trăda. 

— Serios? 

— Serios! Dacă m-ai adus aici ca să discutăm asemenea 
aiureli... te rog să mă laşi să plec. 

— M-am gândit că trebuie să te pun în gardă în legătură 
cu Celeste. Se enervează cu uşurinţă, ca şi Joel. Intr-o 
vreme, ei doi ar fi trebuit să se căsătorească. Nu ştiu ce s-a 
întâmplat, dar Joel s-a însurat cu Bess. Toată lumea s-a 
întrebat de ce, mai ales în cele din urmă, căsnicia lor s-a 
dovedit a fi un eşec! 

— Te rog, Philip, treburile astea nu mă privesc. 


— Oare nu ţi-a tremurat puţin vocea? 

— E posibil! Poate din cauză că sunt indignată auzindu-te 
vorbind atât de liber despre patronul meu. Aşa ai procedat 
probabil şi atunci când m-ai descris pe mine domnişoarei 
Bend! 

— Oh! Lorraine! Pe tine te-am lăudat tot timpul. De fapt, 
mi se pare că eşti foarte atrăgătoare. Să nu te simţi jignită. 
Totuşi, recunosc că poate am fost lipsit de tact. N-am făcut 
decât să-i stârnesc gelozia lui Celeste. 

— Nu înţeleg cum îşi permite domnişoara Bend să-l 
considere pe domnul Templeton altceva decât un prieten! 
Nimeni nu poate afirma că dânsul este... că este văduv. 

— Asta este şi părerea lui Joel? întrebă el foarte interesat. 

— E o opinie absolut personală. 

— N-are importanţă. De data asta, Celeste se va lupta 
oricum. Nu-l va lăsa să-i scape şi a doua oară... 

— Te asigur, Philip că toate astea nu mă interesează, dar, 
dacă vrei să afli neapărat părerea mea, cred că această 
tânără nu se jenează să se întâlnească ori de câte ori vrea 
cu domnul Templeton. 

— Ai vreo dovadă pentru cele afirmate? 

Am zâmbit. 

— Dacă o am, o păstrez pentru mine. 

Philip zâmbi şi el şi răsuci paharul în palme. 

— Ar fi mai bine să vorbim despre munca ta. Ce ţi-a 
dictat astăzi dragul de Joel? Unde a ajuns cu povestirea 
istoriei familiei? 

— Am lucrat cu spor. Şi acum, Philip, te rog să mă scuzi, 
dar vreau să mă retrag în camera mea. Sunt obosită. 

M-am ridicat şi el mă privi cu un aer de cunoscător. 

— Într-adevăr, eşti mai frumoasă decât Celeste. 
Observasem asta încă din timpul călătoriei cu trenul. 
Probabil că Joel te-a remarcat imediat ce te-a zărit în sala 
de judecată. 


— Te rog, Philip, nu vorbi aşa! 

— N-am vrut să te jignesc, spuse el cu o voce blândă. 
Poate că sunt gelos pe Joel... El poate să te vadă toată ziua, 
pe când eu nu reuşesc să-ţi fur decât câteva minute din 
când în când... 

S-a apropiat de mine, dar eu m-am dat repede înapoi. 

— Te rog, Philip, am spus eu enervată la culme, aici sunt 
secretara domnului Templeton şi vreau să mă comport ca 
atare! 

— Bine, Lorraine. Văd că trebuie să am răbdare şi voi 
avea. Dar nu uita că simt pentru tine ceva mai mult decât 
afecţiune! 

— Bună seara, Philip, spusei eu părăsind încăperea. 

Când am ajuns pe coridor, aproape am dat nas în nas cu 
Joel Templeton. Oare cât auzise din discuţia noastră? Totul, 
din câte se părea, deoarece îmi aruncă o privire atât de 
rece, încât am lăsat ochii în jos. 

Am urcat scările câte patru odată, am intrat în camera 
mea şi m-am lipit cu spatele de uşă. Eram lac de 
transpiraţie... Mă simțeam teribil de stânjenită, dar 
gândindu-mă mai bine, am constatat că avusesem o 
atitudine mai mult decât corectă faţă de Joel şi deci acesta 
n-avea niciun motiv să-mi poarte pică. 

Am intrat în birou. Trebuia să găsesc un mijloc prin care 
să pot verifica dacă îmi umbla cineva prin lucruri în lipsa 
mea. 

Am luat un şir de aţă foarte subţire din trusa de cusut, pe 
care, cu ajutorul unui ac, l-am plasat în aşa fel încât acesta 
s-ar fi mişcat din loc în cazul în care ar fi fost deschis 
sertarul. Cu o astfel de capcană, ştiam că nimeni nu-mi va 
mai putea umbla prin lucruri fără să observ. 

A doua zi, am început să-mi transcriu notițele. Se 
formase un teanc măricel atunci când am terminat. Am pus 
toate hârtiile într-un dosar şi m-am dus să i le înmânez 


domnului Templeton, în bibliotecă. Doamna Davis mă 
informă că acesta plecase. In cazul acesta, trebuia să 
păstrez hârtiile asupra mea, pentru că hotărâsem să nu mă 
despart de ele până ce nu le puneam în seif. Am rămas în 
camera mea, citind nişte reviste, aruncând din când în când 
câte o privire afară, ca să văd când vine domnul Templeton. 

Cu circa o jumătate de oră înainte de cină, l-am văzut 
sosind în galop de-a lungul plajei şi apoi pe drumul spre 
casă. Eram sigură că-şi petrecuse ziua cu Celeste. Ea 
călărea la fel de bine ca el şi probabil se simţiseră bine 
împreună. Am luat dosarul şi am coborât. 

— Perfect! spuse Joel luându-mi teancul de hârtii din 
mâini. Vino cu mine. Vreau să-ţi arăt unde se află seiful 
meu. 

Se îndreptă spre un tablou şi, prinzându-l de ramă, îl roti 
cu faţa la perete, lăsând să iasă la iveală seiful. Joel îl 
deschise, puse cu grijă hârtiile pe un raft şi-l închise la loc. 

— Domnişoară Ward, am de gând să-ţi dau cifrul seifului, 
în cazul în care mi s-ar întâmpla ceva. 

— Vă simţiţi în pericol? 

— Nu m-am gândit prea mult la asta, spuse el zâmbind, 
dar misterul dispariţiei soţiei mele încă nu a fost dezlegat. 
Oricum, am pus în seif un plic sigilat, care conţine nişte 
indicaţii în cazul în care aş păţi vreun accident. O crimă, de 
exemplu... 

— Da, domnule, spusei eu uluită. 

— Asta e tot pentru astăzi, domnişoară Ward. 

M-am dus în sufragerie, ca să iau masa de seară. 
Ajunsesem la cafea, când Frank mă întrebă brusc: 

— Domnul Templeton îţi dictează memoriile? 

— Pentru asta mă aflu aici, domnule. 

—  Tâmpitul dracului! exclamă el aruncând cât colo 
şerveţelul de la gât şi împingându-şi cu zgomot scaunul 
înapoi. 


Greta se puse pe plâns imediat ce plecă soţul ei din 
încăpere. Era mult prea uluită ca să mai spună ceva. 

— Frank este atât de impulsiv! spuse Greta ştergându-şi 
ochii de lacrimi. Nu ştiu niciodată ce gândeşte. 

— De ce este deranjat de faptul că domnul Templeton îşi 
scrie memoriile? 

— Habar n-am! Chiar şi atunci când suntem singuri, nu- 
mi spune nimic din ce-i trece prin cap. După cum vezi, 
Lorraine, n-am o viaţă prea veselă... 

— Îmi pare rău, Greta, încercai eu s-o consolez. Soţul tău 
nu-şi dă seama totuşi că-ţi face rău purtându-se astfel? 

— Să nu-ți închipui că este un om rău, spuse ea 
încercând să zâmbească, numai că are un caracter dificil. 
Dar n-ar fi trebuit să-l facă tâmpit pe Joel! Pe undeva, 
înţeleg şi reacţia soţului meu. Joel a început să povestească 
istoria familiei sale, care cu siguranţă va fi publicată în 
ziare. Nimănui nu-i place să-şi vadă viaţa privată afişată în 
public. În plus, Frank nu ştie ce are de gând să scrie în 
memorii. 

Se opri şi mă privi cu ochi rugători. 

— Spune-mi, draga mea, nepotul meu îţi povesteşte 
lucruri oribile despre familia lui? 

— Vrei să mă faci să cred că domnul Templeton este un 
om cu intenţii rele? exclamai eu scandalizată. 

— Absolut deloc! îmi răspunse ea indignată. N-am făcut 
niciun fel de insinuare în acest sens. 

— Sunt convinsă. Totuşi, să ştii că nu sunt autorizată să 
te informez despre conţinutul memoriilor. 

— Înţeleg... spuse ea cu răceală. 

De fapt, nici nu-i trecuse prin cap că eu voi refuza să 
vorbesc despre acest subiect. 

M-am retras în camera mea. Voiam să verific dacă 
sertarele fuseseră deschise, lucru improbabil, deoarece 
toată lumea din casă ştia probabil că manuscrisul era în 


seif. 

Ce aflasem deci în timpul acelei cine târzii? Că cei doi 
Elkin erau tare curioşi în legătură cu conţinutul memoriilor 
şi mi-am pus întrebarea de ce. Îngrijorarea Gretei era mai 
serioasă decât lăsa să se vadă. Oricum, era clar că indivizii 
nu aveau niciun pic de încredere în oamenii care le 
asigurau traiul zilnic. 

Mi-am făcut toaleta şi m-am vârât sub aşternut. Am citit 
până când am căzut într-un somn adânc. 

A doua zi mi-am petrecut vremea stenografiind după 
dictarea domnului Templeton. Ajunsesem la căsătoria 
dintre Greta şi Frank. Greta se măritase de patru ori după 
moartea mamei sale. Dat fiind că Frank n-avea o casă în 
care s-o aducă pe soţia lui şi nici n-avea de gând să-şi 
cumpere, Greta se întorsese cu el în casa familiei sale unde 
locuise în copilărie împreună cu mama ei văduvă. Greta era 
singura şi ultima rudă a lui Joel. La moartea lui, familia 
urma să se stingă. 

După ce mai făcu acea precizare, Joel reveni la dispariţia 
soţiei sale. 

— Bessie nu era omul să dispară fără scandal. Dacă ar fi 
avut de gând să plece din casa mea, mi-ar fi adus fel de fel 
de acuzaţii, ar fi protestat. Nu şi-ar fi abandonat niciodată 
rochiile şi bijuteriile. Era prea posesivă şi egoistă ca să 
procedeze în acest fel. In plus, atunci când am văzut-o 
pentru ultima oară părea a fi perfect normală. În afară de 
un accident fatal, nu văd ce s-ar fi putut întâmpla. Am 
întors problema pe toate feţele. 

Am aşteptat să continue, dar mi-a spus că era de-ajuns 
pentru ziua aceea. 

— Aşază-ţi notițele în locul obişnuit şi să vedem ce se va 
întâmpla. Inţelegi ce caut, domnişoară Ward? 

— Da, domnule. Persoana interesată de ceea ce îmi 
dictaţi dumneavoastră are un motiv serios să scotocească 


prin sertarele mele. Şi această persoană acţionează cu 
siguranţă din frică, deoarece este implicată în dispariţia 
soţiei dumneavoastră. Doreşte să afle unde aţi ajuns cu 
cercetările. 

— Excelent răspuns, spuse el zâmbind. Aşadar, doreşti să 
continui treaba începută, domnişoară Ward? 

— Nimeni nu are vreun motiv să se lege de mine. Mâine 
voi transcrie tot ce mi-aţi dictat astăzi şi spre seară vă voi 
da manuscrisul să-l puneţi în seif. 

— Bine. Eşti foarte eficientă, domnişoară Ward. 

— Vă mulţumesc, domnule, spusei eu ridicându-mă în 
picioare. 

— Mai vreau să-ţi spun că eşti o persoană agreabilă şi 
simpatică. Mă bucur că eşti aici. Noapte bună. 

Eram atât de fericită de laudele primite, încât m-am 
abținut cât am putut să nu mi se vadă emoția pe faţă. 


Capitolul 8 


Mă pregăteam să încep să dactilografiez încă din seara 
aceea stenograma, dar n-aveam nicio posibilitate să-mi 
protejez manuscrisul de indiscreţia unui vizitator, aşa că m- 
am răzgândit. 

M-am dus în camera mea şi am început să citesc, dar 
aveam presimţirea că se va întâmpla ceva rău. Atunci când 
am suflat în lampă, mi-am dat seama că de fapt pândeam 
zgomotul de paşi din prima noapte petrecută aici, dar nu 
am auzit nimic. 

M-am gândit atunci la complimentele pe care mi le 
făcuse Joel şi am zâmbit în întuneric. În sfârşit, mă 
remarcase. Şi Philip părea încântat de mine, dar eu îi 
interpretam laudele ca pe un mijloc de a mă face să 
vorbesc şi să-l trădez astfel de Joel. Acesta se apucase de o 
muncă delicată şi dificilă. Dacă se va apropia prea mult de 
adevăr, va fi în pericol şi deşi era pregătit sufleteşte, putea 
să fie atacat pe neaşteptate. 

Eram pe punctul de a mă lua somnul când atmosfera din 
cameră mi s-a părut că devine apăsătoare, ca şi cum aş fi 
pus în vaze prea multe flori şi nu deschisesem fereastra. 
Am încercat să deschid ochii, dar mi-a fost imposibil. 

Bineînţeles că era un vis! Mirosul devenise de-a dreptul 
sufocant. Apoi mi s-a părut că aud paşi şi se deschide o 
uşă. Am încercat să mă scol, dar mi-a fost imposibil! Totuşi 
trupul meu părea că se mişcă, dar fără voia mea. Am simţit 
pe obraz atingerea unei pânze aspre şi am simţit adierea 
vântului pe faţă. Ceva mai târziu, am avut impresia că sunt 
coborâte nişte trepte şi am simţit din nou aerul curat şi 
mirosul mării. Îmi era frig. Am încercat să ridic puţin capul 
sau măcar pleoapele, dar a fost zadarnic. 

— Lorraine... Lorraine! Mă auzi? 

Era o voce de bărbat, dar era foarte îndepărtată. 


— Lorraine... Lorraine, poţi să vorbeşti? 

— Da, vă aud. 

— Perfect. 

— Eşti în siguranţă. Mă crezi? 

— Da, mă auzii eu spunând. 

— Ce ţi-a dictat Joel astăzi? 

Ar fi trebuit să mă ridic, indignată, dar nu aveam curajul 
s-o fac. 

— Mi-a... dictat opiniile lui în legătură cu dispariţia soţiei. 
Crede că a fost ucisă, nu că ar fi plecat. 

— Ce-l face să creadă asta? 

— Nu lipseşte nicio haină de-a ei, nicio bijuterie şi nicio 
trăsură. 

— Şi ce-i cu asta? 

— Soţia lui purta o brățară şi un colier... atunci când a 
dispărut. Nicio femeie nu se găteşte cu bijuterii ca să 
meargă la culcare. l-am atras atenţia domnului Templeton 
asupra acestui aspect. 

— Foarte rău ai făcut. Eşti inteligentă, Lorraine. Ştie unde 
este trupul soţiei sale? 

— Nu... nu ştie. 

— Trebuie să-ţi fi vorbit şi despre asta! 

— Cred că nu ştie, dar vrea să afle. 

Nu trebuia să spun asta. Îi trădam încrederea lui Joel, dar 
prin nu ştiu ce întâmplare, vorbeam fără nicio reţinere. Am 
început să râd tare. Din fericire, nu era decât un vis. Totuşi, 
ca şi atunci când începuse acel coşmar, am simţit mirosul 
acela dulceag şi greţos. M-am oprit din râs şi m-am 
cufundat din nou într-o stare de toropeală. 

Vocea continuă: 

— Lorraine, Lorraine! Poţi să vorbeşti? încearcă! Nu ţi-e 
frică, nu-i aşa? 

— Nu... mi-e... frică, şoptii eu. 

Totuşi nu prea mă simţeam în siguranţă... Vocea aducea 


prea mult a realitate. În coşmarurile mele nu apăreau 
mirosuri... 

— Bine, spuse vocea. Nu trebuie să fii îngrijorată sau 
speriată. Spune-mi unde păstrează manuscrisele pe care i 
le dai. 

— În... seif... 

— Cel din bibliotecă? 

— Da. 

— Spune-mi cifrul, Lorraine. 

— Nu... nu-l ştiu. 

— Minti, Lorraine. Spune-mi cifrul. 

— Nu-l ştiu. Jur. Mi-l va spune cândva... 

— Bine. Voiam doar să fiu sigur că spui adevărul. Atunci 
când Joel îţi va dezvălui cifrul, mi-l vei spune? 

— Nu... nu ştiu cine... cine sunteţi. 

— Vei şti... cândva. 

— Nu ştiu cum să dau de dumneavoastră. 

— Voi veni eu la tine, copila mea. Dar atunci, mi-l vei 
spune? 

— Da, spusei eu făcând o promisiune pe care doream din 
tot sufletul să nu mi-o ţin. 

Dar vocea aceea mă interoga în aşa fel, încât nu puteam 
cu niciun chip să-i opun rezistenţă. Era ca şi cum îmi 
anihilase orice urmă de voinţă. 

— Acum, spune-mi ce ţi-a mai dictat? Nu te grăbi. Avem 
toată noaptea la dispoziţie. 

— Nu... nu pot... să... să-mi aduc aminte... notițele 
mele... 

— Gândeşte-te bine. 

— Nu... nu pot... 

In acel moment, capul mi se zgudui, de parcă primisem o 
palmă, dar n-am simţit nicio durere. Imediat am auzit vocea 
îndepărtată certând pe cineva. 

— Să nu mai faci niciodată aşa ceva, dobitocule! 


În jurul meu s-a produs puţină agitaţie, dar pe mine nu 
mă mai interesa nimic. Voiam numai ca acest vis stupid să 
se termine odată ca să pot dormi liniştită. Dar mirosul acela 
îngrozitor apăru din nou. În momentul acela, totul se linişti. 
Coşmarul luase în cele din urmă sfârşit. 

N-am apucat însă să mă bucur prea mult de somn. 
Cineva mă zgâlţâia de umeri. Ştiam că era inutil: nu puteam 
să mă mişc! Am încercat totuşi să-mi ridic mâna ca să scap 
de persoana care mă deranja. Nu mică mi-a fost surpriza să 
constat că braţul meu se mişca. Am văzut figura doamnei 
Davis aplecată asupra mea cu un aer îngrijorat. 

M-am ridicat în capul oaselor. Aveam gâtlejul îngrozitor 
de uscat. M-am uitat la ea cu spaimă, întrebându-mă dacă 
voi fi în stare să vorbesc. 

— Ce... ce s-a întâmplat cu mine? 

— Asta vrea să ştie şi domnul Templeton. Trebuia să fii 
demult trează, domnişoară. 

— Dar... abia m-am culcat! 

— Nu ştiu la ce oră v-aţi culcat, dar este trecut de ora opt 
şi încă mai sunteţi în pat! Domnul Templeton nu este un om 
prea răbdător. Veţi constata asta destul de curând. 

M-am ridicat degrabă, dar când am ajuns în poziţie 
verticală, aveam impresia că mă aflu pe un vapor care se 
legăna în largul mării. 

— Ce aveţi? Sunteţi bolnavă? 

— Nu... nu ştiu. Mă simt ciudat. 

— Vă aduc o ceaşcă de ceai. Îmbrăcaţi-vă repede. L-aţi 
făcut destul să aştepte pe domnul Templeton. 

Am mers pe bâjbâite până la baie şi m-am uitat în 
oglindă, dar imaginea era neclară. Mi-am dat cu apă pe faţă 
şi atunci când mi-am atins obrazul, am scos un strigăt de 
durere. M-am întrebat ce mi se putuse întâmpla. Apoi mi- 
am amintit de coşmarul îngrozitor pe care îl avusesem. 
Oare visul meu poate fi atât de realist încât să-mi lase urme 


dureroase pe obraz? După ce mi-am băut cafeaua, mi-am 
luat carnetul şi creionul şi m-am grăbit spre bibliotecă, dar 
probabil că îmi făcusem o părere bună despre starea 
sănătăţii mele, deoarece, în timp ce mă îndreptam spre 
biroul unde se afla domnul Templeton, a trebuit să mă 
sprijin de spătarul unui scaun ca să nu mă prăbuşesc pe 
podea. Joel sări în ajutorul meu. 

— Ce s-a întâmplat, domnişoară Ward? Ţi-e rău? 

Mă ajută să mă aşez pe canapea şi se aşeză şi el lângă 
mine. 

— Nu. Mă aflu încă sub impresia unui coşmar înfiorător. 

— Despre ce este vorba? 

— Oh! 

Nu puteam să i-l povestesc. l-aş fi părut stupidă. 

— Am adesea coşmaruri de când a murit mama, într-un 
accident de trăsură. 

— Oh! Îmi pare rău. Bănuiesc că erai un copil pe vremea 
aceea. 

— Da, iar tatăl meu a murit în anul următor de inimă rea. 

— Aceste coşmaruri ţi-au provocat adesea stări 
asemănătoare cu cea de acum? 

— Nu, nu-mi amintesc să fi fost vreodată atât de 
impresionată. 

— Atunci, nu-ţi voi dicta nimic astăzi. 

— Aţi uitat că astăzi este ziua în care dactilografiez. 

— Oh! Aşa este! Te rog să mă scuzi. N-ar fi trebuit să-i 
cer doamnei Davis să te trezească. 

— Îmi pare bine că aţi făcut-o. Trebuie să mă apuc de 
treabă. 

— Nu e nicio grabă. Mai bine te-ai duce în camera 
dumitale să te odihneşti. 

— După ce voi mânca bine, voi face o plimbare pe afară. 
Asta îmi va reface forţele total. 

Dar nu am făcut ce am promis. Nu reuşeam deloc să mă 


concentrez asupra lucrului. M-am întins în pat şi am adormit 
imediat. Atunci când m-am trezit, aveam din nou mintea 
limpede. M-am aşezat în faţa maşinii de scris şi am 
dactilografiat la fel de repede ca de obicei. Pe la amiază, 
recuperasem timpul pierdut şi nu mai eram ameţită. 
Singura amintire din noaptea anterioară era durerea din 
obraz. Mi-am terminat treaba şi am aşezat hârtiile în teanc 
pe birou. 

Deodată, cineva bătu în uşă. Era Joel, care zâmbea. Intră 
şi imediat se uită la manuscris. 

— Să nu-mi spui că ai bătut toate astea azi după-amiază? 

— Ba da! Aş fi terminat mai devreme, dacă nu m-aş fi 
culcat puţin de dimineaţă. 

Pusese o mână pe biroul meu şi bătea darabana cu un 
aer îngrijorat. Joel părea furios. Tonul vocii lui îmi confirmă 
bănuielile. 

— N-am venit să te controlez, ci să-ţi vorbesc despre cu 
totul altceva. 

— Vă ascult, domnule. 

— Ce-ar fi să nu mai fim atât de protocolari? îţi 
mărturisesc că te-am auzit tutuindu-te cu Philip. N-am 
putea să procedăm şi noi la fel? 

— Nu, domnule! 

— Poţi să-mi spui Joel. 

— Cred că n-ar fi tocmai corect, am spus eu pe un ton 
repezit. 

— De ce? 

— Pentru a-mi dovedi respectul faţă de patronul meu, 
trebuie să-i vorbesc politicos. Pe Philip pot să-l tutuiesc 
pentru că nu sunt angajata lui. 

Pe buze îi apăru un zâmbet. 

_ — Dacă aşa vezi tu lucrurile... Eu îţi voi spune Lorraine. 
Imi place acest nume... şi îmi placi şi tu. 
— Vă mulţumesc, domnule. 


El oftă adânc. 

— Nu te prea înţeleg, dar cred că aici este mâna lui 
Celeste. 

Eu am păstrat tăcere, aşa că el continuă: 

— Celeste mi-a spus că s-a întâlnit cu tine pe vas şi că a 
coborât în cabină să-şi ia o rochie. 

— Asta nu mă priveşte pe mine. 

— Evident, şi nici eu nu trebuie să-ţi dau socoteală în 
legătură cu acest incident, îi răspunse el uşor enervat. 

— Aşa este, domnule. Acum, sunteţi amabil să luaţi 
aceste manuscrise şi să... 

— N-am terminat încă, mă opri el. 

M-am rezemat de spătarul scaunului, indispusă de faptul 
că urma să aflu detalii care nu mă interesau, despre 
relaţiile lui cu domnişoara Bend. 

— Celeste mi-a spus că a luat o rochie din dulap şi că te-a 
lăsat să crezi că o uitase acolo cândva. Ea a luat-o ca pe o 
glumă şi eu m-am supărat pe ea din două motive: primul 
este acela că nu-mi plac astfel de glume şi al doilea constă 
în faptul că rochia nu era a ei. 

Îmi lăsasem privirea în jos în timp ce el vorbea. Surpriza 
pe care mi-a produs-o m-a făcut să ridic ochii spre el. 

— Rochia era a soţiei mele. 

— Dar... credeam... că nu-i plăcea marea! 

— Exact, dar ca să fie sigură că este prezentă în orice 
moment în preajma mea, amenajase o adevărată expoziţie 
de haine pe iaht. Nu mi-am înşelat niciodată soţia. 

Am roşit la gândul că mă putusem înşela în privinţa lui. 

— Vă rog să mă iertaţi domnule, dacă... 

— Nu face nimic. Probabil că ţi-a spus Philip că era gata 
să ne căsătorim la un moment dat. Apoi am cunoscut-o pe 
soţia mea, pe care am crezut c-o iubesc... dar Bessie s-a 
dovedit atât de posesivă, încât mi-a transformat viaţa într- 
un infern. Am încercat totuşi să fiu un soţ corect faţă de ea 


şi să-i fac viaţa plăcută. Evident că am şi eu defectele mele, 
după cum poate ai observat, dar singurătatea pe care o 
simţeam m-a ajutat să mă concentrez asupra muncii mele. 
Asta mă făcea să mai uit de necazurile vieţii mele 
personale. Acum, cred că ştii totul despre acest subiect. 

— Vreau să ştiţi că am pentru dumneavoastră cel mai 
mare respect, am spus eu ridicându-mă în picioare. Mă 
bucur că lucrez pentru dumneavoastră. Voi face tot ce stă 
în puterile mele ca să fiţi mulţumit. 

— Iţi mulţumesc. Chiar şi dacă nu vrei să-mi spui Joel... 

— Nu... nu pot. Nu ar fi... decent. 

— Şi tu eşti o fată foarte decentă! Nu, nu râde. Te aprob 
din toată inima. 

— Vă mulţumesc. Şi acum, vreau să vă arăt mica mea 
capcană. 

Luată cu treaba, uitasem să verific starea în care se 
găsea firul de aţă, de aceea am fost de-a dreptul uluită în 
momentul în care am descoperit că acesta fusese tăiat! 

— Demonstrația nu putea fi mai convingătoare de-atât. 
Sunt sigură că mi-au fost vizitate sertarele şi în noaptea 
trecută de către o persoană care are o cheie potrivită, 
deoarece eu o port pe a mea toată ziua asupra mea şi 
noaptea o pun sub pernă! 

Joe Templeton era edificat. 

— E foarte interesant ce-mi spui. Mă întreb dacă ştie 
cineva să citească o stenogramă. 

— Mă îndoiesc. E o treabă dificilă. 

— Philip ar fi putut să înveţe. Are mulţi ani de studii la 
activ. 

— Sper să nu vă mire dacă menţionez şi numele 
domnişoarei Bend. In special femeile învaţă stenografia. 

— Exact! Dar nu mi-o pot imagina pe Celeste intrând 
noaptea în casa mea! Deşi ştiu că este capabilă de acţiuni 
şi vorbe dictate de impuls, mă îndoiesc că ar fi autoarea 


unei crime. Dar cu toate astea, cred că ai dreptate. Niciunul 
din cei care au cunoscut-o pe Bessie nu poate fi considerat 
nevinovat. Ştiu că sunt suspectul numărul unu, dar nu mi- 
am ucis soţia! 

Dădu ocol mesei cu un aer gânditor. 

— Cred că n-am făcut niciun progres deocamdată... Să 
ducem manuscrisul în seif. 

— Aşa este cel mai înţelept. Aş fi şi eu mai liniştită. 

Ne-am dus în bibliotecă şi Joel a pus teancul de hârtii 
peste celelalte, apoi s-a întors spre mine. 

— Acum, îţi voi da cifrul seifului. 

În momentul acela simţii că mi se face rău. 

— Vă rog domnule, nu faceţi asta! 

El păru foarte mirat. 

— Trebuie să-l mai ştie şi altcineva şi tu eşti singura în 
care am încredere. 

— Vă mulţumesc, domnule, dar vă rog să nu-mi spuneţi 
cifrul acum. 

— De ce? 

Nu puteam să-i mărturisesc că mă opuneam din cauza 
unui coşmar, pentru că mi-era teamă să nu fiu silită să 
divulg acest secret unui... poate unui criminal... 

— Aş prefera să nu vă spun motivul, deocamdată. Mai 
aveţi puţină răbdare. _ 

— Bine, spuse el uşor nedumerit. Imi ascunzi ceva? 

— Nu, nimic. 

— Poţi să ai încredere în mine, Lorraine. 

— Ştiu domnule. 

Eram cuprinsă de panică. Mă întrebam dacă într-adevăr 
Joel putea avea încredere în mine. În vis, îl trădasem. 
Probabil că aveam o figură speriată, deoarece se apropie de 
mine şi îmi puse uşor mâinile pe umeri. 

— Draga mea, ceva îmi spune că poate n-am făcut bine 
că te-am adus aici. Dacă ţi s-ar întâmpla ceva, nu mi-aş 


ierta-o niciodată. 

— Nu spuneţi aşa ceva! Mi-aţi oferit ocazia să fac o 
muncă interesantă într-un cadru minunat! Tocmai eram în 
căutarea unei slujbe pentru perioada verii, când am primit 
invitaţia dumneavoastră. Judecătorul Gaylord a avut despre 
dumneavoastră numai vorbe bune. 

— Îmi pare bine ce aud. E încurajator să ştii că mai există 
oameni care cred în cinstea mea. 

Mă prinse de ambele mâini. 

—  Promite-mi că îmi vei comunica orice eveniment 
neplăcut. 

— Vă promit. În curând, vă voi cere cifrul seifului, dar nu 
acum! 

L-am salutat şi m-am despărţit de el cu inima bătându-mi 
nebuneşte în piept. Eram îndrăgostită până peste cap de 
Joel Templeton! Oare voi putea păstra acest secret? 

M-am întors degrabă în camera mea pentru a-mi calma 
bătăile dezordonate ale inimii. 


Capitolul 9 


A doua zi dimineaţă m-am trezit având un imens 
sentiment de uşurare. În noaptea aceea nu mai avusesem 
niciun coşmar. 

Mi-am făcut toaleta şi m-am grăbit să ajung în sufragerie, 
ca să fiu pregătită pentru o nouă zi de lucru. 

În timpul micului dejun, doamna Davis mă strigă de la 
capătul mesei. 

— Domnişoară, domnul Philip v-a lăsat un mesaj prin care 
îşi exprimă regretul că nu vă va vedea astăzi. Trebuie să se 
ducă la New York. 

— Mulţumesc, doamnă Davis. 

— Bănuiesc că nu sunteţi foarte ocupată cu confidenţele 
legate de stăpâna mea. 

— Nu sunt autorizată să discut despre munca mea. 

— Nu voiam să vă spionez. 

— Sunt convinsă, dar cred că veţi înţelege şi 
dumneavoastră că loialitatea mea faţă de domnul 
Templeton este la fel de mare ca şi a dumneavoastră faţă 
de doamna Templeton. 

— Evident! răspunse ea fără să facă vreun efort să-şi 
ascundă ostilitatea. Dă-mi voie să-ţi spun că mi se pare că 
eşti cam prea îndrăzneață pentru o nou-venită în această 
casă. Nu fi prea sigură de dumneata, domnişoară! 

L-am găsit pe Joel în bibliotecă, stând în faţa ferestrei. De 
cum mă văzu, începu să-mi dicteze. Părea să aibă subiectul 
gata scris în minte şi vorbea foarte repede. 

Joel insistă asupra personalităţii lui Bessie vreme de 
peste două ore. Aveam acum impresia că trăisem multă 
vreme în preajma acestei femei. Nu mai era nicio îndoială: 
fusese egoistă, meschină şi enervantă. Mi-a dictat lista 
tuturor prietenilor ei, dar n-am descoperit niciun detaliu 
care să ne poată ajuta să aflăm mobilul vreunuia din ei de a 


o face să dispară. 

Ca şi cum mi-ar fi ghicit gândurile, Joel îmi dictă: 

— Motivele lipsesc. Bess a jignit mulţi oameni, dar nu în 
aşa hal încât să le împingă la crimă. Totuşi, dacă ar fi fugit 
cu vreunul din ei, ar fi făcut-o numai ca să se răzbune sau 
să scape de mine lăsându-mă să fiu condamnat. 

Stenografiam cât puteam de repede. 

— În zona asta există multe locuri în care ar putea fi 
ascuns un cadavru, de aceea am de gând să fac o listă cu 
fiecare groapă sau grotă din împrejurimi şi chiar să 
scotocesc fiecare ungher din casă şi din afara ei. Am făcut 
deja anchete  succinte în rândurile prietenilor şi 
cunoştinţelor ei, am studiat jurnalul, agenda cu adrese, 
carnetele de bal şi orice ar fi putut să mă îndrume spre vreo 
pistă. Încep să cred din ce în ce mai mult că Bessie a murit 
şi că trupul ei se află ascuns undeva, în apropiere. Dacă aşa 
stau lucrurile, îl voi găsi în cele din urmă. Nu voi precupeţi 
niciun efort, cu riscul de a-mi pune viaţa în pericol sau de a 
fi arestat pentru crimă. Acum, să facem lista cunoştinţelor 
ei mai îndepărtate. 

La ora trei după-amiază, când am terminat, eram 
amândoi frânţi de oboseală. 

— Îţi propun, Lorraine, să ne ducem undeva unde să ne 
mai limpezim mintea şi să ne putem relaxa puţin, şi anume 
pe malul mării, să înotăm. 

—  Iniţiativă foarte tentantă, domnule, dar nu m-am 
gândit să-mi aduc costumul de baie. 

— Nu e nicio problemă. Soţia mea are mai multe modele 
şi pari a avea aceeaşi măsură ca ea. Ştii unde este camera 
ei? 

— Nu, domnule. 

— Atunci, vin eu cu tine. 

Joel m-a însoţit până în faţa unei uşi duble, situate în 
apropierea apartamentului meu. Am intrat şi Joel mi-a făcut 


semn spre dormitor. _ 

— Aruncă-ţi o privire prin sertarele comodei. In mod 
sigur, vei găsi ceva care ţi se potriveşte. 

În primul sertar nu am găsit decât cearşafuri. Am scotocit 
şi prin celelalte, dar fără succes. Apoi, în ultimul, am 
descoperit şase costume de baie noi-nouţe şi căşti asortate. 
Am ales unul bleumarin şi m-am întors în camera mea. 

Prima mea grijă a fost aceea de a-mi pune carnetele cu 
stenograme într-un sertar şi a aşeza firul la locul stabilit. 

Mi-am pus apoi costumul şi am plecat spre mare. Pe 
drum, m-am gândit la apartamentul lui Bess, pe care ÎI 
văzusem pentru prima oară. Nu observasem în el nicio 
urmă a prezenţei unui bărbat. 

Era clar că cei doi nu se iubiseră niciodată! îngrozitoare 
constatare! Vreme de câteva secunde, mintea mi-a fost 
bântuită de un gând chinuitor: nu cumva Joel se apucase 
să-şi scrie memoriile în mod atât de amănunţit numai în 
speranţa că va putea risipi bănuielile care planau asupra 
lui? Nu era oare doar un vicleşug din partea lui? 

Era o ipoteză foarte tentantă, dar am alungat-o din minte 
rapid. Joel îmi inspira încredere şi merita loialitatea mea. 

Am ajuns la plajă. Spre mirarea mea, l-am zărit acolo pe 
căpitanul Hoyt plimbându-se cu bastonul în mână. Mă văzu 
şi el şi figura lui posacă deveni şi mai antipatică. 

— Hm! Bănuiesc că ai o întâlnire aici... Nu mă mir deloc... 

— Domnule căpitan! Nu cred că sunteţi omul cel mai 
indicat să-mi daţi lecţii de bună purtare, aşa că v-aş ruga să 
mă lăsaţi în pace. Vedeţi-vă de problemele dumneavoastră! 

— Eşti îndrăgostită de el! Bănuiesc că sentimentul este 
reciproc... N-ai decât! Nu vei obţine decât ceea ce meriti. 
Nu uita că soţia lui a dispărut... Nimeni în afară de el nu 
avea vreun motiv s-o omoare. Şi mai e şi un Templeton! Ar 
trebui s-o ştergi de aici cât poţi de repede... 

— Dacă mai spuneţi un singur cuvânt, îi voi raporta 


domnului Templeton. Sunt sigură că nu-i vor plăcea vorbele 
dumneavoastră. 

— O să-i spui oricum. Nicio femeie nu poate păstra un 
secret. Şi în plus, mi-a produs toată suferinţa de care era în 
stare. Nu mai are ce să-mi facă, aşa că... 

Se îndepărtă, lovind cu bastonul în nisip. Se mai întoarse 
spre ea de câteva ori, ca să-i strige: 

— Nu te va avea niciodată... lţi jur... 

Eram foarte tulburată atunci când Joel mă ajunse din 
urmă alergând, mă prinse de mână şi mă duse cu el în 
mare. 

— Arată-mi cum ştii să înoţi, îmi ordonă el. 

Nu i-am făcut o demonstraţie prea strălucită, dar am 
înotat. După aceea veni lângă mine, cu mişcări ample ale 
braţelor. 

— Nu prea eşti antrenată, strigă el. O să am eu grijă de 
acest aspect. Nu ţi-e teamă, nu-i aşa? 

— Nu, domnule. Nu atunci când sunteţi dumneavoastră 
lângă mine. 

începu să-mi dea indicaţii şi după câteva exerciţii am 
înotat mult mai bine. Am venit apoi pe plajă şi m-am întins 
pe nisip, moartă de oboseală. Veni şi el lângă mine şi-mi 
scoase casca de baie. Părul mi se răspândi pe umeri. 

— Îmi place culoarea părului tău în bătaia razelor 
soarelui. 

Eram uluită de purtarea lui. Mă simţeam intimidată, dar 
complimentul îmi făcuse plăcere. 

— Vei fi o bună înotătoare peste puţin timp, dacă vei 
asculta de sfaturile mele. 

— Nu cred, dar îmi place să stau în apă. 

— Ştii, Lorraine, este pentru prima oară când nu înot 
singur de luni întregi. Înainte de dispariţia lui Bess, uneori 
mai venea Celeste cu mine. Soţia mea detesta marea. 

— Mă bucur că am acceptat invitaţia dumneavoastră. A 


început să-mi placă. 

— Mă simt bine cu tine, aici. Sper că vei rămâne cu mine 
până vom termina treaba pe care am început-o. 

— Aşa am de gând. Doar dacă nu veţi fi mulţumit de 
mine. 

— Cum să nu fiu? Apropo, l-am zărit pe Hoyt pe plajă. 
Sper că nu te-a supărat. 

— Ba da. E un om de rea-credinţă, dar nu am intenţia să 
mă las batjocorită de el. 

— Fii mai îngăduitoare cu el. Probabil că n-ar fi trebuit să- 
| mai las să stea aici, dar mi-e milă de el. N-are unde să se 
ducă. Scuză-mă dacă îţi voi părea indiscret, dar aş vrea să 
ştiu dacă îl simpatizezi pe Philip. 

— Nici n-ar putea fi altfel. Seamănă cu tatăl lui? 

Joel se încruntă. 

— Carl nu venea prea des pe aici. Preferă New York-ul. Ca 
să fiu sincer, trebuie să-ţi mărturisesc că nu ne înţelegem 
prea bine. Practică meseria asta de douăzeci şi cinci de ani 
şi crede că ştie mai multe în privinţa asta decât cei din 
familia Templeton, care sunt marinari de peste un secol! 
Chiar şi femeile noastre au fost îndrăzneţe şi au avut spirit 
de iniţiativă. Ca şi tine, de altfel! 

— Nu mă considera a avea aceste calităţi. 

— Nu mă refer la forţa fizică, ci la cea psihică. La un 
moment dat, unul din strămoşii mei s-a însurat cu o fată de 
la oraş. A fost de râsul tuturor. Nu reuşea să deosebească o 
plasă de pescuit de scândura care acoperă osatura unui 
vas, deşi îşi dădea toată silinţa. Celelalte femei râdeau de 
ea, dar ei nu-i păsa. 

— Până la urmă a reuşit să se facă acceptată? 

— Ascultă mai departe. In iarna aceea, pescuitul a mers 
foarte bine. Intr-o bună zi, barca soţului ei nu s-a mai întors 
la mal. S-au tras clopotele şi toate femeile, îmbrăcate în 
negru, s-au adunat la biserică pentru a se ruga, dar femeia 


de la oraş nu s-a dus acolo şi a refuzat să poarte haine de 
văvuvă. 

— Şi ce s-a întâmplat mai departe? 

— Nu ştia nici să cârpească o plasă, nici să curețe 
peştele, dar se pricepea să facă nişte prăjituri 
nemaipomenite, aşa că, în ziua aceea, în timp ce toată 
lumea se ruga pentru sufletul celor dispăruţi, ea a făcut o 
prăjitură uriaşă şi a ornat-o cu cuvintele „Bine ai venit 
acasă”. A aşezat-o pe masă, sigură că soţul ei se va 
întoarce. Atunci când barca a sosit în port cu echipajul 
întreg, nimeni nu s-a mai gândit să o ironizeze, iar atunci 
când a murit, i s-au adus toate onorurile, ca şi cum ar fi 
făcut parte din marea familie a marinarilor. 

— Ce poveste frumoasă! N-ai inventat-o, nu-i aşa, Joel? 

— Va apărea în memoriile mele. Îți voi arăta portretul 
acelei femei... şi îţi mulţumesc că mi-ai spus Joel. 

M-am înroşit de ruşine. Fusesem atât de captivată de 
povestire, încât numele lui îmi scăpase fără să vreau. 

— Scuzaţi-mă! 

— Nu fi ridicolă! Ţi-am cerut s-o faci încă de ieri. Dat fiind 
că ţi-a venit să-l rosteşti în mod foarte normal, te rog să 
procedezi la fel şi pe viitor. 

— Bine. 

Se ridică şi îmi întinse mâna pentru a mă ajuta. Preţ deo 
clipă, trupurile noastre s-au atins şi privirile ni s-au întâlnit. 
Am avut impresia că mă va lua în braţe, dar Joel se depărtă 
de mine zâmbind. 

— Îţi propun să alergăm până acasă. Aşa ne va creşte 
pofta de mâncare. 

— Hai să-i dăm drumul! am spus eu bucuroasă. 

La început am fugit ţinându-ne de mână, dar n-am putut 
ţine pasul cu el. Atunci m-a luat în braţe şi a alergat cu 
mine până acasă. Când am ajuns la Templeton Hall, eram 
amândoi sleiţi de putere, dar extrem de fericiţi. 


Mă ţinea încă de mijloc atunci când am luat-o la goană pe 
scări, umplând toată casa cu veselia noastră. Numai atunci 
când am dat nas în nas cu doamna Davis cu primirea ei 
malefică, am devenit serioşi. Joel îşi luă mâna de pe mine şi 
mă îndreptai spre camera mea. 

Mi-am pus o rochie mov, garnisită cu dantelă, care îmi 
venea foarte bine. Mă simţeam în plină formă, ceea ce se 
observa şi pe faţa mea. Eram şi îndrăgostită şi asta mă 
îngrijora. Mai întâi pentru că nu vedeam niciun semn cum 
că acest sentiment ar fi fost reciproc şi mai ales din pricină 
că nu eram sigură dacă doamna Templeton era moartă... 

Eu şi Joel ne înţelegeam foarte bine. Lucram într-o 
strânsă colaborare şi râdeam de aceleaşi lucruri. Aveam 
deci o excelentă bază pe care să putem clădi o iubire fără 
sfârşit, dar nu cu un bărbat care nu părea să manifeste 
vreun sentiment faţă de mine. 

Dar eram îndrăgostită! Şi nu de oricine, ci de un om care 
fusese arestat pentru crimă şi nu fusese eliberat decât din 
lipsă de probe. 

De acum înainte îmi va fi foarte greu să-mi ascund 
iubirea faţă de Joel. Dacă nu voi reuşi, probabil că riscam să 
fiu trimisă înapoi la New York. La ce puteam să mă mai 
aştept? Nu-mi spusese niciodată că nu se va mai 
recăsători... 

Aş avea măcar satisfacția că am lucrat pentru el, că am 
simţit bucuria amară a prezenţei lui, că l-am ajutat poate 
să-l descopere pe asasinul soţiei lui, căci nu voi crede sub 
nicio formă că ar putea fi autorul acelei crime. 


Capitolul 10 


Probabil că eram încă foarte tulburată când am coborât 
la cină. Joel mă întâmpină cu un zâmbet vesel. Frank şi 
Greta erau deja aşezaţi la masă. Philip probabil că era tot la 
New York. 

— V-aţi făcut de cap astăzi! spuse Frank vârându-şi 
şervetul sub bărbie. 

— Oh, te rog frumos, Frank! gemu Greta, cu ochii plini de 
reproşuri. 

— Aşa este, îi răspunse liniştit Joel. Nu văd ce este rău în 
asta. 

— Frank nu voia să spună... începu Greta. 

— Nu? Şi de ce mă rog? Ce-o să spună lumea despre un 
bărbat bănuit că şi-a ucis soţia care se zbenguie cu 
secretara lui? 

Greta fu atât de uluită, încât rămase cu gura căscată. 
Joel, care ţinea în mână o lingură plină cu supă, o puse la 
loc în farfurie şi se uită fix la Frank. 

— Nu este vorba despre nişte „giugiuleli”, aşa cum 
insinuezi tu. Domnişoara Ward a avut o zi de muncă foarte 
obositoare şi, dat fiind că nu există aici nicio tânără de 
vârsta ei, nu mi s-a părut deloc deplasat să-i ofer câteva 
clipe de relaxare. 

— Bineînţeles, eşti demn de laudă pentru ce-ai făcut, 
spuse Greta, ca şi cum şi-ar fi cerut scuze. Numai că... ştii 
foarte bine cum este căpitanul Hoyt... şi pe urmă... mai 
este şi Celeste... 

— Ce vrei să spui referitor la Celeste? 

— Dacă v-ar fi văzut, ar fi suferit. 

— Vorbeşti prostii! Sunt sigur că i-ar fi făcut plăcere să se 
distreze împreună cu noi. Trebuie să-ţi mai spun că, dacă aş 
fi vrut neapărat să înot în compania Celestei, n-aveam 
decât să dau o fugă călare până la ea şi să-i propun acest 


lucru. 

— N-ar fi fost frumos! spuse Greta. 

— Atâta vreme cât mă port ca un gentleman, nu mă 
interesează ce spun oamenii despre faptele mele. 

Joel părea că ajunsese la limitele suportabilului. Aruncă 
şervetul pe masă, se ridică în picioare şi părăsi încăperea. 

Mă aşezasem la masă cu o foame de lup. Brusc, foamea 
mi-a dispărut. Nu era decent să-l urmez pe Joel, aşa că am 
rămas la masă. După ce am terminat de mâncat, m-am dus 
repede în camera mea. 

M-am plimbat de colo-colo prin încăpere, gândindu-mă la 
incidentul neplăcut de la masă. Fusese o naivitate să-mi 
închipui că Joel simţea pentru mine altceva decât prietenie. 
Îşi explicase foarte liniştit argumentele: văzându-mă atât de 
singură, voise să mă distreze puţin. Cu alte cuvinte, i se 
făcuse milă de mine... Şi eu care fusesem atât de fericită în 
după-amiaza aceea. 

Era foarte evident că Greta şi Frank nu erau de acord cu 
purtarea amabilă a nepotului lor faţă de mine, dar Joel îmi 
atrăsese deja atenţia în legătură cu lipsa lor de cordialitate. 

Doamna Davis îşi făcuse şi ea apariţia în timpul mesei, în 
aparenţă pentru a se asigura că eram bine serviţi, dar nu-i 
scăpase niciun cuvânt din ce se discutase. Nu prea domnea 
armonia în casa aceea... 

M-am hotărât să fac o scurtă plimbare prin împrejurimi. 
Mă voi ţine departe de casa căpitanului Hoyt, deoarece 
individul îmi produsese destulă supărare pe ziua aceea. 

Am luat-o pe poteca mărginită de nişte tufişuri foarte 
îngrijit tunse. Deodată, am avut impresia că nu eram 
singură. M-am oprit şi m-am întors. Nu era nimeni! 

— Oricine ai fi, te rog să te arăţi, ca să te pot vedea, am 
spus eu cu voce tare. 

Am auzit o exclamaţie, urmată de un zgomot de paşi 
repezi pe pietriş şi curând îşi făcu apariţia... Greta. 


Mergea grăbită, pipăindu-şi nervoasă şalul pe care şi-l 
aruncase pe umeri. 

— Nu aveam de gând să te spionez, Lorraine. Voiam 
numai să stau de vorbă cu tine fără să ne audă nimeni. 
Scuză-mă dacă te-am speriat. 

— Bine, Greta, i-am răspuns eu politicoasă. 

— Există o bancă pe aici, pe undeva. 

Am găsit-o şi ne-am aşezat. Am rămas tăcută, aşteptând 
să deschidă discuţia. Era evident că nu ştia cum să înceapă, 
lucru destul de neobişnuit la ea. 

— Draga mea, spuse ea în cele din urmă, te rog să-l ierţi 
pe Frank pentru scena care a avut loc la masă. N-aş fi 
bănuit niciodată că Frank va îndrăzni să critice în felul 
acesta purtarea nepotului său, dar dacă tot a făcut-o, aş 
vrea să-ţi explic şi motivul acestei ieşiri: e din cauza 
formulei arhicunoscute „ce va spune lumea”. 

— Cred că domnul Templeton nu este genul de om care 
să ţină cont de aşa ceva, din moment ce avea conştiinţa 
curată şi se poartă civilizat! Şi pot să te asigur că aşa stau 
lucrurile. 

— Sunt convinsă! exclamă ea. Este nepotul meu şi-l 
cunosc de când era mic. Era un om foarte hotărât şi, pe 
măsură ce a crescut, această trăsătură a caracterului său s- 
a accentuat. De altfel, a contribuit foarte mult la creşterea 
faimei şi averii familiei. 

Se opri, ca şi cum ar fi reflectat la ce urma să spună. 

— Voiam să-ţi pun o întrebare în legătură cu el. 

— Nu ştiu unde vrei să ajungi, dar te asigur că-ţi voi 
răspunde bucuroasă la întrebări, dacă nu voi fi nevoită în 
felul acesta să trădez încrederea pe care o are domnul 
Templeton în mine. 

— Nu, sub nicio formă! exclamă ea. Doamne sfinte, doar 
n-o să-ţi cer să-l trădezi pe Joel! Dar tu eşti la curent cu 
procedurile judiciare. Este adevărat că Joel poate să fie 


arestat din nou pentru uciderea soţiei sale? 

— Imi pare rău, dar trebuie să-ţi spun că da, deoarece 
încă nu a fost judecat. 

— Descoperirea trupului sărmanei Bessie ar redeschide 
dosarul şi ar declanşa o nouă anchetă. 

— Acesta ar fi unul din motive. 

— Bietul Joel! A suferit deja prea mult şi în timpul vieţii ei. 
Căsnicia lor nu era prea fericită! 

Eram de aceeaşi părere cu Greta, dar m-am ferit să-mi 
exprim opinia. 

— Probabil că a fost arestat din cauza neînțelegerilor 
dintre ei. Nu prea stătea în preajma ei. Se ocupa mai mult 
de afaceri. De fapt, unii spun că... 

— Te rog, Greta, n-am chef să aud mai multe despre 
subiectul acesta, am oprit-o hotărâtă. 

— Inţeleg, copila mea. Ştiu că ai o părere foarte bună 
despre el. 

— Dacă n-ar fi fost aşa, n-aş fi acceptat să lucrez pentru 
dânsul. Imediat ce l-am văzut în sala de judecată, m-am 
gândit că nu putea fi vinovat... De fapt, de ce faptă să fie 
vinovat? Nimeni nu deţine dovada cum că Bessie ar fi 
moartă! 

— Aşa este. De aceea sunt atât de îngrijorată de faptul că 
îşi scrie memoriile. Fiind eu însămi o Templeton, mi-ar fi 
menţionat numele în mod sigur şi nu-mi place deloc acest 
lucru. Absolut deloc. Şi mă mai nelinişteşte şi altceva. Este 
vorba despre situaţia noastră specială din această casă. 
Aşa cum ştii, Frank nu are niciun fel de avere. Amândoi 
depindem de generozitatea lui Joel. Dat fiind modul cum şi- 
a permis soţul meu să-i vorbească, mă întreb dacă nu 
cumva Joel nu ne va cere să ne facem bagajele... 

— Oh! Nu cred să procedeze aşa, am spus eu mai puţin 
convinsă decât voiam să par, deoarece simţisem furia din 
vocea ei. 


— Nu-l cunoşti deloc! Toţi cei din familia Templeton sunt 
la fel. Sunt duri, hotărâți, încăpăţânaţi. Totuşi, nu-mi dau 
seama ce l-a apucat pe Frank în seara asta. De obicei nu 
vorbeşte la masă. 

— Da, am observat şi eu. 

— Sunt sigură că memoriile acelea îl sâcâie. 

— Bine, dar nu înţeleg de ce? Cred că îţi faci griji 
degeaba. 

l-am văzut ochii mărindu-se de speranţă. 

— A vorbit deja despre noi? Cred că a făcut un 
testament... În definitiv, dacă ar fi din nou judecat şi 
condamnat, noi am fi unicii moştenitori... 

— Greta, i-am spus pe un ton cât se poate de rece, din 
câte văd eşti mai îngrijorată de bunăstarea ta, decât de 
ceea ce i se poate întâmpla nepotului tău. 

— Oh, Lorraine, te înşeli. Amândoi suntem preocupaţi de 
soarta lui. De aceea a vorbit aşa la masă. El crede că, dacă 
ar fi relatată de un străin, aventura aceea ar putea să 
creeze o impresie proastă despre el. 

Am zâmbit, dar nu am spus nimic. N-aveam niciun chef 
să mai discut cu femeia aceea care nu se gândea decât la 
necesităţile ei. 

— Ştiu că îţi place foarte mult nepotul meu. Cred chiar că 
eşti îndrăgostită de el. Din cauza asta îi iei apărarea cu 
atâta ardoare. 

— Nu cred că domnul Templeton are nevoie să fie 
apărat... În ceea ce priveşte cealaltă insinuare, mi se pare 
că este prea deplasată ca să o comentez. 

— N-am spus-o cu răutate. Şi Celeste este îndrăgostită de 
el şi este foarte geloasă. E mai bine să te previn. 

— Domnişoara Bend n-are niciun motiv să se teamă de 
mine. 

— În orice caz, Joel nu se va recăsători decât după ce 
uciderea soţiei lui va fi clarificată. 


— Dacă este într-adevăr moartă, îi amintii eu. 

— Sper să nu fie! în caz contrar, Joel va avea mari 
necazuri. 

Întinse mâna instinctiv spre mine. 

— Joel a făcut vreun testament? Mie poţi să-mi spui! Cine 
va avea grijă de noi? N-avem unde să ne ducem. Nu poate 
să ne părăsească în felul acesta... 

— Dragă doamnă Elkin, am spus atunci cu vocea cea mai 
dojenitoare cu putinţă, ţi-am mai spus o dată că nu voi 
divulga secretele domnului Templeton. De altfel, văd că nu 
te interesează decât soarta ta. De a lui nici că-ţi pasă! 

M-am ridicat în picioare şi m-am eliberat de mâna ei, care 
mă prinsese de braţ. 

— Am venit să mă plimb prin grădină pentru că am simţit 
nevoia de linişte, ceea ce nu prea există în acea casă. 

Vorbele Gretei mă enervaseră la culme. Mă jena faptul că 
sentimentele mele fuseseră atât de vizibile, mai ales după 
afirmaţia lui Joel conform căreia încercând să mă distreze, 
voise să fie amabil cu musafira lui. Ce naivă am putut să fiu 
închipuindu-mi că ar putea să mă iubească... 

M-am plimbat îndelung pe malul mării. Îmi era frică să 
mă întorc acasă. Este adevărat că zgomotele din prima 
noapte nu se mai repetaseră, dar coşmarul pe care îl 
trăisem era încă prezent în mintea mea. Chiar dacă nu 
fusese decât un vis, dezvăluisem secretele lui Joel. Acesta 
avea atât de multă încredere în mine, încât voia să-mi 
divulge cifrul seifului său. Dacă în noaptea aceea l-aş fi 
ştiut, oare nu l-aş fi spus? Totuşi, exista în interiorul 
acestuia o scrisoare în care mi se indica tot ce ar trebui să 
fac în cazul în care el dispărea. Era foarte important. 

Dat fiind că un val mi-a udat foarte tare pantofii, m-am 
hotărât să mă întorc în casă. Am intrat în camera mea şi am 
făcut verificarea obişnuită. Firul era la locul lui. Puteam să 
merg la culcare. 


Eram obosită şi atunci când am suflat în lampă speram 
să am un somn odihnitor. Treptat, am simţit că mă cuprinde 
o dulce toropeală. Oare aveam să retrăiesc coşmarul 
îngrozitor din prima noapte? Recunoscusem mirosul 
dulceag şi greţos. Mi-am încordat nările şi picioarele, dar 
am rămas conştientă, deşi nu reuşeam să-mi ridic 
pleoapele de pe ochi. 

Am fost din nou luată pe sus şi scoasă din casă. Apoi am 
simţit un miros de umezeală, ca şi cum m-aş fi aflat într-o 
pivniţă. Apoi am coborât nişte trepte şi apoi am auzit 
zgomot de valuri. Am fost pusă jos. M-am zbătut şi am vrut 
să strig, dar n-am reuşit. Câteva clipe mai târziu, am simţit 
din nou mirosul dulceag şi dorinţa de a opune rezistenţă m- 
a părăsit. 

— Lorraine, Lorraine... 

Vocea părea foarte îndepărtată, dar am recunoscut-o. 

— Mă auzi? 

— Da. 

— Îţi voi pune câteva întrebări şi va trebui să-mi răspunzi 
cu sinceritate. Ai înţeles? 

— Da... da... 

— Ştii cifrul seifului? 

— Nu. 

— Acum probabil că-l cunoşti. 

— Nu... 

— Cu siguranţă ţi-a fost comunicat. 

— Nu. N-am vrut eu. 

— De ce? 

— De frică. 

— De cine, Lorraine? 

— De dumneavoastră. 

— Eu n-am de gând să-ţi fac niciun rău. Trebuie să-mi 
spui cifrul. Este foarte important! înţelegi? 

— Da. 


— Dat fiind că ai refuzat prima oară, trebuie să-ţi mai pun 
nişte întrebări. 

Am încercat să mă mişc, ca să scap de visul acela 
îngrozitor, dar trupul nu mă asculta. 

— Joel ţi-a vorbit despre Bess, nu-i aşa? 

— Da. 

— Ţi-a spus cumva unde se găseşte? 

— Nu. 

— Ştie unde este? 

— Habar n-am. 

— Lorraine... Te-am întrebat dacă Joel ştie unde este 
Bessie. Am păstrat tăcerea. Înseamnă că îmi mai rămăsese 
un dram de voinţă! Cineva mă zgâlţâi de umeri. 

— Lorraine, trebuie să-mi răspunzi. Trebuie să-mi spui 
unde este Bess. 

Dacă aş fi putut să-mi muşc limba, aş fi făcut-o 
bucuroasă. Am reuşit totuşi să rămân mută. 

— Vrei să-mi spui şi mie de ce nu vrei să-mi răspunzi? 
Eşti îndrăgostită de Joel, nu-i aşa? 

— Da! am exclamat eu fără nicio reţinere. 

— Şi el te iubeşte? 

— Nu. 

— Este un criminal. Cum poţi să iubeşti un bărbat care şi- 
a ucis soţia? 

— N-a... ucis-o... el. 

— Eşti prea tânără şi prea frumoasă ca să mori, Lorraine. 
Te va ucide şi pe tine. Toţi cei din familia Templeton sunt 
aşa. Distrug totul în jurul lor. Nu sunt capabili să iubească. 

— Nu este adevărat! 

Vorbeam din toate puterile, dar tot efortul meu nu se 
solda probabil decât cu un oftat uşor. 

— Ce ţi-a dictat astăzi? 

— Despre Bess... numai despre Bess... 

Nu reuşeam să mă apăr împotriva creaturii din visul meu. 


— Ce anume? 

— Cineva a luat-o cu el şi a omorât-o. O persoană din 
rândul prietenilor ei. 

— Cine? Spune-mi, cine este? 

— Nu ştiu. 

— Joel ştie? 

— Nu. Nu încă. Dar caută. 

— E posibil ca Bess să nu fie moartă? 

— Este moartă. 

— Atunci, unde-i este trupul, Lorraine? Ţi-a spus asta? 

— N... nu... 

Mă simţeam din ce în ce mai obosită. Mă durea mâna 
dreaptă. Imi venea s-o iau la fugă, să alerg cât mai departe 
posibil. Eram într-un mare pericol. Trebuia să-l anunţ pe 
Joel... 

Nu mi-a mai pus şi alte întrebări. Am fost luată din nou 
pe sus şi întinsă pe o suprafaţă tare. Imi era frig. Aş fi vrut 
să mă acopăr cu cearşaful, dar nu puteam să fac nicio 
mişcare. Deodată, am simţit o lumină puternică în ochi. Am 
ridicat braţele deasupra capului ca să mă apăr. Am deschis 
încet, încet pleoapele şi am fost orbită de lumina soarelui. 
Oare încă visam? Am auzit apa clipocind în apropiere. Am 
reuşit să mă ridic într-un cot. Mă găseam într-o barcă! Visul 
meu se terminase! Eram singură şi abandonată în mijlocul 
mării. Mâna dreaptă mă durea îngrozitor. Am descoperit o 
aşchie înfiptă în vârful unui deget. Oare eram somnambulă 
şi nu ştiam? Mă urcasem singură în barcă? Atunci când am 
scos aşchia din deget, mi-a curs o picătură de sânge. Am 
observat că mai era o picătură uscată pe cearşaf, care era 
cel de pe patul meu! 

Sosise vremea să iau o hotărâre. Am căutat vâăslele, dar 
nu le-am găsit. Barca fusese dusă în larg de către maree şi 
n-aveam niciun mijloc prin care să mă pot apropia de țărm. 
Ştiam, după experienţa din ziua anterioară, că nu eram în 


stare să înot pe distanţe lungi. Mă cuprinse o panică 
îngrozitoare. Nu mai exista nicio speranţă! Cui i-ar fi trecut 
prin cap să vină să mă caute pe mare? 

Am scrutat oceanul de jur-împrejur, în căutarea vreunei 
ambarcaţiuni, dar n-am văzut nimic. 

M-am întins din nou în barcă şi m-am acoperit cu 
cearşaful. Nu era momentul potrivit să încerc să aflu cum 
ajunsesem acolo. Dacă voi observa ceva în depărtare, voi 
flutura cearşaful, cerând ajutor. 

Acum îmi dădeam seama că cele două experienţe nu 
fuseseră de fapt nişte coşmaruri. Mă durea degetul. 
Deodată, am înţeles. Fusesem anesteziată! Nu visasem 
absolut deloc! Totul era real! Dar care să fie cauza? 

Am încercat să gândesc logic: cuiva îi era teamă că Joel 
va afla ce se petrecuse cu soţia lui. Şi probabil că el 
cunoştea acea persoană. In timp ce dicta avusesem uneori 
impresia că evita anumite aspecte ale problemei. Insemna 
că ştia mai multe decât voia să spună. 

Acea persoană îi voia răul lui Joel, dar voi mai apuca oare 
să-l anunţ cum stau lucrurile? Trebuia... da, trebuia să mă 
întorc neapărat pe uscat! Dar singura mea speranţă era 
aceea ca cineva să observe lipsa mea înainte să fie prea 
târziu. 

M-am gândit la vocea care îmi pusese întrebările şi am 
încercat s-o identific, dar eram sigură că n-o auzisem 
niciodată mai înainte. Probabil fuseseră implicate două 
persoane, dar nu eram prea sigură. 

M-am ridicat din nou în picioare. Nu trebuie să mai rămân 
un simplu punct pe întinderea oceanului. Situaţia mea 
începuse să devină disperată. M-am gândit la judecătorul 
Gaylord, la părinţii mei, la Joel, pe care probabil nu-l voi mai 
vedea niciodată... 

M-am înfăşurat în cearşaf şi m-am aşezat pe băncuţa din 
scândură a bărcii. Am început să gândesc mai logic. Mi se 
părea de neconceput să nu vină nimeni să mă caute. 

Oare cât timp trecuse de când începusem să mă rog să- 
mi sară cineva în ajutor! N-aş fi putut să spun, dar parcă 
trecuse un secol! Atunci când îmi pierdusem orice speranţă, 
am zărit catargul iahtului pe care renunţasem să-l mai 
aştept. Era vasul lui Joel! M-am ridicat în picioare şi am 
fluturat cearşaful, dar greutatea lui era prea mare pentru 
mine. 

Inima îmi bătea nebuneşte în piept. Eram sigură că Joel 
mă văzuse. Am răsuflat uşurată, m-am înfăşurat mai bine în 
cearşaf şi am rămas nemişcată. După puţin timp, el a reuşit 
să aducă iahtul în apropierea bărcii mele. 

— Rămâi pe loc! strigă el. Sosesc acum! Prinde frânghia 
asta şi leag-o de barcă. 

Apoi a sărit în apă şi a reapărut lângă barcă, pe care o 
prinse de margine şi o aduse mai aproape de vasul său, în 
dreptul unei scări de frânghie. 

— Urcă, Lorraine. Nu-ţi fie teamă. 

— Nu mă mai tem de nimic dacă eşti cu mine, Joel! Slavă 
Domnului că ai venit! 

— Vom sta de vorbă pe îndelete după ce vei ajunge la 
bord. 

Mă prinse de mijloc şi mă urcă pe balustrada iahtului. 

Tremuram din toate încheieturile. Îmi înfăşură şi mai 
strâns cearşaful în jurul meu şi mă ajută să mă aşez într-un 
fotoliu. 

— Cât este ceasul? 

Joel păru să înţeleagă acea întrebare în aparenţă lipsită 
de sens. Se aşeză pe un scaun şi-mi luă ambele mâini într- 
ale lui. Ştiam că aştepta de la mine nişte explicaţii, aşa că i- 


am zâmbit. 

— Îţi mulţumesc că mi-ai venit în ajutor. Cum ai aflat că 
lipseam? 

— Doamna Davis mi-a spus că nu erai în camera ta. Am 
căutat prin toată casă, apoi pe plajă. Acolo am observat că 
lipsea o barcă, dar n-am văzut nimic pe mare. M-am urcat 
în hambar şi m-am uitat printr-o lunetă care a fost instalată 
acolo demult... Atunci te-am reperat şi m-am urcat imediat 
pe iaht. 

— Slavă Domnului! 

— Ce ţi-a venit să te urci în barca aceea în toiul nopţii? 

— Dar... nu eu m-am urcat! am exclamat, mirată că mă 
crezuse atât de iraţională. 

— Atunci, ce căutai acolo? 

— Tare mi-e teamă că este vorba despre o poveste mai 
lungă... Probabil că ţi se va părea de necrezut... 

Joel mă privi cu un aer uluit. 

— Mai întâi spune-mi un lucru: eşti cumva somnambulă? 

— Nu! N-am fost niciodată! Totuşi, în dimineaţa asta, 
când m-am trezit în barcă, mi-am pus şi eu aceeaşi 
întrebare. 

— Atunci, care să fie explicaţia acestei întâmplări? 

— Nu ştiu. Tot ce ştiu este că persoana care m-a urcat, în 
timp ce eram adormită, în acea barcă, îmi voia moartea. 

— Dar... cine ar putea fi? 

— Joel, durează mult să-ţi povestesc totul. Ar fi trebuit să- 
ţi vorbesc mai devreme, dar am ezitat, de teamă să nu mă 
iei drept o fată cu prea multă imaginaţie. 

— Asta în niciun caz! Aştept cu nerăbdare să aflu sfârşitul 
acestei poveşti! 

— Îți mulţumesc că ai încredere în mine. Totul a început 
în urmă cu trei zile, cu ceea ce am crezut a fi un coşmar. De 
aceea nu ţi-am relatat nimic. Dacă îţi aminteşti, ţi-am spus 
că uneori aveam coşmaruri, dar până acum nu conţineau 


decât accidente de călărie sau de trăsură, din cauza morţii 
mamei mele în circumstanţe asemănătoare. 

El dădu din cap cu compasiune. 

— Totuşi, am continuat eu, acest coşmar l-am avut în 
seara în care mi-ai dictat începutul memoriilor... îmi 
amintesc că dormeam adânc în momentul în care am simţit 
un miros dulceag foarte puternic, asemănător cu cel de flori 
tropicale. Apoi am avut senzaţia că sunt dusă într-un loc 
ciudat şi o voce bărbătească foarte îndepărtată a început să 
mă interogheze în legătură cu tine. Voia să ştie ce mi-ai 
dictat şi care este cifrul seifului. 

— Ai răspuns la întrebările lui? 

Am lăsat ochii în jos, ruşinată. 

— Trebuie să-ţi mărturisesc că da. N-am putut să mă 
abţin. În prima noapte, am avut impresia că erau doi 
bărbaţi, deoarece, atunci când am primit o palmă, am auzit 
o a doua voce, pe care n-o cunosc, strigând” „Nu trebuia să 
faci asta!” A doua zi, durerea din obraz îmi demonstra că 
nu fusese un vis. 

— Şi azi-noapte? 

— Practic, a fost cam la fel: mirosul acela obsedant, 
transportarea mea pe un coridor îngust şi apoi întrebări fără 
sfârşit referitoare la cifrul seifului. 

— Din cauza asta n-ai vrut să ţi-l divulg? 

— Chiar dacă ar fi fost vorba despre un vis, n-am vrut să- 
mi asum un asemenea risc, deoarece nu puteam să nu 
răspund la întrebări. 

— Nu trebuie să te simţi prost. Ţi-a fost anihilat orice 
efort de voinţă, dându-ţi-se acel drog. 

— Aşa am spus şi eu, dar asta nu înseamnă că nu mă 
întristează gândul că aş fi putut să te trădez fără voia mea. 
Am o dovadă că aşa s-a întâmplat. 

— Ce fel de dovadă? 

l-am arătat urma de aşchie de pe degetul meu şi petele 


de sânge de pe cearşaf. 

— Lorraine, dar eu nu m-am îndoit niciodată de 
sinceritatea ta, spuse Joel cu duioşie în glas. 

Îmi luă mâna şi mă sărută pe rană. 

— Aş vrea tare mult să pun într-o bună zi mâna pe 
banditul care a făcut aşa ceva. L-aş strânge de gât! 

— Bănuieşti pe cineva? 

— Da, dar nu pot să acuz pe nimeni fără dovezi. Totuşi, 
prima mea grijă este siguranţa ta. Trebuie să părăseşti 
Templeton Hall imediat. 

L-am privit speriată. Sigur că îmi era frică, dar nici nu-mi 
trecea prin cap să plec. 

— Nu te voi părăsi! Lasă-mă să rămân cu tine, ca să te 
ajut să dezlegi misterul dispariţiei soţiei tale. 

— Pot s-o fac şi singur, răspunse el cu un aer 
încăpățânat. 

— Te rog să mă păstrezi lângă tine. Acum nu-mi mai este 
atât de teamă, după ce am aflat că nu există nimic 
supranatural în toată povestea asta. Coşmarurile erau cele 
care mă îngrozeau. 

— Creaturile umane pot fi uneori mai periculoase decât 
fantomele. 

— Ştiu, dar stai liniştit: voi fi foarte atentă şi voi închide 
uşile cu cheia în permanenţă. 

— Cum or fi reuşit să pătrundă în casa mea fără să mă 
trezească? 

— N-am de unde să ştiu cum au ajuns până în camera 
mea, dar n-a fost prea greu pentru ei să intre: am uitat să 
trag zăvorul de la uşă. Mă interesează mai mult să aflu cum 
au reuşit să mă facă să vorbesc fără să opun nicio 
rezistenţă... 

— Asta e uşor de explicat. Există nişte plante tropicale 
care folosite într-un anumit mod, provoacă paralizia trupului 
şi îi anihilează voinţa. 


— Dar cine a putut să facă aşa ceva? 

— Răspunsul e uşor de dat: căpitanul Hoyt! Individul pe 
care tatăl meu l-a dat afară din comandamentul naval. Şi cu 
toate astea, eu am avut grijă de el. Ştiu că toată viaţă a fost 
interesat de magia neagră. Dacă mi-ai fi spus de prima 
dată... 

Se opri. 

— Nu! Nu! Spun prostii! Aş fi crezut şi eu, ca şi tine, că 
era vorba despre un coşmar... 

— Deci, crezi că e vinovat căpitanul? 

— Are şi el partea lui de vină, din moment ce ai fost 
adormită, dar nu cred că este atât de inteligent ca să fie 
şeful întregii afaceri. Ai recunoscut vocea? 

— Nu... era o voce ciudată, de parcă venea dintr-o 
peşteră îndepărtată. 

— Probabil că şi-o modificase în mod voit. 

— Mai era şi o altă voce, dar modificată, pe care, de 
asemenea, nu o pot identifica. Ceea ce mă îngrijorează cel 
mai mult este faptul că nu-mi dau seama de ce am fost 
abandonată în barca aceea. Nu voiau să mor? 

— Ba da. A fost o încercare nereuşită, dar intenţia a 
existat. Cel care a comis această faptă mârşavă credea că 
vei muri de sete sau de insolaţie. 

— Spune-mi ce ai de gând să faci? 

El clătină din cap cu tristeţe. 

— E mai bine să nu ştii, Lorraine. Mai ales dacă vrei să 
rămâi la Templeton Hall. Coboară în cabina din dreapta şi 
îmbracă-te cu ce crezi că ţi se potriveşte dintre hainele lui 
Bess. 

îmbrăcămintea doamnei Templeton îmi era cam largă, 
dar nu era momentul să fac mofturi. M-am întors apoi pe 
punte, unde Joel mă întâmpină zâmbind. 

— Acum când eşti îmbrăcată în mod decent, pot să te 
sărut. 


N-am mai apucat să schiţez niciun gest, atât am fost de 
uluită. Mă aflam deja în braţele lui şi el îşi lipise buzele de 
gura mea. Am cunoscut din nou sentimentul dureros că 
iubesc un bărbat a cărui soţie era probabil în viaţă. Cu toate 
astea, n-am opus deloc rezistenţă. l-am înlănţuit gâtul cu 
braţele şi m-am lăsat în voia plăcerii senzuale care mă 


copleşise. 

Apoi mă privi cu tandreţe şi îmi spuse cu o voce 
emoţionată: 

— Am crezut că-mi pierd minţile atunci când am aflat că 
ai dispărut! 


Nu-mi venea să-mi cred urechilor! Eram beată de fericire! 

— Eram disperată la gândul că nu te voi mai revedea 
niciodată, am şoptit eu cu vocea tremurând de emotie. 

— Te iubesc, Lorraine. Nu credeam că voi spune aşa ceva 
vreunei femei... dar te-am iubit de la prima privire, din 
momentul în care mi-ai adus paharul acela cu apă. 

— Oh, Joel! lubitule, n-avem dreptul să vorbim despre 
dragoste. N-am dreptul să mă aflu în braţele tale, să-ţi simt 
buzele lipite de gura mea, să fiu atât de fericită că mă aflu 
lângă tine! 

— Avem toate drepturile, pentru că ne iubim. 

— Nu, Joel! Te-am iubit încă din clipa în care te-am văzut, 
dar în tot timpul acesta mă simţeam vinovată şi am 
încercat să-mi controlez sentimentele pe care le aveam 
pentru tine. 

Îmi cuprinse faţa cu ambele mâini. 

— Eşti o fată adorabilă, Lorraine, şi prea cinstită ca să nu 
fac tot ce-mi stă în puteri să-mi ascund deocamdată 
dragostea de ochii celorlalţi. 

Se aplecă spre mine şi mă sărută uşor. Am făcut un pas 
înapoi, căci fusesem sinceră în ceea ce spusesem. 

Pe buzele lui apăru un zâmbet uşor amuzat, apoi se 
întoarse cu spatele şi se pregăti să ducă vasul la țărm. 

Când am ajuns la debarcader, Philip ne aştepta. A prins 
frânghia pe care i-a aruncat-o Joel şi am coborât de pe vas. 
Doamna Davis era în holul casei. Se uită la mine cu un aer 
încărcat de reproşuri. 

— Sper ca aventura asta să vă fie de învăţătură, bombăni 
ea. E o adevărată nebunie să te urci într-o barcă, fără să te 
pricepi deloc la navigaţie. Doar sunteţi o fată de oraş! Aţi fi 
putut să vă înecaţi! 

— Aşa este, doamnă Davis, dar dat fiind că n-am mai 
mâncat nimic de aseară, am rugămintea să-mi trimiteţi sus 
o tavă cu ceva de-ale gurii. 

Mă privi cu un aer indignat, apoi plecă, ţanţoşă şi 
furioasă. M-am dus mai întâi în birou ca să verific starea 
sertarelor. Aşa cum bănuiam, se umblase la ele. M-am dus 
apoi şi am făcut o baie, după care camerista mi-a adus 
micul dejun. 

l-am găsit apoi pe Philip şi pe Joel în bibliotecă. Se 
ridicară când mă văzură şi Philip îmi aduse un scaun. 

— Joel tocmai a terminat de povestit aventura cumplită 
prin care ai trecut. El crede că vinovat de toate cele 
petrecute este căpitanul Hoyt... Dacă aşa stau lucrurile, 
părerea mea să-l trimitem la închisoare cât mai curând 
posibil. 

— Aş vrea să mă uit puţin prin cabina căpitanului. Îmi dai 
voie, Joel? am întrebat eu. 

— Nu cred că va vedea cu ochi buni iniţiativa ta. Nu 
trebuie să te pui cu un nebun. 

— Cred că ar trebui să-i dai voie să-i facă o vizită. Atunci 
când bătrânul se va trezi nas în nas cu victima lui, probabil 
că-şi va pierde sângele-rece. 

— Mă îndoiesc că există ceva în lumea asta care l-ar 
putea tulbura. Dar dacă asta este dorinţa ta, te voi duce 


acolo, Lorraine. 

Am plecat spre casa căpitanului. Philip ţinuse neapărat să 
vină cu noi. Căpitanul Hoyt nu era în pragul uşii, ca de 
obicei. 

Am intrat. După ce am traversat un mic salon, ne-am 
trezit în dormitor. Patul era acoperit cu o cuvertură aspră. 
Am examinat-o cu atenţie şi am găsit ceea ce căutam: o 
pată de sânge, care provenea probabil de la rana de pe 
degetul meu. 

L-am chemat pe Joel să i-o arăt. 

— Acum suntem siguri de vinovăția lui, spuse el. Unde o 
fi ticălosul ăsta? 

Joel şi Philip au ieşit din casă ca să-şi înceapă căutările. 
Eu m-am întors la Templeton Hall ca să întreb personalul 
dacă fusese văzut de cineva. 

— Nu l-am văzut, a spus doamna Davis pe un ton care nu 
admitea nicio replică. Deşi e multă treabă de făcut pe aici. 
Atunci când va binevoi să apară, îi voi spune vreo două în 
legătură cu lenea lui proverbială. 

— Primeşte vreo vizită? 

— Cine? El? răspunse ea cu dispreţ. N-are niciun prieten. 
Este atât de ursuz, că nu l-ar suporta nimeni. 

Şi ceilalţi servitori mi-au spus acelaşi lucru. Totuşi, 
trebuia să cunoască pe cineva, deoarece eram sigură că 
vocea pe care o auzisem nu era alui. 

M-am întors la Joel. L-am găsit la cabană, extrem de 
mirat. 

— Am scotocit peste tot, şi înăuntru şi pe afară. Nu este 
nicăieri. Mă întreb unde s-o fi dus. 

— Nu cumva a plecat pe mare? 

— Ar fi imposibil Doar dacă ar avea o barcă ascunsă pe 
undeva. Ale noastre sunt toate numerotate. Nu lipseşte 
niciuna... 

Nu mai reuşi să continue fraza, pentru că fu întrerupt de 


strigătul lui Philip, care îl chema pe Joel. Vocea acestuia 
părea să vină dinspre un tufiş situat în sudul proprietăţii. 
Până să ne urnim din loc, l-am văzut apărând pe Philip, cu 
răsuflarea tăiată din cauza alergăturii. 

— Nu te duce acolo, spuse el adresându-mi-se mie. Nu e 
un... spectacol... prea plăcut... 

Se întoarse spre Joel şi-i spuse în şoaptă: 

— S-a spânzurat! 

— Rămâi aici cu Lorraine. 

Mi-am dus mâna la gură, ca să-mi înăbuş un strigăt. Ceea 
ce-mi făcuse căpitanul Hoyt era un lucru oribil, dar nu 
trebuia să moară pentru asta, fie şi pentru faptul că 
rămăsesem totuşi în viaţă. Probabil că individul îl văzuse pe 
Joel pornind în căutarea mea şi se temuse de mânia 
acestuia. 

— Vrei să te însoțesc până acasă? mă întrebă Philip cu 
blândeţe. _ 

— Nu. İl aştept pe Joel aici. De ce o fi procedat aşa 
căpitanul Hoyt? şi de ce a încercat să mă facă să dispar? 

— Poate că din cauză că prin tine putea să-i facă rău lui 
Joel, răspunse Philip calm. 

— Dar de ce ar fi... 

Nu mi-am terminat fraza. Philip zâmbea întristat. 

— Nu mai încerca să te aperi sau să mă păcăleşti. ÎI 
iubeşti pe Joel. Ţi se citeşte pe faţă. 

Am simţit că devin roşie ca focul la faţă. 

— Nu vreau să neg acest lucru, Philip, dar ţin să-ți 
amintesc că trupul doamnei Templeton încă nu a fost găsit. 
In prezent, Joel este încă un bărbat însurat! 

— Niciodată nu au fost priviţi ca doi oameni căsătoriţi. 

— Te rog, Philip, nu vreau să ştiu mai multe. 

— Nu e niciun secret. Ştia toată lumea. 

— Se poate, dar eu nu vreau să discut despre problema 
asta. 


— Bine. Dacă m-ai plăcea cât de puţin, aş cutreiera tot 
pământul ca să dau de Bess în viaţă. Mi-ar plăcea să cred 
că l-a părăsit pe Joel după o ceartă aprinsă şi se va întoarce 
la el, chiar dacă înainte îi făcuse acestuia viaţa un infern! 

— Cred că acest infern a devenit şi mai cumplit după 
dispariţia ei. În cazul în care a murit, sunt convinsă că Joel 
n-a avut niciun amestec în treaba asta, dar este evident că 
cel care a ucis-o a vrut să se lase să creadă că el este 
autorul. Din fericire, justiţia nu s-a lăsat păcălită. Câteva 
oase şi câteva bijuterii au fost suficiente ca să convingă 
tribunalul. Criminalul a făcut o greşeală: nu s-a gândit că se 
va putea face diferenţa între corpul calcinat al unei 
maimuțe şi cel al unei femei... 

— Exact. Nu cred că Joel şi-a ucis soţia. Nici măcar nu 
sunt sigur că este moartă. 

În clipa aceea, apăru Joel cu o figură palidă. 

— Probabil că ticălosul m-a văzut plecând după tine. l-a 
fost frică să dea piept cu furia mea... 

Gândea la fel ca mine. 

— Mi-a fost milă de el în toţi anii aceştia, deoarece am 
considerat că tatăl meu fusese prea aspru cu el, dar nu 
trebuia să sfârşească aşa... 

— Unul din noi trebuie să anunţe poliţia. Vrei s-o fac eu? 
spuse Philip. 

— Ai fi foarte drăguţ, Philip. S-a întors şi tatăl tău cu tine? 

— N... nu. Ezită să părăsească New York-ul. Are multă 
treabă acolo. 

— Bineînţeles. N-ar fi trebuit să stau atât de mult aici, 
lăsând toate problemele pe umerii lui. Mâine mă voi duce 
să-i dau o mână de ajutor. Vrei să vii cu mine, Lorraine? 

— Voi rămâne aici, Joel. Am nişte stenograme de 
transcris. 

— Eşti o secretară model, Lorraine. 

Dintr-un motiv care mie îmi scăpa, părea uşurat de 


hotărârea pe care o luasem. Oare avea de gând să scape 
de mine? 

— Philip, ar fi bine să te duci imediat la poliţie, spuse el. 

— Ai dreptate. Mă voi întoarce cât pot de repede. 

Am pornit împreună cu Joel pe alee. Philip trecu pe lângă 
noi călare, iute ca fulgerul. 

— Aş vrea să cercetez mai amănunţit cabana lui Hoyt, 
Lorraine, îmi spuse după aceea Joel. 

— Pot să vin şi eu cu tine? 

— Desigur! 

Am intrat înainte şi am observat pentru prima oară 
curăţenia acelei locuinţe de burlac. Peste tot se aflau 
amintiri din viaţa lui de marinar, dar nu vedeam nicăieri 
craniul pe care mi-l aruncase într-o zi la picioare. Atunci 
când am ajuns în dormitor, l-am descoperit aşezat pe 
noptieră. M-am înfiorat fără să ştiu de ce. _ 

Joel începuse căutările scotocind prin sertare. Intr-unul 
din ele a descoperit o pungă veche din piele în care găsi o 
adevărată avere pentru un individ care nu avea practic 
nimic. Joel începu să-i numere. 

— Peste două mii de dolari! exclamă el în cele din urmă. 
Banii aceştia n-au fost câştigaţi pe vremea când era 
marinar. Bancnotele astea noi au fost puse de curând în 
circulaţie. 

— Ce vrei să spui, Joel? 

— Cred că cineva l-a plătit pe Hoyt pentru... serviciile 
prestate... În caz contrar, nu văd cum ar fi putut câştiga 
atâţia bani. În plus, asta este dovada că nu este singurul 
implicat în afacerea asta. Nu avea atâta imaginaţie, încât să 
pună la cale aşa ceva. 

— Asta înseamnă că pericolul continuă să planeze asupra 
lui Templeton Hall. 

— Da, şi de aceea cred că ar fi mai bine să pleci de aici. 

— Nu, Joel. Mă îngrijorează foarte tare intrigile care se 


urzesc aici. Dispariţia soţiei tale mă priveşte la fel de mult 
ca şi pe tine. 

— Eşti foarte curajoasă şi trebuie să-ţi mărturisesc că ar 
fi foarte bine ca persoana în care am încredere să rămână 
în casă pe timpul absenței mele. 

Deschise uşa unui dulap şi scoase din el o cutie de 
carton. O deschise şi o mirosi. 

— lţi este cunoscut acest parfum? 

Am mirosit cu precauţie şi m-am retras brusc. 

— İl cunosc! 

— Asta este proba noastră! Este o substanţă puternică 
folosită în farmacii pentru a anestezia oamenii. Probabil că 
Hoyt o are de multă vreme, pentru că s-a transformat deja 
în praf. Se prepară din nişte flori foarte frumoase, dar 
extrem de toxice. 

Joel a luat cutia cu el şi am ieşit din cabană. Ne-am dus 
pe partea stâncoasă a țărmului şi el a aruncat-o în valurile 
mării. 

— Nu trebuie să-ţi mai fie frică, Lorraine. 

— Acum, misterul a fost dezlegat. Ştiu că am fost 
adormită, luată din cameră şi interogată în casa lui Hoyt. 

— Da. Probabil că primise ordin să te ducă înapoi în 
cameră, dar el nu l-a respectat. Ne ura, şi pe mine şi pe 
tatăl meu. Ştia că noi doi suntem atraşi unul de altul şi 
făcându-te să dispari, s-ar fi răzbunat pe mine. Spune-mi, i- 
ai văzut pe Greta şi pe Frank atunci când ai fost acasă? 

— Nu. Nu m-am interesat decât de doamna Davis şi de 
servitori. 

— Unchiul şi mătuşa mea sunt mult prea egoişti. 

— Dar... nu-i suspectezi? De ce mi-ar vrea mie răul? 

— În afară de nefericitul de Hoyt, nimeni nu avea motiv 
să te facă să dispari, dar ei sunt extrem de curioşi să afle 
ce-ţi dictez. Trebuie să stau de vorbă cu ei neîntârziat. 
Totuşi, nu te lăsa păcălită de boscorodelile mătuşii Greta. 


Nici ea nici soţul ei nu sunt nişte fraieri, iar ea este şi foarte 
vicleană. Sunt sigur însă că n-au nicio legătură cu moartea 
lui Bess. 

— Soţia ta ţinea la ei? 

— Nu. Voia să-i alunge din casă. 

— Probabil le este teamă să n-o faci tu acum. 

— E posibil, dar n-au de ce să se teamă. Vor rămâne aici 
atâta vreme cât se vor purta civilizat. 

— AŞ fi vrut să găsesc un indiciu în casa căpitanului care 
să mă ajute să identific pe cel de-al doilea personaj. 

— Eşti sigură că au fost două voci? 

— Sunt absolut sigură. Pot chiar să afirm că nu mai 
auzisem niciodată până atunci a doua voce. 

— Poate că nu-l poţi identifica din cauza anestezicului. 
Gândeşte-te şi la acest aspect. 

— Am încercat, Joel, fără să obţin vreun răspuns 
satisfăcător. Tocmai din cauza asta am primit o palmă 
peste faţă. 

— Atunci, trebuie să judecăm lucrurile altfel. Posesorul 
vocii necunoscute n-avea niciun motiv să te facă să dispari, 
pentru că spera ca într-o bună zi să-i divulgi secretul cifrului 
şi mai voia să ştie în ce măsură mă apropiasem de 
descoperirea adevărului referitor la moartea lui Bess. 

— Totuşi, am fost abandonată pe o barcă aflată în derivă. 
Puteam să mor! 

— Aşa este, dar mi se pare posibil ca Hoyt să fi făcut asta 
din proprie iniţiativă. 

— Eşti sigur? 

El îşi muşcă buzele înainte să-mi răspundă. 

— Sunt, pentru că Hoyt nu s-a spânzurat, ci a fost ucis 
mai mult ca sigur chiar de individul de care n-a vrut să 
asculte, acela care îi ordonase să te ducă în camera ta. Din 
câte se pare, tipul socotea că plătise destul de mult ca să-i 
fie executate ordinele. 


— Crezi cumva că nefericitul căpitan a fost plătit ca să-ţi 
omoare soţia? 

— Nu ştiu. 

— Oh, Joel, oare când se va termina povestea asta? 

— Sper că în curând, dar nu înainte de a cunoaşte 
numele aceluia care a încercat să te tragă de limbă în 
legătură cu mişcările mele. Eu am nişte bănuieli, dar sunt 
foarte vagi. Oricum, trebuie să mă duc mâine la New York. 
Sper să mă întorc până diseară. lahtul este foarte rapid 

— Foarte bine. Eu voi avea de lucru toată ziua şi voi 
putea dormi liniştită la noapte, acum că te-am văzut 
aruncând în mare substanţa care îmi provoca acele 
coşmaruri cumplite. 

— Acum, să ne întoarcem acasă. Vreau să-ţi dau cifrul 
seifului. E o simplă măsură de precauţie, dar aşa voi putea 
pleca mai liniştit. 

Am pornit spre Templeton Hall ţinându-ne de mână. 

— În seii se află un plic sigilat care conţine toate 
instrucţiunile şi actele legale care sunt necesare în caz de 
deces sau dispariţie. 

— Joel... spune-mi că eşti sigur că nu... 

— Ssst... scumpa mea! Vreau numai să fiu un om realist 
şi practic. Asta n-a omorât pe nimeni, spuse el zâmbind. 

— Atunci, voi fi şi eu practică şi mă voi ruga să nu fiu 
niciodată nevoită să deschid acel plic. 

— Mă voi ruga şi eu alături de tine, spuse el râzând. 


Capitolul 13 


În ciuda evenimentelor tragice din ziua aceea, am dormit 
adânc, deoarece noaptea anterioară mă sleise de puteri. 
Venise şi poliţia şi-i interogase pe toţi cei din casă. 

Joel le-a spus că Hoyt era un om singuratic care se achita 
perfect de sarcinile care îi erau încredințate, dar care 
suferea din cauză că fusese nevoit să plece din marină 
pentru că făcuse o greşeală profesională. Acest lucru îl 
făcuse s-o ia razna şi în cele din urmă şi-a pus capăt zilelor. 
Ne hotărâsem să nu spunem nimic poliţiei despre 
descoperirea dolarilor şi a substanţei anesteziante, lucru 
care ar fi dus la redeschiderea dosarului referitor la 
moartea lui Bess. 

Deşi m-am trezit devreme ca să-l pot prinde pe Joel 
înainte să plece, doamna Davis mi-a spus că acesta plecase 
în zorii zilei. După ce am luat micul dejun singură, m-am 
dus să fac o plimbare pe plajă. Pe drum, am găsit familia 
Elkin mergând de-a lungul plajei. Frank era îmbrăcat cu un 
palton lung şi un fular gros înfăşurat în jurul gâtului. 

M-am întrebat cum îşi petreceau zilele oamenii aceia? 
Stăteau tot timpul în apartamentul lor şi nu coborau decât 
la masă, un obiectiv foarte important pentru ei, mai ales 
pentru Frank! 

M-am întors apoi în camera mea şi am început să 
transcriu stenogramele la maşină. La un moment dat îşi 
făcu apariţia o servitoare cu o tavă în mână. 

— Doamna Davis crede că v-ar plăcea să mâncaţi ceva, 
spuse ea cu un aer timid. 

— Oh, mulţumesc. Pune tava pe măsuţa de lângă 
fereastră. 

Puiul cu ciuperci a fost excelent. Am terminat lucrul pe la 
sfârşitul după-amiezii. Am luat manuscrisele şi am coborât 
în bibliotecă. Am deschis seiful cu ajutorul cifrului şi am pus 


documentele pe un raft al acestuia. 

Când am revenit în hol, am întrebat-o pe doamna Davis 
dacă îl văzuse pe Philip. 

— S-a dus în oraş să vadă ce poate face pentru sărmanul 
căpitan Hoyt. Stăpânul a plecat la New York fără să lase 
instrucţiuni pentru înmormântare. 

— Domnul Templeton se va întoarce diseară. Ştia că va 
putea să se ocupe de această problemă după aceea. Cred 
că nimeni nu trebuie să-şi facă griji în privinţa asta, şi în 
special dumneavoastră, am spus eu, uluită de îndrăzneala 
ei. 

Tocmai mă întorceam în cameră, când am auzit tropăitul 
unui cal. Când am deschis uşa, l-am văzut pe Philip la baza 
scărilor de la intrare cu faţa palidă şi privirea rătăcită. Abia 
de putea să vorbească. 

— Ce... Ce s-a întâmplat? am întrebat eu îngrozită. 

— Am veşti proaste! Am venit cât de repede am putut. 

— Joel?... 

— Da, Joel. Vasul lui a luat foc. 

Am simţit că se clatină pământul cu mine. Philip mă 
prinse de mijloc şi mă ajută să mă aşez pe o treaptă a 
scării. 

— Ce s-a întâmplat cu Joel? 

— Nu i s-a găsit trupul, şopti el cu un aer trist. Oh, 
Lorraine!... 

Nu voiam să mă dau în spectacol, dar îmi venea să urlu. 
Asta era pedeapsa de la Dumnezeu pentru că îndrăznisem 
să-l iubesc, deşi poate nu era încă liber... 

— Te rog, Philip, spune-mi cum s-a întâmplat. 

— Vasul lui a fost văzut departe de țărm, arzând cu 
flăcări mari. Toate echipajele din apropiere i-au sărit în 
ajutor, dar au ajuns prea târziu. L-au căutat îndelung. Joel 
este un înotător excelent. Probabil a încercat să-şi salveze 
iahtul şi s-a scufundat împreună cu el. 


Eram la fel de paralizată ca atunci când fusesem 
anesteziată. Întâlnisem iubirea, dar o pierdusem prea 
repede. Trebuia să fac totuşi ceva. Joel conta pe mine. M- 
am întors către Philip. 

— Te rog să le spui lui Frank, Greta şi doamnei Davis să 
vină în salon. Am o datorie de îndeplinit. 

M-am dus în bibliotecă şi am deschis seiful. Teancul de 
manuscrise era deja mare. Pe raftul de sus am găsit un plic 
sigilat pe care era scris numele meu. L-am luat şi am 
încuiat uşa seifului. 

În timp ce mă întorceam în salon, am auzit apropiindu-se 
un călăreț. Philip mi-a luat-o înainte şi a deschis uşa de la 
intrare. Un curier i-a întins un plic. 

— Este pentru mine. L-am anunţat pe tatăl meu. Acesta 
este răspunsul lui. El ar putea să te ajute, Lorraine. 

— Mulţumesc, Philip. Ştiu cum este atunci când îţi moare 
cineva apropiat. Am învăţat să mă autocontrolez atunci 
când mi s-au prăpădit părinţii. 

— Am bănuit încă de la început că eşti foarte curajoasă. 

— Acum am o misiune de îndeplinit, Philip. Nu ştiu dacă 
Joel a avut vreo presimţire, dar mi-a trasat nişte sarcini, de 
care am de gând să mă achit. 

— Trebuie să mărturisesc că mă miră foarte mult faptul 
că Joel presimţise că va muri. 

— Nu mi-a spus direct, dar dat fiind că mi-a dat cifrul 
seifului şi şi-a redactat testamentul, bănuiesc că Joel avea 
nişte temeri în legătură cu această călătorie. 

— Ce vei face acum, Lorraine? 

— Exact ce mi-a spus Joel. Imediat ce se va afla că a 
murit, ar fi urmat să deschid seiful şi să scot din el un plic 
sigilat care conţine ultimele lui dorinţe. Ceea ce am şi 
făcut... 

— Nu... eu mă refeream la planurile tale de viitor. Ştiu că 
încă n-ai avut timp să te gândeşti la asta, dar... 


— Oh, am o slujbă garantată la judecătorul Gaylord. Mai 
am şi un apartament în oraş. Voi fi suficient de ocupată ca 
să nu mă las doborâtă de durere. Acum, să mergem în 
salon. 

— Toată lumea este deja acolo. Trebuie să-ţi spun, oricât 
de şocant ţi se va părea, că Greta şi Frank au un aer destul 
de mulţumit. Ei sunt unicii moştenitori... Numai doamna 
Davis este nedumerită, pentru că nu ştie de ce a fost 
chemată. 

— Să mergem. Trebuie să le citesc conţinutul scrisorii. 

Aşa cum spusese Philip, Greta şi Frank păreau destul de 
veseli. 

— Domnul Morgan, am adăugat eu, ne-a adus o veste 
îngrozitoare. lahtul domnului Templeton a luat foc şi s-a 
scufundat. Nu a fost găsită nicio urmă a trupului său. 

Doamna Davis închise ochii cu evlavie şi spuse: 

— Îmi pare rău pentru dânsul, dar Dumnezeu acţionează 
conform propriei voințe, neţinând seama de cea a 
muritorilor. 

— Dacă doriţi să ieşiţi din salon, doamnă Davis... am 
spus eu cu asprime în glas. 

— Dacă am fost chemată aici, înseamnă că a existat un 
motiv! răspunse ea cu răceală. 

— Probabil, dar nimeni nu ştie dacă doamna Templeton 
este moartă. 

— Nu e mai moartă decât stăpânul, răspunse ea ironic. 

Abia mai reuşeam să mă stăpânesc. Nu voiam decât să 
rămân singură ca să pot să plâng în voie. Din fericire, a luat 
cuvântul Frank: 

— La ce distanţă de țărm a ars vasul? 

— La vreo cinci kilometri, pe o mare foarte agitată. Joel n- 
a avut nicio şansă să se salveze. Nu exista niciun vapor prin 
preajmă care să-l pescuiască din apă. 

— Atunci, e de presupus că bietul băiat e mort, spuse 


Greta cu o voce calmă. 

— Ceea ce văd că vă bucură, se răţoi la ea doamna 
Davis. 

Greta o privi cu asprime. 

— Cred că ai face mai bine să te duci să-ţi pregăteşti 
bagajele, doamnă Davis. Vei pleca mâine dimineaţă! 

— Nu primesc ordine de la dumneavoastră. 

— Eu şi Frank suntem moştenitorii, nu uita asta! Vino, 
prietene dragă! Avem nişte dispoziţii de dat. 

— Un moment! Nu ştiu cine va moşteni bunurile familiei 
Templeton, dar am primit nişte instrucţiuni. Vă rog să aveţi 
amabilitatea de a asculta conţinutul unui document. 

— Lorraine, ar trebui să aştepţi venirea tatălui meu, 
interveni Philip. El va prelua acum controlul asupra tuturor 
afacerilor lui Joel, mai adăugă el, în ciuda privirii veninoase 
pe care i-o aruncă Greta. 

— Voi da citire scrisorii, pentru a da curs dorinţei 
domnului Templeton. 

Le-am cerut Gretei şi lui Frank să examineze sigiliul. Era 
intact. În plic era o scrisoare pe o singură pagină şi un alt 
plic sigilat. 

Am început să citesc. 

Tuturor celor interesaţi 

Din motive extrem de serioase, am presimţirea că voi 
muri. În cazul în care voi dispărea, sau dacă mi se va putea 
constata decesul în mod oficial, cer să se acţioneze în 
modul următor: 

1. Ordon ca domnişoara Ward, în calitatea ei de secretară 
a mea, să devină executorul meu testamentar, conform 
legii. Hotărârile sale vor trebui urmate ca şi când ar fi ale 
mele. 

2. Ordon ca lucrurile mele să rămână intacte, sub 
supravegherea  sus-numitei. Ultimele mele dorinţe şi 
testamentul se află în plicul sigilat care însoţeşte această 


scrisoare. Orice s-ar întâmpla, acel plic nu va fi deschis 
decât după cinci ani. 

3. Doresc ca existenţa Companiei de navigaţie să-şi 
continue activitatea, fără să fie înstrăinată. Asociatul meu, 
domnul Carl Morgan, va conduce afacerea, dar partea mea 
de dividende şi profit să fie vărsată în contul meu. La 
sfârşitul celor cinci ani, firma va reveni domnului Carl 
Morgan, în proprietate deplină. 

4. Dacă o singură dorinţă nu va fi respectată, toate 
bunurile mele vor trebui vândute imediat în beneficiul Casei 
de ajutor a marinarilor. Domnişoara Ward este 
împuternicită să se ocupe de acest aspect. Hotărârile ei vor 
fi executate întocmai. 

La Corn Bank am deschis un cont pentru cheltuielile pe 
care domnişoara Ward le va avea de făcut. 

Semnez şi sigilez această scrisoare în prezenţa a cinci 
persoane care atestă semnătura mea. 

JOEL TEMPLETON 

Cei cinci martori erau oameni cu o reputaţie nepătată. 
Am pus scrisoarea pe masă, în faţa mea şi m-am aşezat pe 
scaun. Ştiam de ce procedase Joel în acel mod şi toţi cei 
prezenţi păreau să cunoască motivul. 

— Aţi auzit despre ce este vorba, am spus eu încet. Am 
intenţia să accept această sarcină care mă onorează. 
Aceste dispoziții au fost date pentru ca persoana 
răspunzătoare de dispariţia doamnei Templeton să nu 
poată beneficia de urmările crimei sale mai devreme de 
cinci ani. Nu am de gând să schimb nimic din administrarea 
casei, decât dacă o schimbare ar putea fi benefică 
reşedinţei Templeton Hall. Am terminat, în cazul în care n- 
are cineva să pună vreo întrebare. 

Doamna Davis părea mai puţin agresivă acum. Greta şi 
Frank nu-şi puteau ascunde deloc dezamăgirea. Cât despre 
Philip era destul de greu să descifrez ce exprima privirea 


lui. 

— Voi pune aceste documente în seif, am spus eu 
ridicându-mă în picioare. Philip, pot să-ţi cer să mă duci şi 
pe mine după aceea în sat? 

— Bineînţeles! Mă duc imediat să înham caii la trăsură. 

— Mulţumesc. 

M-am dus în bibliotecă, am închis cu grijă uşa în urma 
mea şi am pus în seif scrisoarea pe care o citisem în faţa 
tuturor. Plicul care conţinea testamentul lui Joel l-am 
împăturit într-o foaie de hârtie pe care scrisesem câteva 
cuvinte destinate judecătorului Gaylord. 

Eram mirată de calmul aparent pe care-l afişam, în timp 
ce simţeam că stau să mă prăbuşesc. Eram sigură că 
moartea lui Joel nu era naturală, dar probabil că nu voi afla 
niciodată cine l-a ucis. În acelaşi timp, mă gândeam că Joel 
fusese suficient de sigur că Bess murise ca să-l sperie pe 
vinovat. Poate că acel individ, simțindu-se în pericol, voise 
să se întâlnească cu Joel şi să-l facă să dispară... 


Capitolul 14 


Stând în trăsură lângă Philip, mă gândeam la tragedia 
cumplită şi la răspunderea care-mi fusese încredinţată. M- 
am rugat la Dumnezeu să mă ajute în rezolvarea acelei 
încercări dureroase. 

— Vreau să merg la poştă, Philip. Am scris o scrisoare 
judecătorului Gaylord. A fost tutorele meu şi vreau să ştie 
că sunt teafără atunci când va afla despre această 
nenorocire şi că trebuie să-mi asum nişte responsabilităţi 
care mă obligă să-mi prelungesc şederea aici. 

— Fireşte, Lorraine. 

Opri trăsura în faţa unei clădiri din lemn. Se oferi să-mi 
timbreze scrisoarea, dar am refuzat. Voiam s-o trimit 
recomandată şi să capăt o chitanţă de la funcţionar. Acesta 
mă asigură că-i va fi înmânată judecătorului poate chiar în 
acea seară sau cel târziu mâine dimineaţă. 

— Mai ai şi altceva de făcut aici? mă întrebă Philip când 
am ieşit de la poştă. 

— Nu, mulţumesc. Să ne întoarcem acasă. 

— Bine. Trebuie să-ţi spun, Lorraine, că scrisoarea lui Joel 
conţine câteva paragrafe surprinzătoare. 

— Şi eu am fost la fel de mirată ca tine. 

— Mi-am dat seama de asta în timp ce citeai. Ai devenit 
un personaj important. Crezi că vei putea administra o 
avere atât de mare ca cea a familiei Templeton? 

— Joel a avut încredere în mine. Voi face tot ce va 
depinde de mine. 

— Sunt convins! Poţi conta şi pe sprijinul meu total. 

— Mulţumesc, Philip. Voi avea mare nevoie! 

— Trebuie să mărturisesc însă că mi-e cam frică... pentru 
tine. 

— Crezi ca şi mine că incendiul nu a fost datorat unei 
întâmplări nefericite? 


— Lorraine, vasul nu era folosit decât pentru plimbări 
scurte. Nu exista nici bucătărie şi nici benzină la bordul 
acestuia. Cum să explici aprinderea focului altfel decât 
printr-un dispozitiv cu explozie întârziată pentru ca 
incendiul să nu se declanşeze decât atunci când va ajunge 
departe de țărm? 

— Şi eu am aceeaşi impresie, din nefericire Acesta este şi 
motivul pentru care am mers până la capăt. Nu mă las până 
nu fac lumină în afacerea asta. 

— Nu va fi atât de uşor. Dispoziţiile lui Joel vor fi atacate. 

— Cine o va face, Philip? 

— Frank şi Greta, de exemplu. Te avertizez de asemenea 
că nici tatăl meu nu va aştepta cinci ani, timp în care va 
trebui să muncească singur şi să doneze jumătate din 
profituri pentru întreţinerea conacului. 

— Îţi mulţumesc că mi-ai deschis ochii. Dacă tatăl tău va 
vrea război, îl va avea. Nu uita că am dreptul să vând tot în 
cazul în care condiţiile lui Joel nu vor fi respectate. 

— O vei face? spuse el speriat. 

— Cu siguranţă! 

— Trebuie să-ţi spun că te admir foarte mult. Şi îţi urez 
succes, deşi este vorba despre tatăl meu! 

— Vreau numai să fiu dreaptă şi loială. 

Când am ajuns în faţa casei, m-am înfiorat de emoție 
când am văzut un cal legat lângă scară. 

— E al Celestei, spuse Philip. Probabil că a aflat vestea. 
Va trebui să faci faţă unor noi probleme! 

— De ce? Celeste nu face parte din familie! 

— Fii atentă! Celeste poate fi o adevărată pacoste! 

— Am avut deja ocazia să-mi dau seama de asta. 

Am intrat singură, în timp ce Philip ducea trăsura la 
grajduri. Abia apucasem să intru în hol, că Celeste se 
năpusti afară din salon, înfuriată la culme. 

— De ce a lăsat totul în mâinile tale? Cine te crezi? Nu 


eşti decât o amărâtă de muncitoare pe care a angajat-o din 
milă... 

— Vă rog să nu mai urlaţi, domnişoară Bend! m-am roţăit 
şi eu la ea. 

Spre marea mea mirare, am văzut-o făcând câţiva paşi 
înapoi. Probabil că nu-şi imaginase că aş fi putut reacţiona 
atât de agresiv. Rămăsese pur şi simplu fără grai, dar... nu 
pentru multă vreme! 

— De ce ţi-a lăsat ţie totul, din moment ce are familie? 
De ce ţie şi nu mie? 

— Domnul Templeton nu mi-a lăsat nimic, în afară de 
obligaţia de a avea grijă ca dorinţele sale să fie respectate, 
şi am intenţia să fac acest lucru. Nimeni nu-mi va putea sta 
în cale. 

— Joel şi cu mine ar fi trebuit să ne căsătorim. Să ne 
căsătorim! Ai auzit? 

— Am auzit foarte bine. Ar fi trebuit să fiu surdă ca să nu 
aud! 

— Îl iubeam şi sunt sigură că şi el mă iubea, dar am avut 
bunul-simţ să-l las singur după dispariţia soţiei lui. 

— Este moartă, domnişoară Bend? 

— A dispărut! exclamă ea. Probabil că nefericita Bessie a 
murit! Dacă ar fi ştiut că Joel... O prăpădită ca tine... 

— Nu-mi place să fiu jignită, domnişoară Bend, dar vă 
înţeleg starea de spirit în cazul în care credeţi că aş fi 
vinovată într-un fel sau altul de moartea lui Joel. 

— Îi spui pe numele mic? exclamă ea cu dispreţ. 

Îmi scăpase fără să vreau, dar dacă tot se întâmplase, n- 
aveam de gând să-mi cer scuze sau să mă explic. Nici nu 
voiam s-o fac să sufere şi mai mult spunându-i că eu şi Joel 
ne iubeam. La ce bun, dacă el murise? 

Celeste începu să plângă. M-am dus la ea, am luat-o de 
mijloc şi am condus-o în salon. Am zărit-o atunci cu coada 
ochiului pe Greta, căreia nu-i scăpase nimic din discuţia 


noastră. 

— Aş vrea să nu existe gelozie între noi, Celeste, am spus 
eu cu blândeţe. ÎI respect foarte mult pe Joel, dar el acum 
nu mai este. Îți propun să nu ne mai certăm, dat fiind că 
amândouă suferim din cauza asta. Voiam să plec de la 
Templeton Hall când am aflat despre sfârşitul tragic al lui 
Joel. Probabil că Greta e cea care ţi-a spus despre ultimele 
lui dorinţe... 

Celeste dădu din cap. 

— Atunci, ştii de ce încă mă aflu aici. Mă consider o 
simplă angajată, dar trebuie să răspund şi de administrarea 
casei. Sper să am relaţii bune cu toată lumea şi în special 
cu tine. Ştiu cât de mult îl iubeai pe Joel. 

Pentru prima oară, nu mai văzui ostilitate în ochii 
Celestei. 

— Cum te poţi purta atât de frumos cu mine, după tot ce 
ţi-am spus? 

— Ai făcut-o la supărare. 

— Nu, nu căuta să mă scuzi. Eram geloasă pe tine încă 
de pe vremea când trăia Joel. Tu erai aproape de el şi nu 
eu. Când am venit şi am auzit de la Greta... 

— Inţeleg... 

Cunoşteam toate tertipurile mătuşii lui Joel care puteau 
ascunde adevărul... 

— Acum trebuie să plec, spuse Celeste. lartă-mă dacă te- 
am jignit. 

Se aplecă să mă sărute. Gestul ei m-a emoţionat profund, 
cu atât mai mult cu cât la plecare mi-a spus: 

— Lorraine, eşti o persoană minunată! Nu mă mir că Joel 
era îndrăgostit de tine. Da, ştiu asta din ziua în care a 
trecut pe la mine şi mi-a vorbit despre tine în aşa fel încât 
sentimentele lui erau evidente. Atunci, i-am mărturisit că îţi 
jucasem o festă pe iaht... Dacă ai fi văzut ce furios a fost! 
Asta a făcut să-mi crească şi mai mult gelozia... 


— Vreau să fiu şi eu la fel de cinstită cu tine. Îl iubeam şi 
eu pe Joel. M-am păzit cât am putut, deoarece simţeam că 
nu am dreptul să-l iubesc atâta timp cât moartea soţiei lui 
nu fusese dovedită. 

— Tare mi-e teamă că Bessie nu a murit! Ea n-ar fi 
părăsit niciodată casa asta de bunăvoie. Era foarte mândră 
de statutul ei de stăpână a casei, dar era o soţie nepotrivită 
pentru Joel. Nu-l iubea, dar nu voia să fie nici el iubit de altă 
femeie. Joel s-a consacrat din ce în ce mai mult muncii. 
Dacă Bess este moartă, cred că nu el este autorul crimei. 

— Nici eu. Păcat că nu se mai ştie nimic despre ea de 
când a plecat. 

— Joel voia să vadă ce se întâmplase de fapt. Crezi că a 
fost ucis? 

— M-am gândit şi la ipoteza asta. Nu vom afla niciodată 
adevărul. Acum, trebuie să plec. Cred că pe viitor vom 
rămâne prietene. 

— Voi fi fericită să ştiu că am o prietenă apropiată lângă 
mine. r 

Am însoţit-o până la uşă. In momentul acela am văzut că 
Philip urca scările de la intrare. Acesta se miră foarte tare 
când o văzu pe Celeste sărutându-mă de bun-rămas. 

Am închis uşa şi m-am îndreptat spre bibliotecă. Aici i-am 
găsit pe Greta şi pe Frank instalaţi în fotoliile cele mai 
confortabile. Simţeam că mă aştepta o întrevedere extrem 
de neplăcută. 

— Ei bine, trebuie să recunosc că te-ai descurcat de 
minune cu Celeste, spuse Greta cu viclenie. 

— Dacă sperai că mă voi certa cu ea, te-ai înşelat. 

— Pari într-adevăr foarte dotată la acest capitol, observă 
Frank. 

— Mi-am format deja o părere despre egoismul şi 
cruzimea voastră şi nu trebuie să vă dau socoteală în 
legătură cu purtarea mea. Ţin însă să pun lucrurile la punct. 


Nu ştiam nimic despre conţinutul scrisorii care mă face 
executor testamentar. 

— Ce scrie în testament? întrebă Frank. Tu trebuie să ştii. 
Un bărbat care are atâta încredere în tine este imposibil să 
nu-ţi fi spus nimic. Cine este moştenitorul? Tu, nu-i aşa? 

— Nu ştiu ce conţine testamentul. 

— Eşti o mincinoasă! exclamă Frank ieşindu-şi din fire. 
De altfel, am de gând să mă adresez unui avocat. Nu-ţi voi 
permite să rămâi aici şi să dai ordine tuturor. Joel a făcut la 
fel toată viaţa lui şi am fost nevoit să mă supun, dar acum... 
nicio prostovană fără minte nu-mi va dicta mie ce să fac şi 
ce să nu fac... Nu vrei să ne spui nimic pentru că deja ştii că 
tu eşti moştenitoarea. Cum ai reuşit... într-un timp atât de 
scurt... 

— Frank... spuse Greta enervată. Vorbeşti prea mult. 
Potoleşte-te... 

Mi-am amintit că Joel mă sfătuise să mă feresc mai ales 
de Greta, care era cea mai vicleană dintre toţi. Ea 
memorase exact cuvintele din scrisoare şi se temea ca 
acesta să nu-mi fi dat puteri depline asupra lor. Dar Frank 
n-o asculta. 

— Te avertizez că te voi azvârli în puşcărie! urlă el. Joel 
nu este decât un ucigaş! Neamul Templeton n-are nicio 
valoare! 

— Ajunge, domnule Elkin. Dumneavoastră şi soţia 
dumneavoastră trăiţi aici datorită generozităţii domnului 
Templeton şi, înaintea lui, a tatălui acestuia. Pregătiţi-vă să 
părăsiţi Templeton Hall. În cazul în care nu veţi pleca destul 
de repede, voi pune să fiţi daţi afară conform legii. 

Frank se uită furios la soţia lui. 

— Ţi-am spus eu! Vrea totul pentru ea! Nici măcar nu se 
gândeşte la o împărţire a averii! După ce am aşteptat 
atât... 

Greta părea scoasă din minţi. 


— Frank, potoleşte-te! 

— N-am timp să vă mai ascult, am exclamat eu iritată. 
Am foarte multe de făcut. 

Frank a ieşit trântind uşa. Greta începu să plângă. Se 
şterse apoi la ochi şi spuse: 

— Draga mea, te rog să ne ierţi. Suntem foarte tulburaţi. 
Frank nu ştie ce spune. Noi nu mai suntem tineri şi n-avem 
unde să ne ducem. Lui Frank nu i-a reuşit nimic în viaţă. 

M-am întrebat dacă măcar încercase să facă ceva, dar 
am tăcut. 

— Tatăl lui Joel nu mi-a lăsat nimic. Toată averea a luat-o 
fiul lui. Joel nu avea nicio obligaţie faţă de noi. 

— În cazul acesta, ar fi trebuit să fiţi mai recunoscători, 
am spus eu cu răceală. Acum te rog să mă laşi singură. 
Noapte bună! 

Greta lăsă capul în jos şi părăsi încăperea chiar în 
momentul în care ajunsesem la limita rezistenţei. Mi-am 
pus capul pe braţele încrucişate şi am izbucnit în plâns. 
Apoi mi-am revenit şi am început să-mi recapăt luciditatea. 
Evident că nu voi da curs amenințării. Cei doi Elkin vor 
rămâne la Templeton Hall. Am plecat spre camera lor să le 
dau vestea cea bună. Uşa era întredeschisă şi am auzit 
vocea Gretei. 

— Eşti îngrozitor de prost, Frank. Îți dai seama ce-ai 
făcut? îi vom lua înapoi proprietatea, dar până atunci unde 
vrei să ne ducem? N-avem de aşteptat decât cinci ani, dar 
ţie nu ţi-a reuşit nimic. Sper că... vei fi obligat să 
munceşti... 

Am bătut uşor în uşă. Greta veni să-mi deschidă, cu 
acelaşi zâmbet mieros pe buze. 

— Îmi pare rău că m-am enervat pe voi mai devreme. 
Dacă Joel v-a lăsat să locuiţi aici atâţia ani, nu sunt eu omul 
care să vă dea afară. Pensia va rămâne aceeaşi. 

— Oh! Mulţumesc, Lorraine. Frank vorbeşte aiurea. Dacă 


ar fi realizat acest lucru, sunt sigură că şi-ar fi cerut scuze. 

— Noapte bună! 

M-am dus în camera mea, mi-am schimbat rochia şi am 
coborât la cină. In sufragerie era pusă masa pentru cinci 
persoane şi doamna Davis era foarte agitată. 

— Pentru cine este al cincilea tacâm? 

— Pentru domnul Morgan. Vine să ia în primire lucrurile 
de care va răspunde. 

Uitasem de asociatul lui Joel. Speram să nu mai am parte 
în seara aceea de încă o ceartă, dar mi-am dat seama că 
Carl Morgan era cel mai îndreptăţit să fie nemulţumit de 
indicaţiile lui Joel. 

Işi făcură apariţia Frank şi Greta. Frank veni spre mine, 
îmi şopti ceva la ureche care se voiau a fi nişte scuze şi-mi 
mulţumi că mă răzgândisem. 

— Sper să nu fiu nevoită să mă răzgândesc din nou. 

Am făcut apoi cunoştinţă cu Carl Morgan. Era un bărbat 
înalt şi rotofei, în vârstă de circa cincizeci de ani. Avea ochii 
mari şi vioi şi o mutră arţăgoasă. De cum se aşeză, începu 
să vorbească. 

— Joel nu era nici prost, nici uşor de impresionat, deci te- 
a ales pentru abilitatea dumitale. Joel a fost victima unui 
accident pe care nu-l înţeleg absolut deloc. Philip crede că a 
fost vorba despre o bombă, dar cine dracu' o fi vrut să-l 
ucidă pe bietul băiat? Nu ştiu să fi avut duşmani. 

Pe toată durata mesei, n-a vorbit decât despre Compania 
de navigaţie. Mă interesa ce spunea pentru că urma să mă 
ocup şi de afacerile Companiei. Nu ştiam prea bine cum voi 
reuşi să fac acest lucru, dar speram ca judecătorul Gaylord 
mă va ajuta. 

După cină, eu, Carl Morgan şi Philip ne-am retras în 
bibliotecă. 

Carl Morgan luă cuvântul. 

— Acum, vom analiza împreună o soluţie de compromis. 


Sper că îţi imaginezi că n-o să aştept cinci ani până să 
primesc partea lui Joel din afacere. E absolut imposibil! 

— Totuşi, va trebui s-o faceţi, am spus eu cu asprime. 

— Aşa crezi? Nu ştii cu cine ai de-a face, duduie. Pot să 
intru în posesia afacerii în orice clipă. 

— Dacă aţi putea, domnule Morgan, n-aţi mai pierde 
timpul discutând cu mine. Nu puteţi face nimic fără 
aprobarea mea şi eu n-am de gând să v-o dau. 

Carl se uită la fiul lui şi izbucni în râs. 

— M-ai avertizat, Philip, că fata se va lupta, dar nu 
credeam că voi fi nevoit să ţin piept unei persoane atât de 
curajoase! Avocaţii mei vor perfecta această afacere fără 
nicio întârziere. Vei avea nevoie de toată energia de care 
eşti în stare, domnişoară. 

— Nu-mi voi schimba părerea, am răspuns eu cu 
hotărâre. 

— Ba o vei face! Şi acum, să vorbim despre testamentul 
din plicul sigilat. Pot să obţin un ordin judecătoresc prin 
care acesta să poată fi deschis. La ce bun să mai aşteptăm? 
Deschide-l acum! 

— Nu pot. 

— Eşti executor testamentar, aşa că poţi să faci ce vrei. 
Dacă ceea ce vei găsi înăuntru nu se referă la mine, poţi să 
pui totul la loc. 

— Nu am nici testamentul, nici scrisoarea. 

— Ce urmăreşti, puştoaico? O recompensă? 

—  Îndeplinesc voinţa domnului Templeton. Am trimis 
toate documentele judecătorului Gaylord. Acestea au 
devenit acte pentru justiţie, domnule Morgan. Nu vă puteţi 
atinge de ele fără un ordin din partea tribunalului. 

— Ştiai de chestiile astea? l-a întrebat el furios pe fiul lui. 

— Nu, tată! De unde să ştiu? 

— Mă duc în camera mea să mă gândesc în linişte la 
întreaga situaţie. Mâine dimineaţă mă întorc la New York ca 


să iau legătura cu avocaţii. Nu vei scăpa atât de uşor de 
mine, domnişoară! Te aştept, Philip... 

După ce Carl ieşi din încăpere, Philip mă privi stânjenit. 

— Te-am avertizat... 

— N-a fost atât de rău pe cât m-am aşteptat, dar atunci 
când se va afla în faţa judecătorului Gaylord, îşi va mai 
pierde din aroganță. Tatăl tău trebuie să înţeleagă că nu voi 
ceda absolut deloc. Joel a avut încredere în mine şi eu n-am 
de gând să-l trădez! 

— Ştiu, Lorraine, şi te respect pentru asta. Acum va 
trebui să mă duc la tatăl meu şi mi-e teamă că voi fi nevoit 
să-l ascult toată noaptea. Îţi promit totuşi că voi fi de partea 
ta, chiar dacă asta ar însemna să mă cert cu el. 

— Iţi mulţumesc. 

M-am simţit uşor ruşinată faţă de Philip. Îl judecasem 
greşit. Nu era tânărul uşuratic pe care-l credeam. Poate cu 
ajutorul lui voi reuşi? Măcar merita să încerc... 


Capitolul 15 


A doua zi de dimineaţă, când am coborât la micul dejun, 
doamna Davis m-a anunţat că domnul Morgan şi fiul său 
mă aşteptau în bibliotecă. Am avut impresia că era mai 
mult un ordin decât o rugăminte. 

Philip tocmai se pregătea să mă salute, când tatăl lui mi 
se adresă brusc: 

— Domnişoară Ward, vreau să văd documentul pe care ţi 
l-a lăsat Joel, ca şi toate celelalte acte din seif care ar putea 
avea vreo legătură cu afacerile noastre. 

Am refuzat să mă las intimidată. 

— Instrucţiunile date de Joel nu se află în seif, domnule. 

— Dar unde sunt? 

— V-am spus că i le-am trimis judecătorului Gaylord, cu 
rugămintea de a le pune la păstrare. 

— Şi din ce motiv ai făcut asta, mă rog? 

— M-am gândit că la el va fi mai în siguranţă. 

Carl Morgan continua să bată darabana cu degetele în 
masă. 

— Tot nu reuşesc să înţeleg de ce a făcut Joel aşa ceva. 

— Din moment ce a procedat astfel, eu nu am decât să 
mă conformez dorințelor sale. 

— Îmi vine să te silesc să deschizi seiful ca să mă conving 
cu ochii mei că aşa stau lucrurile, urlă el scos din sărite. 

— Nu mă puteţi obliga să fac ceva împotriva voinţei 
mele. 

— De ce nu mi-ai spus că a trimis o scrisoare 
judecătorului Gaylord? îl întrebă el furios pe Philip. 

— Pentru că n-am ştiut, tată. 

— Îmi pare rău că am pierdut atâta timp aici. Te rog să 
mă conduci la gară. 

M-am întors în bibliotecă şi am pus în seif documentele la 
care se referea Joel adesea în timp ce îşi dicta memoriile. 


Printre ele am descoperit un jurnal care m-a intrigat. L-am 
scos din teanc şi am început să-l răsfoiesc. Eram atât de 
cufundată în lectură, încât n-am observat că în încăpere 
intrase Philip. 

— Îmi pare rău că te-am speriat. Am venit să-mi cer 
scuze pentru purtarea tatălui meu. 

— Ce va face, Philip? 

— Numai Dumnezeu ştie! Se va întâlni probabil cu nişte 
avocaţi şi apoi cu judecătorul Gaylord. 

— Te asigur că judecătorul Gaylord nu-i va spune nimic. 

— Te admir pentru felul în care l-ai înfruntat. Va trebui să 
se obişnuiască totuşi cu ideea că nu toţi fac sluj în faţa lui. 
Nu ştiam că i-ai scris judecătorului. 

— Chiar tu m-ai însoţit la poştă. N-ai mai aflat nimic 
despre naufragiu? 

— Nu. Toţi îl consideră dispărut în mare. Ce citeai, atunci 
când am intrat? 

— Memoriile lui Joel. Vreau să le completez cu anumite 
documente. 

— Şi care va fi sursa de informaţii? 

— Scrisori şi acte de familie. Le voi consemna pe toate în 
notele mele. 

— In ce scop faci toate astea? Joel a murit. 

— El dorea să fie făcute. Odată cu dispariţia lui, familia 
Templeton se va stinge. Munca mea s-ar putea să fie utilă... 

— Atunci, îţi urez să fii curajoasă. Dacă pot să te ajut cu 
ceva... 

— Mulţumesc, dar vreau să lucrez singură. 

— Oricum, eu mai rămân aici câteva zile. Dacă ai nevoie 
de mine... Mă duc să fac o plimbare călare. Ştii să călăreşti? 

— Nu. 

— Mi-ar face plăcere să te învăţ. 

— Poate după ce voi termina de scris. Vii la cină? 

— De obicei, după o asemenea plimbare, iau cina la 


Celeste. Mă duc la ea deoarece cred că prezenţa mea o va 
mai înviora puţin. 

— Ai dreptate. Din fericire, pe mine munca mă face să 
mai uit de necazuri. 

După plecarea lui Philip, am citit mai departe din jurnal. 
Ultimul paragraf era scris în dimineaţa morţii sale. Vorbea 
despre apropiata plecare la New York. Cu o zi în urmă şi 
exprimase îngrijorarea în legătură cu autorii atacului asupra 
mea. Pomenise şi de spânzurarea lui Hoyt şi subliniase: „Nu 
cred că a făcut-o el însuşi”. 

Cu mine, rămăsese în perioada în care Bess încă nu 
dispăruse. Am citit o însemnare care cuprindea o ceartă cu 
soţia lui, care îi reproşa că ieşea singur seara. Joel se apăra, 
cel puţin în scris, explicându-i că simţea nevoia să fie singur 
ca să se poată concentra. Bess îl acuzase că în timpul 
acesta se întâlnea cu Celeste. 

Începeam să-mi fac o idee despre soţia lui Joel: era rece 
şi geloasă. 

Toată ziua m-am ocupat cu trierea şi îndosarierea unui 
mare număr de scrisori. La un moment dat m-am întrebat 
dacă voi mai apuca vreodată să termin ce am început... 
până să mor. Dacă Joel şi căpitanul fuseseră ucişi, de ce n- 
aş avea şi eu aceeaşi soartă? Nu aveam atât de multe 
informaţii ca Joel, dar puteam să mă apropii suficient de 
mult de adevăr ca să mă aflu în pericol de moarte. Totuşi, 
nu voiam să renunţ la munca începută. 

Am fost mirată de meticulozitatea cu care încercase Joel 
să reconstituie ultimele zile ale soţiei sale. Atunci când o 
pomenea, dădea impresia că ştia că este deja moartă, chiar 
şi unde este ascuns trupul acesteia. 

Mă găseam în bibliotecă atunci când mi-am dat seama că 
nu mai sunt singură în încăpere. Doamna Davis se afla în 
faţa uşii întredeschise. 

— Aş fi vrut să vă vorbesc, spuse ea. 


— Bine, dar data viitoare vă rog să bateţi la uşă, pentru 
că acum m-aţi speriat. Ce doriţi? 

— Vreau să-mi dau demisia. 

— Bine. Când doriţi să fiţi înlocuită? 

— Înlocuită? Doar n-aveţi de gând să păstraţi casa asta 
veche! 

— Voi angaja imediat pe altcineva. Spuneţi-mi când 
plecaţi. 

— Nu ştiu. Dar am venit aici cu stăpâna mea. De când ea 
nu mai există... de când a ucis-o el... 

— Vă cer să plecaţi până la sfârşitul lunii acesteia. După 
aceea veţi fi înlocuită. 

— După atâţia ani? 

— L-aţi acuzat pe domnul Templeton că este ucigaşul 
soţiei sale. Staţi liniştită. Vă voi da recomandări bune, 
deoarece v-aţi făcut bine treaba, dar vă place să calomniaţi 
oamenii! 

— Credeţi cumva că n-a ucis-o el? Sărmană naivă! 

— Nu veţi mai avea motive să vă faceţi griji pentru cei 
din familia Templeton după sfârşitul acestei luni, doamnă 
Davis. Bună seara! 

Plecarea doamnei Davis îmi va crea multe probleme. Ea 
era singura persoană în stare să se ocupe de administrarea 
casei. Dar ce puteam să fac? 

Am luat masa de seară împreună cu cei doi Elkin, într-o 
tăcere mormântală. Apoi am citit până la epuizare, dar tot 
n-am reuşit să dorm. La un moment dat, mi s-a părut că 
aud acelaşi zgomot de paşi care mă speriase în prima 
seară. Eram moartă de frică, dar voiam să dezleg misterul. 

M-am dat jos din pat, mi-am pus halatul şi pantofii şi am 
luat cu mine o lampă. Am pornit pe culoar până în capătul 
scărilor. Acum, totul era cufundat în tăcere. 

Totuşi, auzeam nişte paşi! Am fost tentată să-i trezesc pe 
toţi din casă, dar nu voiam să mă fac de râs. Mă pregăteam 


să mă întorc la mine în cameră când am auzit un zgomot la 
parter. Am văzut lumină pe sub uşa bibliotecii. Am ciulit 
urechea şi am auzit cum este închis un sertar. Intrusul n- 
avea cum să-mi scape. Am intrat ţinând lampa deasupra 
capului, dar înăuntru era o beznă totală. Camera era goală! 

Am cercetat seiful, dar nu fusese forţat. Temându-mă ca 
nu cumva să cunoască şi altcineva cifrul, l-am deschis. 
Totul era în ordine. 

Am urcat în camera mea tremurând din toate 
încheieturile. Niciodată nu-mi fusese mai dor de Joel! Am 
adormit cu lacrimile pe obraji. 

Când m-am trezit, era deja ziuă. Am constatat cu uimire 
că eram acoperită cu pătura, deşi nu-mi scosesem halatul 
de casă. Nu-mi aminteam să fi stins lampa, dar era stinsă şi 
petrolul din ea rămăsese intact. 

Apoi mi-am amintit de un vis... un vis minunat şi parcă 
atât de real, încât mi se întipărise în minte. În timp ce 
dormeam, se făcea că venise Joel, se aplecase deasupra 
patului şi mă sărutase. Totuşi, lumina din bibliotecă n-o 
visasem! Muream de nerăbdare să văd dacă fusese luat 
vreun document din sertarul pe care îl auzisem închizându- 
se. 

M-am îmbrăcat repede şi m-am dus în bibliotecă. Am 
verificat mai întâi conţinutul seifului. Nu lipsea nimic. După 
aceea am vârât cu mâna tremurându-mi de emoție cheia în 
broasca sertarului şi am rămas cu gura căscată de uimire: 
peste jurnalul pe care îl cunoşteam era aşezat un altul şi 
peste acesta era culcat un trandafir! 

Am crezut că-mi dau duhul de bucurie. Scrisul din jurnal 
era al lui Joel. Şi data era cea de azi. Joel trăia! Adăugase 
câteva paragrafe la cele pe care mi le dictase în ultima zi: 

„De câteva zile aveam impresia că Bess mă urmăreşte 
atunci când ieşeam seara. Auzeam paşi în urma mea şi 
reuşeam să mă ascund în întunericul nopţii. 


Pentru urmărirea aceea probabil că avea nevoie de mult 
curaj, deoarece îi era frică de întuneric. Plimbările mele 
aveau mereu aceeaşi destinaţie, şi anume vechea moară 
din mijlocul câmpului adesea inundat, la care ajungeam 
apucând pe nişte poteci periculoase. Poate pe coclaurile 
acelea dispăruse ea fără urmă? În zona aceea încă nu am 
făcut cercetări, dar am de gând să pun pe cineva să se 
ocupe de această problemă. Doresc ca aceste intenţii să fie 
indicate clar în memoriile mele, dar deocamdată ele trebuie 
să rămână secrete”. 

Brusc, nu mi-a mai fost frică. Joel trăia! Se întorsese în 
timpul nopţii, mă sărutase şi-mi lăsase un mesaj. Omul pe 
care îl iubeam era în viaţă şi dorea ca acest lucru să 
rămână secret. Aveam de gând să-l ascult, deşi cred că-mi 
va fi foarte greu să par tristă în timp ce mie îmi venea să 
cânt de fericire. 

Am pus în seif noul jurnal şi am părăsit biblioteca 
zâmbind pe ascuns. 


Capitolul 16 


După micul dejun, i-am cerut unei cameriste să-i roage 
pe Greta şi pe Frank să vină în salon. Am luat cuvântul 
imediat ce au intrat pe uşă. 

— În fundul domeniului, în apropierea țărmului, există un 
petic de pământ mlăştinos. Ştiţi despre ce vorbesc, Frank? 

— Nu, domnişoară Ward. Nu m-am dus niciodată acolo 
pentru că zona este foarte periculoasă. Odinioară, pe 
vremea când tatăl lui Joel trăia, era un loc foarte frumos! 
mai era acolo şi o mică moară din lemn care funcţiona 
datorită forţei mareelor. 

Era cea mai lungă expunere pe care mi-o făcuse 
vreodată Frank. 

— Mai era şi o potecă drăguță care ducea la moară, 
adăugă Greta cu chipul însufleţit de amintiri de demult. Pe 
vremea aceea, mareele nu erau atât de înalte ca acum. 

— Mai există moara aceea? 

— Oh, nu! Este ruinată de mulţi ani... N-au mai rezistat 
decât fundaţiile, pentru că au fost construite din pietre 
uriaşe. 

— Se poate ajunge uşor acolo? 

— Da, dar n-ar trebui să te aventurezi în toiul mareei, 
deoarece nu e un loc potrivit pentru plimbare. Rişti să te 
împotmoleşti! 

— De ce întrebi? se interesă deodată Frank. 

— Vreau să mă familiarizez cu toată proprietatea. Aş 
putea să reconstruiesc moara. E păcat să rămână de 
izbelişte. 

— Dar... ai de gând să te apuci de aşa ceva atât de 
repede după moartea lui Joel? spuse Greta, sincer 
scandalizată. 

Presupun că le părusem lipsită de respect şi, într-adevăr, 
dacă aş fi crezut că Joel era mort, nici nu mi-ar fi trecut prin 


cap aşa ceva. De acum încolo trebuia să fiu atentă la cele 
mai mici detalii. 

— Bani aruncaţi pe prostii! exclamă Frank. Banii noştri!! 
Căci ai noştri vor fi până la urmă, nu uita asta! Voi apela la 
justiţie dacă vei îndrăzni... 

— Încetează, Frank! spuse Greta cu asprime. N-avem 
dreptul s-o criticăm pe Lorraine. Sunt sigură că se va gândi 
de două ori înainte să renoveze bătrâna moară. 

— Mă duc să dau o raită pe acolo şi după aceea voi 
vedea ce voi face, am spus eu cu 0 voce calmă. 

— Dacă o să te prindă mareea, o să-ţi servească de 
învăţătură, mă avertiză Frank. 

— Te rog, nu te duce singură, mă imploră Greta cu o 
îngrijorare care părea reală. Orice ai crede despre noi, din 
cauza modului jalnic în care ne-am purtat, să ştii că nu 
vrem să ţi se întâmple ceva rău! 

Eram convinsă de adevărul vorbelor ei, deoarece dacă 
dispăream, toate bunurile lui Joel, inclusiv proprietatea, ar fi 
fost vândute. Ei n-aveau de unde să ştie că acum nu se mai 
punea o asemenea problemă... 

— Vă mulţumesc amândurora. Mi-aţi fost de mare ajutor. 

Am ieşit din casă şi l-am văzut pe Philip întorcându-se de 
la o plimbare, călare pe cal. Trebuie să recunosc că îi stătea 
foarte bine îmbrăcat în costumul de călărie şi jucându-se cu 
cravaşa ca un puştan. 

— Bună dimineaţa. Pari foarte odihnită astăzi. 

— Am dormit bine, într-adevăr, dar mi-am făcut griji 
pentru tine. Speram că vei lua cina cu noi aseară. 

— Ştiu, dar biata Celeste era atât de tristă, încât n-am 
mai putut s-o părăsesc. M-am întors acasă foarte târziu. 

— N-ai văzut pe nimeni? 

— Nu. S-a întâmplat ceva rău? 

— Mi s-a părut că aud zgomote de paşi când m-am 
culcat. 


— Probabil că eu eram, deşi am mers în vârful 
picioarelor. 

— Aşa este în casele astea vechi... Mi-a jucat o festă 
imaginaţia... Te duci la New York? 

— Nu cred. Tata nu mă lasă să am prea multă iniţiativă. 
N-are încredere decât în el însuşi... 

— Speram că ai putea să afli ce planuri are în legătură cu 
casa şi cu mine. Sunt cam obraznică, nu-i aşa? 

— Tata nu mi-a spus mare lucru. De altfel, cred că se va 
întoarce destul de curând... Sper ca a doua întâlnire să se 
desfăşoare fără incidente neplăcute. Este un om extrem de 
dificil. 

— Ştii foarte bine că tatăl tău este atât de furios pe mine, 
încât orice ar spune, n-aş reuşi să-l conving. li sunt foarte 
antipatică. 

— Tare mi-e teamă că ai dreptate, dar te iubesc atât de 
mult, Lorraine... 

Se apropie de mine cu braţele deschise, în intenţia vădită 
de a mă săruta. 

— Nu, nu, Philip! am spus eu depărtându-mă repede de 
el. 

— Nu poţi iubi un mort o veşnicie, Lorraine, spuse el 
supărat. 

— Joel este încă viu în sufletul meu, Philip. 

El dădu din umeri şi oftă. 

— Atunci, înseamnă că s-a dus orice speranţă. 

— Aşa este. Spune-mi mai bine ce face Celeste. 

— Este foarte deprimată. Am început să cred că rolul 
vieţii mele este acela de a consola tinerele îndurerate! 

— Dacă aşa stau lucrurile, află că te descurci destul de 
bine. Ai luat micul dejun? 

— Nu şi am o foame de lup, spuse el regăsindu-şi tonul 
vesel. 

Ştiam că Philip nu era genul de om care să-şi piardă pofta 


de mâncare din cauza unei femei, oricare ar fi fost ea. 

Am intrat în casă şi ne-am dus în sufragerie. Bucătăreasa 
i-a pregătit o masă copioasă pe care el a înfulecat-o cât ai 
zice peşte. 

— Mi s-a spus că există undeva, la marginea proprietăţii, 
o moară veche, i-am spus eu în timp ce acesta mânca. Aş 
vrea s-o văd şi eu. Vrei să vii cu mine? 

— Ce idee ciudată! De ce vrei să te duci acolo? 

— Mi-ai răspuns exact ca Greta şi Frank. Zona li se pare 
periculoasă. 

— Nu, nu este vorba despre asta, dar este extrem de 
înşelătoare. Moara din lemn este mâncată de carii şi năruită 
de vreme. Mareea în creştere îi învârtea roata. Nu mai este 
folosită de ani de zile. N-am mai pus piciorul acolo de când 
eram puştan. E o mlaştină plină de țânțari şi de stuf. Nu mi- 
ar plăcea deloc să te duc într-un asemenea loc. 

— Dar face parte din proprietate şi deci trebuie să ştiu 
despre ce este vorba. Dacă nu vrei să mergi, n-ai decât! Mă 
voi duce singură! 

— Te duc când vrei tu, spuse el râzând. 

— Te rog, Philip, hai să mergem acum! Mor de nerăbdare 
să văd locul acela misterios. 

Am luat-o pe o cărare care urca lin pe coasta stâncoasă a 
țărmului şi fusese supraînălţată pentru a nu fi niciodată 
acoperită de ape, cu excepţia unor furtuni foarte mari. 

— Funeraliile lui Hoyt vor avea loc mâine dimineaţă, îmi 
spuse Philip. Nu cred că va veni nimeni. 

— Eu mă duc şi voi plăti toate cheltuielile, pentru că ştiu 
că Joel aşa ar fi făcut. Cât teren irosit se află aici, Philip! am 
exclamat eu oprindu-mă din drum. 

Cărarea se îngustase atât de mult, încât nu putea merge 
pe ea decât o singură persoană. Aerul avea mirosul 
caracteristic de mlaştină sărată. Chiar deasupra noastră se 
afla fundaţia vechii mori. Atât mai rămăsese din ea. Restul 


dispăruse. 

— Ai avut dreptate, Philip, nu merita efortul să venim 
până aici. 

Existau nişte scânduri aşezate peste excavaţie, dar n- 
aveam chef să văd cât de solide erau. 

După ce ne-am întors la Templeton Hall, am urcat la 
mine în cameră să-mi schimb pantofii, care mi se udaseră 
pe drum. Când am coborât, Philip era în hol, discutând 
serios cu un străin. 

— Omul acesta vine din sat, spuse el întorcându-se spre 
mine. Este înlocuitorul sergentului de poliţie care ar fi 
trebuit să ne anunţe... Trupul lui Joel a fost găsit pe plajă 
la... 

N-am mai auzit ce a urmat. Sunt sigură că m-aş fi 
prăbuşit, dacă nu m-ar fi sprijinit ei. 

Când mi-am recăpătat cunoştinţa, eram întinsă pe 
canapeaua din salon şi Philip îmi susţinea capul cu o mână. 
M-am ridicat brusc şi am încercat să mă ridic, dar Philip mi- 
a pus mâna pe umăr. 

— Nu, nu acum! mai odihneşte-te, Lorraine. Toate astea 
sunt greu de suportat, dar se mai întâmplă ca uneori ca 
marea să aducă la țărm trupurile celor care au pierit în 
larg... 

— Philip, eşti sigur că este corpul lui Joel? 

— A fost identificat de mai multe persoane. 

Am sărit în picioare tremurând din toate încheieturile şi 
m-am ferit de mâna pe care o întindea spre mine. 

— Vreau să mă duc până în camera mea. Nu voi cobori la 
cină. Vă rog să nu vă faceţi griji pentru mine. 

Am urcat scările cu mare greutate. Aveam o senzaţie de 
gol imens în suflet. La câteva ore după ce începusem să 
cred că Joel trăieşte, aflam că trupul lui, identificat de mai 
multe persoane, fusese aruncat de mare la țărm. Credeam 
că am dreptul să mă bucur de dragostea lui, deoarece 


acum eram convinsă că Bess era moartă. 

Crezusem că Joel ştia unde era ascuns trupul acesteia şi 
înţelegeam şi motivul pentru care nu voia să se afle că este 
în viaţă. Voia să-l prindă pe asasin în capcană. 

Şi acum, după atâta bucurie şi speranţă, totul se năruia 
în jurul meu din nou. Joel era mort... Joel al meu. Singurul 
om pe care îl voi iubi vreodată. 

M-am dezbrăcat, mi-am pus cămaşa de noapte şi m-am 
întins în pat, plângând în hohote. Simţeam nevoia să 
vorbesc cu cineva, să mă confesez. Il aveam pe Philip, e 
adevărat, dar nu-mi plăcea ideea de a-i face genul acela de 
confidente. 

Îmi reveniră în minte anumite evenimente: zgomotul de 
paşi, lumânarea stinsă repede când am intrat în bibliotecă, 
noile paragrafe adăugate de Joel în jurnal... dar cel mai 
emoţionant şi mai prețios era trandafirul, simbolul 
dragostei, care era cât se poate de real. 

Rândurile adăugate fuseseră scrise pentru a-mi atrage 
atenția asupra acelui loc mlăştinos. Fusesem acolo şi mă 
întrebam acum dacă nu cumva trupul lui Bess fusese 
ascuns în ruinele morii. Dar de ce nu fusese descoperit? 
Marea ar fi putut să-l ducă în alt loc, în aşa fel încât nici 
măcar ucigaşul n-ar mai fi ştiut unde se află... Sau fusese 
sfâşiat de fiarele sălbatice? 

Deşi îmi era teamă, m-am hotărât să dau mâine o raită 
singură prin mlaştină. Acum când eram sigură că Joel 
murise, trebuia cu atât mai mult să-i respect ultimele 
dorinţe. 

Nu mi-era foame, dar nu m-am hotărât să cobor la cină. 
În timp ce mă pregăteam să cobor scările, am auzit vocea 
tremurătoare a lui Carl. Am oftat şi am fost tentată să mă 
întorc în camera mea, dar pe de altă parte nu voiam să mă 
las dominată de el. 

L-am găsit în salon, împreună cu Philip. Cum mă văzu, 


începu să turuie ca o moară stricată: 

— Se pare că a fost găsit trupul lui Joel. Am trimis o 
telegramă oraşului cel mai apropiat de locul unde a fost 
găsit şi am cerut să ne trimită cadavrul aici. Joel era un om 
important. Trebuie să beneficieze de nişte funeralii 
conforme cu statutul lui, cu sau fără permisiunea dumitale, 
domnişoară Ward. 

— Se va respecta dorinţa lui, aşa cum am procedat şi în 
celelalte privinţe. Vă mulţumesc că aţi avut grijă de aceste 
detalii. Acum, vă rog să mă scuzaţi. Mă duc să mă culc. 

Ajunsă în camera mea, am încercat să citesc, dar nu 
reuşeam să mă concentrez. Gândul îmi zbura tot la Carl 
Morgan şi la ostilitatea lui faţă de mine, dar şi la 
curiozitatea lui bolnăvicioasă. Probabil se pregătea să 
scotocească prin hârtiile rămase în sertarele biroului. Din 
fericire, închisesem totul în seif. Nu credeam că Carl ştie 
cifrul şi nici că ar fi putut găsi vreo cheie care să se 
potrivească la sertare. 

Era târziu. Ceasul meu arăta miezul nopţii când m-am 
hotărât, dat fiind că tot nu reuşeam să adorm, să cobor în 
bibliotecă. Nu mai puteam suporta singurătatea de la mine 
din cameră. 

Pe coridor era întuneric. Am luat o lampă şi am coborât 
scările în vârful picioarelor. Uşa bibliotecii a scârţâit atunci 
când am deschis-o. Am pus lampa pe masă şi m-am aşezat 
într-un fotoliu. Oare ce speram să găsesc în încăperea 
aceea în toiul nopţii? începuse să-mi fie frică. 


Capitolul 17 


Nu ştiu câtă vreme rămăsesem acolo, în întuneric, dar 
chiar în momentul în care mă pregăteam să urc în camera 
mea, un zgomot m-a determinat să rămân pe loc. 

Cineva umbla pe coridor, cu un mers hotărât, şi se 
îndrepta spre bibliotecă. Eram îngrozită! 

— Îmi pare bine că te găsesc singură! 

— Domnule Morgan! am exclamat cu o voce speriată. 

Intră înăuntru şi se aşeză hotărât la birou. 

— Joel a murit, începu el brutal. El a considerat că face 
bine să-ţi încredinţeze dumitale sarcina de a te ocupa de 
averea lui, dar eu am intenţia să contest legalitatea acestor 
aranjamente, în special în ceea ce priveşte Compania de 
navigaţie. Dar acum am alte priorităţi. Joel ţinea un jurnal. 
Unde este? Vreau să mă uit peste el. 

— Este un document privat. 

— Asta nu mai este valabil atunci când este vorba despre 
un mort. Ori îmi dai jurnalul, ori voi da dispoziţiile necesare 
pentru a intra în posesia lui. S-ar putea să nu-ți placă ce va 
urma... 

— De unde ştiţi că Joel ţinea un jurnal? 

— Ştiu, şi cu asta basta! Unde este? 

— În seif, şi eu sunt singura persoană care-i ştiu cifrul, 
dar nici nu-mi trece prin cap să vi-l spun. Sunt sigură că fiul 
dumneavoastră nu vă va permite să-mi faceţi vreun rău! 

— Philip! Vino aici! strigă el. 

Se părea că acesta se găsea undeva în apropiere. Dacă 
aş fi executat ordinul tatălui său, sunt sigură că ar fi stat 
ascuns şi aş fi continuat să-l consider prieten, dar l-am 
văzut făcându-şi apariţia, foarte schimbat faţă de băiatul 
vesel şi uşuratic pe care-l cunoşteam. Se aşeză lângă tatăl 
său, cu sprâncenele încruntate. 

— Lorraine, la mijloc sunt multe milioane de dolari. Eu şi 


tatăl meu vrem să punem mâna pe Compania de navigaţie. 
Te avertizez că dacă rămâi pe poziţiile actuale, vei avea 
numai de suferit. Dacă eşti fată deşteaptă, vei adopta o 
atitudine mai raţională. 

— N-am cum să mă apăr. Singura mea armă este 
încăpăţânarea. 

— Deci, refuzi să deschizi seiful? 

— Refuz. 

— Deci acolo este jurnalul. 

— Şi voi nu puteţi ajunge la el. 

Philip schiţă un zâmbet. 

— Un om care are un seif, păstrează cifrul în două locuri 
diferite, pe lângă memorarea lui. Joel îl mai scrisese şi pe 
un carnet care se află la New York, în sediul Companiei. 
Tata l-a găsit, aşa că voi putea deschide seiful. Te sfătuiesc 
să nu te opui acestei operaţiuni. 

Philip răsuci de butoanele seifului şi uşa acestuia se 
deschise. În momentul în care scoase jurnalul, un trandafir 
căzu la picioarele lui. Atunci, fără să mă mai gândesc la 
pericolul care mă păştea, m-am ridicat şi m-am aplecat 
spre el. 

Philip nu mă băgă în seamă, gândindu-se probabil că eu îl 
pusesem acolo. Răsfoi jurnalul şi în momentul acela din el 
căzu o bucată de hârtie. Philip o luă ca s-o citească la 
lumina lămpii, dar îl aruncă apoi nepăsător pe birou. Am 
apucat doar să văd că era o hârtie tipărită, dar oare cum 
ajunsese acolo? 

Philip şopti câteva cuvinte şi îi dădu jurnalul tatălui său, 
care îl citi rapid. 

— E-n regulă! îi spuse Carl fiului său. Se pare că am 
aşteptat prea mult. Vezi ce mai poţi să faci. 

— Şi Lorraine? 

— Rămân eu cu ea aici. Fă ce ai de făcut şi întoarce-te 
degrabă. lar tu, spuse el întorcându-se spre mine, în cazul 


în care vreunul din imbecilii care locuiesc în această casă 
vor cobori pe nepusă masă, va trebui să le spui că discutăm 
despre afaceri, ai înţeles? 

— Staţi liniştit. Nu vreau să pun nimănui viaţa în pericol. 

— Atunci, fii cuminte! Philip, eşti sigur că poţi să te 
descurci singur? 

— Da. Dacă m-ai fi ascultat pe mine, am fi terminat 
treaba cu mult înainte. 

— Nu ne puteam asuma riscul atâta vreme cât trăia Joel. 

Atunci mi-am dat seama că Morgan vorbea acum cu o 
voce mai firească, şi nu în şoaptă, ca până atunci. Şi vocea 
aceea am recunoscut-o... 

— Dumneata eşti omul care mi-a pus întrebări atunci 
când mă aflam sub efectul acelui anestezic oribil pe care îl 
folosea căpitanul! 

— la te uită! în sfârşit, ai ghicit! Te sfătuiesc să stai 
cuminte, fata mea, dacă nu vrei să auzi din nou vocea 
aceea. 

— Dumneata m-ai pălmuit în prima seară? 

— Nu, căpitanul. După ce că era prost, mai era şi grăbit. 
Dobitocul! 

— Din cauza asta l-ai omorât, lăsându-se să se creadă că 
s-a sinucis? Aşa cum ai asasinat-o şi pe Bess Templeton! 

Mă privi cu dispreţ. N-am îndrăznit să mai spun nimic, 
deoarece ştiam că m-aş fi sufocat de emoție. Trebuia să-mi 
păstrez toate forţele pentru a mă folosi de cea mai mică 
ocazie de a mă apăra împotriva acelui individ oribil. 

L-am auzit pe Philip ieşind din casă. Bănuiam că va lipsi 
multă vreme, dar lipsa lui nu mă ajuta cu nimic. Carl mă 
supraveghea îndeaproape, bând whisky din carafă. Spre 
mirarea mea, nu mai eram deloc speriată. Nu vedeam în el 
decât un individ destul de disperat pentru a se folosi numai 
de crimă ca să se poată bucura de succes. 

— Pot să vorbesc, domnule Morgan? 


— N-o să-ţi servească la nimic. Dacă mi-ai fi arătat 
jurnalul mai devreme sau dacă mi-ai fi spus ce conţinea, nu 
te-ai fi aflat acum în situaţia asta! 

— Referitor chiar la acest jurnal, domnule Morgan. Uitaţi- 
vă la el mai atent. Observati, de exemplu, datele ultimelor 
două însemnări. Nu ştiu ce conţine ultima, dar în cea de ieri 
există suficiente indicaţii referitoare la mlaştină şi moară 
pentru a trezi bănuielile oricui. 

Se uită la jurnalul încă deschis de pe birou. 

— Ce vrei să spui? 

— Penultima însemnare a fost făcută... ieri, iar cea de azi 
a fost scrisă... în seara asta. 

— Ce aiureli mai sunt şi astea? începu el să strige. 

— Nu gândeşti deloc, domnule Morgan. O singură 
persoană putea să ştie ce fusese scris în jurnal... la o zi sau 
două după moartea lui... 

El se uită din nou cu atenţie în jurnal. 

— Ţi-ai pierdut de tot minţile, fătuco! 

— Priveşte cu mai multă atenţie! Nu recunoşti scrisul lui 
Joel? Şi jurnalul acesta nu este nou? 

— Da, este nou, şi ce este cu asta? 

— Cel vechi se găseşte dedesubt şi pot să jur că 
dumneata citeşti în clipa asta ceea ce a fost scris după 
moartea lui Joel, cu scopul de a mă informa pe mine. Ba 
mai mult. Dacă mă ucizi, să nu-ţi închipui că vei scăpa 
nepedepsit. Nu pot să citesc acele rânduri, dar o va face cu 
siguranţă altcineva şi atunci tare mi-e teamă că vei fi 
spânzurat. 

— Prostii! Spui nişte prostii cât ţine de mari! strigă el. 

Dar vocea lui nu mai era atât de sigură. Era evident că 
începea să aibă îndoieli. 

— Ştiţi foarte bine că spun adevărul, domnule Morgan. 
Poate că în însemnarea de mâine se va relata modul în care 
aţi ucis-o pe Bess. 


— Eşti nebună! Nebună de legat! 

— Şi însemnarea din ziua următoare va face cunoscut 
modul în care l-aţi spânzurat pe căpitanul Hoyt... 

— Hoyt s-a spânzurat singur! Şi acum, termină cu 
aiurelile astea! Stai la locul tău! 

— Pot să văd şi eu ce a scris în seara asta? 

— Nu! _ 

Şi puse mâna pe jurnal, înainte să ajung eu la el. Incepu 
să citească din nou ultimele pagini. Mâna în care ţinea 
jurnalul îi tremura în mod vizibil. Se uită apoi în direcţia 
mea şi aruncă jurnalul cât colo, dar în aşa fel încât să nu 
pot ajunge la el. Începu să bea iar din carafă, rumegându-şi 
gândurile. Deodată, izbucni în râs. 

— Aşadar crezi că Joel trăieşte? Ei bine, pot să te asigur 
că nu este adevărat! Ştiu unde se găseşte cadavrul lui. Am 
vorbit cu medicul şi cu poliţaiul oraşului. Joel este mort! Poţi 
să fii convinsă de asta! 

— Da, aşa l-am crezut şi eu o vreme, am spus eu aproape 
în şoaptă. 

— Ce tâmpenii tot bălmăjeşti acolo? 

— Ai remarcat trandafirul care se găsea peste jurnal? Era 
în seif, Morgan! într-un seif încuiat! Nu eu l-am pus acolo! 
Cred că trandafirul acela reprezintă începutul unor mari 
necazuri pentru dumneata, domnule Morgan! Ca şi pentru 
Philip, care reuşise să-mi facă o impresie bună, deşi este la 
fel de nemernic ca dumneata! 

— Îţi atrag atenţia că m-ai jignit. Măsoară-ţi cuvintele, te 
rog! Uneori, furia mea nu cunoaşte limite! 

— Şi nici frica, am spus eu cu blândeţe. _ 

Apucă rapid carafa şi o izbi cu putere de birou. In 
învălmăşeala produsă, bucata de hârtie care fusese 
strecurată în jurnal, căzu pe podea. M-am aplecat s-o iau. In 
aparenţă, pentru Morgan bucata de hârtie nu avea vreo 
importanţă specială. Am aruncat o privire asupra ei şi am 


văzut că era vorba despre un anunţ de mică publicitate 
decupat dintr-o revistă. Am pus-o pe birou în faţa mea. 

Deodată, am realizat gravitatea situaţiei în care mă 
aflam. N-aveam nicio portiţă de scăpare. Presupunând că 
aş fi început să strig după ajutor, până să ajungă jos Greta 
şi Frank, Morgan m-ar fi lichidat. 

Nici din partea doamnei Davis nu mă puteam aştepta la 
vreun ajutor. Servitoarele, dacă ar fi auzit strigăte, s-ar fi 
ascuns sub pat. 

Am început să mă gândesc din nou la ziua în care am 
sosit la Templeton Hall. Fusesem bucuroasă la gândul că 
urma să lucrez pentru Joel, în ciuda bănuielilor care planau 
asupra lui. Acum eram convinsă de nevinovăția acestuia. Pe 
adevăratul asasin îl aveam în faţa mea! Eram sigură că 
fusese ajutat de fiul lui, dată fiind purtarea lui Philip din 
seara aceea. 

Philip îmi spusese că mă iubeşte pentru a-mi câştiga 
încrederea. Acum mă felicitam că nu mă lăsasem amăgită 
de vorbele lui frumoase. 

Apoi m-am gândit la moartea căpitanului Hoyt. Joel 
fusese primul care bănuise că era vorba de o crimă, deşi 
Philip îl descoperise, prefăcându-se extrem de tulburat. Joel 
nu se lăsase însă păcălit şi amândoi asasinii intraseră la idei 
şi urziseră nişte planuri de natură să-i scape de el. 

Philip şi tatăl lui erau înnebuniţi după bani şi putere. 
Uciseseră de două ori, poate chiar de trei şi ştiam că voi fi 
următoarea victimă. Atunci când se va întoarce Philip din 
misterioasa lui misiune, vor stabili modalitatea de a mă 
omori, pentru ca moartea mea să poată fi pusă pe seama 
unui accident sau a... sinuciderii. 

Carl Morgan clătina încet din cap. Băuse foarte mult. Îmi 
făcusem deja un plan pentru a scăpa din camera aceea. 
Riscam doar să mă întâlnesc cu Philip şi atunci... 

Ochii lui căzură din nou asupra hârtiei pe care o luasem 


de jos mai devreme. Era o reţetă de mâncare! Eram sigură 
că nu se găsea în jurnal ieri. Aş fi văzut-o cu siguranţă! 

Carl Morgan se trezise şi se plimba de colo-colo prin 
încăpere. Luă din nou carafa şi o goli până la ultima 
picătură, după care începu din nou să se plimbe. 

„O reţetă de mâncare”, mi-am spus eu deodată, 
aprinzându-mi-se o luminiţă în cap. În sfârşit, înţelesesem. 
Am încercat să nu las să mi se citească pe faţă emoția 
atunci când am luat hârtia în mână. Era o reţetă de 
prăjitură! Mi-am amintit de povestea feţei de la oraş care 
nu voise să accepte ideea că soţul ei murise pe mare. În loc 
să se jelească, începuse să pregătească o uriaşă prăjitură 
de bun venit. Şi marinarul se întorsese viu şi nevătămat... 

Prin acest şiretlic, Joel mă anunţa că era în viaţă! Ce 
importanţă mai avea ce credeau oamenii ceilalţi! Eu ştiam 
adevărul şi eram singura care puteam descifra mesajul... 

Uşurarea pe care am simţit-o deodată mi-a dat o forţă 
inimaginabilă. M-am hotărât să scap de acolo fără să mai 
aştept vreun ajutor, care era destul de îndoielnic. Dar 
bucuria a fost scurtă, deoarece probabil ticălosul de Morgan 
văzuse speranţa din privirea mea. 

— Ce naiba mai pui acum la cale? mă întrebă el 
aşezându-se în spatele meu. 

M-am întors spre el şi am simţit ritmul bătăilor inimii 
accelerându-se când i-am văzut faţa amenințătoare. 

Am apucat carafa de mâner şi, fără să mai stau mult pe 
gânduri, am ridicat-o cât am putut de sus şi l-am izbit cu ea 
în moalele capului. Individul s-a prăbuşit pe podea fără să 
scoată niciun sunet. Am alergat spre uşă. Nu mai aveam în 
minte decât un singur gând. 

Joel trăia! Se afla undeva pe teritoriul domeniului şi nu 
ştia că trebuie să se ferească de Philip şi de tatăl lui. 

Mai aveam însă suficientă prezenţă de spirit ca să-mi dau 
seama că nu puteam să alerg până la mlaştină, pe poteca 


îngustă şi periculoasă, fără să iau o lampă cu mine. M-am 
îndreptat aşadar spre grajd, unde am găsit un felinar. M-am 
năpustit apoi pe potecă şi am ajuns curând în partea ei cea 
mai îngustă! Marea era joasă, ca şi azi-dimineaţă. 

Departe, în faţa mea, am zărit licărul unui alt felinar, dar 
lumina acestuia era fixă. Părea aşezat pe una din pietrele 
de temelie ale morii. Era cu siguranţă Philip. 

M-am oprit câteva clipe ca să studiez împrejurimile. 
Trebuia să-mi întipăresc în minte detaliile locului, înainte de 
a stinge felinarul. 

Nu cred că Philip mă văzuse, dar nu trebuia să uit că tatăl 
lui putea să-şi revină în orice clipă şi să se năpustească pe 
urmele mele. În acest caz, aş fi fost prinsă în capcană. Locul 
acela era ideal pentru planurile lor diabolice. Le era uşor să 
facă să se creadă că mă înecasem! 

Inima îmi bătea nebuneşte în piept. Am început să mă 
apropii de felinar, făcând cât mai puţin zgomot. Probabil că 
Philip se afla prin preajmă, deoarece îşi lăsase acolo 
felinarul. Locul era pustiu. Am verificat cu piciorul 
soliditatea scândurilor aruncate peste temelie. Voiam să 
ştiu dacă vor rezista, înainte să calc pe ele. Scândurile 
păreau rezistente. Când am ajuns în partea cealaltă a 
temeliei, am văzut o umbră ieşind dintr-o groapă adâncă. 
Era Philip. 

M-am uitat în jurul meu. Nu exista niciun loc în care aş fi 
putut să mă ascund. Eram prinsă în capcană! Philip era 
murdar de noroi şi ud. În timp ce se apropia de felinar, mă 
văzu. 

— Cum naiba ai scăpat din ghearele tatii? strigă el furios. 

— Ce ai de gând să-mi faci? 

— Ce pot să-ţi fac altceva, Lorraine, decât să te ucid? Se 
pare că ai căutat-o cu lumânarea. Bănuiesc că tata s-a 
îmbătat, aşa că e rândul meu să intru în acţiune. 

— Ce rău pot să vă fac? In realitate, ştiu atât de puţine 


lucruri! am spus eu încercând să trag de timp. 

— Ai întrecut deja orice măsură! Aş vrea totuşi să ştiu ce 
s-a întâmplat cu tatăl meu. Dă-i drumul! 

— Poate că ceea ce ţi se va întâmpla şi ţie. 

Am mers la cacealma, încercând în continuare să trag de 
timp, sperând ca Joel să ajungă la mine înainte de a fi prea 
târziu. 

— Ce vrei să spui? întrebă Philip, speriat brusc. Cine mai 
e pe proprietate? 

— O persoană de care nu vă puteţi atinge, am spus eu 
silindu-mă să par calmă. Ai observat, Philip, că ultimele 
două însemnări din jurnalul pe care l-aţi scos din seif erau 
datate şi scrise după moartea lui Joel? N-ai văzut trandafirul 
care era peste jurnal? Nu eu îl pusesem acolo, ci Joel! 

Philip începu să râdă. 

— Dacă vrei să mă faci să cred că Joel s-a întors la tine 
sub formă de fantomă, îţi pierzi timpul de pomană. Nu cred 
în strigoi. 

— Nici eu! i-am spus doar ceea ce mi s-a întâmplat. 
Noile însemnări din jurnal, trandafirul din seif, paşii pe care 
i-am auzit în timpul nopţii... 

— Ce i-ai făcut tatălui meu? întrebă el din nou, de data 
asta şi mai tare. 

— Bess se găseşte într-una din gropile astea, nu-i aşa? 
Aici aţi ascuns cadavrul în tot acest timp şi aţi încercat să 
faceţi să se creadă că Joel era ucigaşul soţiei sale. Se ştia 
că venea adesea aici noaptea să se plimbe. 

— Vezi de ce trebuie să te ucid? spuse el cu un zâmbet 
înfricoşător. 

— Era necesar s-o ucizi şi pe Bessie? 

— N-am avut această intenţie. A murit... accidental. 
Numai Joel ne deranja. El venea aici ca să se liniştească, iar 
ea îşi luase obiceiul să-l urmărească, deoarece bănuia că se 
întâlnea cu Celeste pe ascuns. 


— Voiaţi Compania de navigaţie numai pentru tine şi 
tatăl tău? 

— De ce nu? Joel era suficient de bogat şi fără ea. 

— Şi v-aţi folosit în mod mârşav de moartea accidentală a 
lui Bess ca să vă răzbunaţi pe Joel. Din fericire, n-aţi reuşit! 
apoi aţi trecut la căpitanul Hoyt! 

— Hoyt era un prost. Găsise cadavrul lui Bessie şi ne 
şantaja, jurând că ne-a văzut pregătind capcana în care 
căzuse. li atrăsesem atenţia tatălui meu să nu aibă 
încredere în el, dar era prea grăbit ca să mai asculte de 
mine. Hoyt a încercat să te omoare bazându-se că pluteşti 
în derivă cu barca, pentru a-i face rău lui Joel. 

— N-am ce zice! Formaţi o echipă pe cinste! Oh, Philip! 
Ce mult m-ai dezamăgit! Eu aveam încredere în tine şi tu 
nu te gândeai decât la crime... 

— Eu am pus bomba pe iahtul lui Joel, de aceea sunt 
sigur că a murit. Tu o vei lua pe urmele lui Bessie. Aştept să 
crească marea şi o voi arunca în mare. Acum, trupul ei nu 
mai poate fi recunoscut. 

Incepu să se apropie de mine. Oare voi putea să mă 
arunc asupra lui în momentul în care va păşi pe scânduri? 
Nu. Mai degrabă el mă va dobori pe mine, dar nu mă voi 
lăsa ucisă fără luptă! 

— Joel! am strigat eu. Joel, dacă eşti prin preajmă, vino 
repede! Am nevoie de ajutorul tău acum! Joeeel! 

— i-am spus că a murit. Eşti o proastă dacă îţi închipui 
că poţi cere ajutor la o stafie... 

Se opri brusc şi se uită în jurul lui. Am auzit un strigăt de 
spaimă şi am văzut mai întâi două luminiţe, apoi mai multe, 
care se îndreptau spre noi. Eram înconjurați de felinare. În 
spatele lui Philip am văzut o siluetă înaltă pe care nu 
puteam s-o confund cu alta. 

Probabil că Philip simţise că este cineva în spatele lui. Se 
întoarse brusc, cu mâna în buzunar. În mod sigur era 


înarmat, dar umbra a fost mai rapidă decât el. Peste câteva 
secunde, era imobilizat de nişte mâini de oţel, cele ale lui 
Joel! 

Luminiţele se apropiau acum din ce în ce mai repede. Mai 
mulţi bărbaţi încălţaţi cu cizme de marinari îl înconjurară pe 
Philip, fără să scoată niciun cuvânt, şi-l luară cu ei. 

Joel stătea în faţa mea, cu braţele întinse. M-am aruncat 
la pieptul lui. 

— Dragostea mea, am văzut că ai înţeles mesajul meu 
fără ca cineva să-şi dea seama că sunt în viaţă. 

— Da, dar la un moment dat am crezut că vei veni prea 
târziu! 

— Nu erai în pericol. Erai apărată de o mulţime de 
oameni. 

— Asta nu mai are nicio importanţă acum. Eşti în viaţă. 
Asta mă interesează cel mai mult. Şi... ai găsit-o pe Bess... 
Biata de ea... 

— Oamenii care m-au însoţit până aici îl văzuseră pe 
Philip dând târcoale prin împrejurimi. Eu ştiam că Philip este 
vinovatul, dar n-am îndrăznit să spun acest lucru, de teamă 
să nu fiu acuzat din nou. Dacă aş fi fost condamnat, 
Compania ar fi intrat în proprietatea lor, ceea ce n-am vrut 
să accept! 

— Philip a recunoscut că l-a ucis pe Hoyt, care îi şantaja. 

— Pe individul ăsta nu-l prea ducea mintea. 

— Dar ce s-a întâmplat cu iahtul? Cum ai reuşit să te 
salvezi? 

— În ziua aceea, vântul era foarte tare. Când s-a 
declanşat incendiul la bord, singura manevră înţeleaptă pe 
care puteam s-o fac a fost aceea de a mă apropia cât mai 
mult de țărm. Când am fost nevoit să părăsesc vasul, am 
aranjat în aşa fel poziţia pânzelor, încât să-l trimit în largul 
mării... şi, după aceea, am înotat! M-a durut sufletul văzând 
cum arde iahtul, dar n-am putut să mă salvez decât printr- 


un şiretlic. Am pus apoi nişte prieteni buni şi siguri să 
anunţe descoperirea trupului meu. 

— Îţi mulţumesc pentru trandafiri şi... jurnal. 

— Şi pentru că te-am acoperit cu pătura în noaptea 
aceea nu-mi mulţumeşti? 

— Într-adevăr m-ai sărutat? 

— Da, iubita mea. În ceea ce priveşte zgomotul de paşi, 
să ştii că n-am vrut să te sperii. În casă există nişte 
coridoare secrete pe care le foloseam noaptea pentru 
continuarea cercetărilor mele. Speram să-i dau în vileag pe 
cei doi Morgan, dar n-am reuşit. Erau foarte abili. 

— Carl Morgan este în casă. L-am pocnit în cap cu carafa 
de whisky... 

— Avem noi grijă de el, stai liniştită. Oamenii mei 
scotocesc Templeton Hall în acest moment. Te mai rețin 
puţin aici ca să-şi poată ei termina treaba... 

M-am înfiorat şi l-am rugat să ne întoarcem acasă. El mă 
ajută să parcurg poteca îngustă şi apoi mă anunţă brusc: 

— Vreau să ne căsătorim. Imediat! Templeton Hall nu va 
dispărea... 

— Şi nici numele... sper! 

Mă strânse şi mai tare în braţe şi groaza pe care o 
simţisem în ultimele zile dispăru ca prin farmec. 


sfârşit 


